މެލޭރިއާ ވެކްސިނަކީ ދުނިޔެއަށް ލިބުނު ހަދިޔާއެއް: ޓެޑްރޯސް – Feshun.mv\nމެލޭރިއާ ވެކްސިނަކީ ދުނިޔެއަށް ލިބުނު ހަދިޔާއެއް: ޓެޑްރޯސް\n7 އޮކްޓޯބަރ 2021 - 13:06\nމެލޭރިއާ ވެކްސިނަކީ މުޅި ދުނިޔެއަސް ލިބުނު ބޮޑު ހަދިޔާއެއް ކަމަށް ޑަބްލިއުއެޗްއޯގެ ޑިރެކްޓަރ ޖެނެރަލް ޓެޑްރޯސް އެދެނޮމް ވިދާޅުވެއްޖެއެވެ.\nޓެޑްރޯސް މިހެން ވިދާޅުވެފައި މިވަނީ، މަދިރީގެ ޒަރިއްޔާއިން ފެތުރޭ މެލޭރިއާ ބަލިން ދިފާއުވުމަށް ޖަހާ ވެކްސިނެއް ބޭނުންކުރަން ފުރަތަމަ ފަހަރަށް ދުނިޔޭގެ ސިއްހަތާއި ބެހޭ ޖަމިއްޔާ، ޑަބްލިއުއެޗްއޯ އިން ހުއްދަދީފައިވާ ކަން އިއުލާންކޮށް، އިއްޔެ ބޭއްވި ޕްރެސްކޮންފަރެންސްގައެވެ.\nޓެޑްރޯސް ވިދާޅުވީ، މެލޭރިއާ ބަލި ދިރާސާކުރި މީހެއްގެ ހައިސިއްތުން އޭނަގެ ކެރިއާ ފެށިއިރު، މި ބަލިން ދިފާއުވެވޭނެ ވެކްސިނެެއް ލިބޭނެ ދުވަހަކަށް އިންތިޒާރުކުރަމުން އައި ކަމަށެވެ.\n"މިއަދަކީ އެ ދުވަސް، އަދި މިވަގުތުކޮޅަކީ ވަރަށް ތާރީހީ ވަގުތުކޮޅެއް" ޓެޑްރޯސް ވިދާޅުވިއެވެ.\nޓެޑްރޯސް އިތުރަށް ވިދާޅުވީ މި ވެކްސިނަކީ ސައިންސަށާއި، ކުޑަކުދިންގެ ސިއްހަތު ރައްކާތެރިކުރުމަށް އަދި މެލޭރިއާ ކޮންޓްރޯލު ކުރުމަށް ލިބިގެންދިޔަ ބޮޑުކުރިއެރުމެއް ކަމަށެވެ.\n"..އަދި މިއީ ދުނިޔެއަށް ލިބިގެންދިޔަ ހަދިޔާއެއް" ޓެޑްރޯސްގެ ވާހަކަގައި ފާހަގަކުރެއްވިއެވެ.\nޓެޑްރޯސް ވިދާޅުވީ، މި ވެކްސިންގެ ބޭނުން ބޭނުން އެންމެ ޖެހޭނީ އެފްރިކާ ބައްރުގެ ރައްޔިތުންނަށް ކަމަށެވެ. ސަބަބަކީ އެފްރިކާއަކީ މި ވެކްސިންގެ އެންމެ ބޮޑު އިންސައްތައެއް ފެންނަމުންދާ ސަރަހައްދަސް ވުމެވެ.\nމެލޭރިއާއިން ދިފާއުވުމަށް ހުއްދަދިން މި ވެކްސިނަކީ އިނގިރޭސިވިލާތުގެ ފާމަސޫޓިކަލް ކުންފުންޏެއްކަމުގައިވާ ގްލެކްސޯސްމިތްކްލައިން(ޖީއެސްކޭ)އިން އުފެއްދި ވެކްސިނެކެވެ. މި ވެކްސިންގެ ނަމަކީ "އާރްޓީއެސް،އެސް" މެލޭރިއާ ވެކްސިނެވެ.\nމި ވެކްސިން ޖެހުމުގެ ހުއްދަ ދީފައިވަނީ އެފްރިކާގެ ގާނާއާއި ކެންޔާ އަދި މަލާވީ ގައި ކުރިއަށްދާ ޕައިލޮޓް ޕްރޮގްރާމްގެ ނަތީޖާއަސް ބަލައިފައިއެވެ. އެގޮތުން މި ޕްރޮގްރާމްގެ ދަށުން 2019 ވަނަ އަހަރުން ފެށިގެން 800000 އަށްވުރެ ގިނަ ކުޑަކުދިން ބައިވެރިވެފައިވާ ކަމަށް ޓެޑްރޯސް ވިދާޅުވިއެވެ.\nމެލޭރިއާ އަކީ މިހާރު ދުނިޔޭގައި ފެތުރެމުން އަންނަ އެންމެ ގިނަ ދުވަސްވީ ބައްޔެވެ. ތަފާސްހިސާބުތަކުން ދައްކާ ގޮތުގައި މެލޭރިއާ ޖެހިގެން ހަތަރު ލައްކައަށްވުރެ ގިނަ މީހުން ކޮންމެ އަހަރު ދުނިޔެއިން މަރުވެއެވެ. އަދި އޭގެ ތެރެއިން 260،000 އަކީ އެފްރިކާއަސް ނިސްބަތްވާ ކުޑަކުދިންނެވެ.\nމެލޭރިއާ ވެކްސިން, ފީޗާރޑް, ޑަބްލިއުއެޗްއޯ\nއިންޑިއާގެ ހިލޭ އެހީގައި 37 މިލިއަން ރުފިޔާގެ 8 މަޝްރޫއެއް ހިންގަނީ\nއަންނަ އަހަރުގެ ޖެނުވަރީ މަހުން ފެށިގެން މިނިމަމްވޭޖް ކަނޑައަޅާނަން: ރައީސް\nވާލޯބި ދެންނޭނގޭހޭ (9)\nމޫސުން ރަނގަޅުނުވެ، މުޅި ރާއްޖެ ޔެލޯ އެލާޓްގައި!\nގާސިމްގެ ހަޔާތާ ގުޅޭ ފިލްމެއް ހަދަނީ\nގެއްލުނު ކުޑަ ފިރިހެންކުއްޖާ އަދިވެސް ނުފެނޭ\nރާއްޖެ އައި ގުޑުގުޑާ ދޫނިތަކެއް ހިފައި އަގުބޮޑުކޮށް ވިއްކާ މައްސަލަ ބަލަނީ


ޑީއާރުޕީއަށް އިޚްލާސްތެރިކަމާއެކު ދެދުވަހު ހަމަޔަށް މަޖިލީހުގައިވެސް މަސައްކަތް ނުކުރެވޭ ކަމަށް އެމްޑީޕީ ޕާލަމެންޓްރީ ގްރޫޕުން ބުނެފި – Maldivian Democratic Party\nޑީއާރުޕީއަށް އިޚްލާސްތެރިކަމާއެކު ދެދުވަހު ހަމަޔަށް މަޖިލީހުގައިވެސް މަސައްކަތް ނުކުރެވޭ ކަމަށް އެމްޑީޕީ ޕާލަމެންޓްރީ ގްރޫޕުން ބުނެފި\nޑީއާރުޕީއަށް އިޚްލާސްތެރިކަމާއެކު ދެދުވަހު ހަމަޔަށް މަޖިލީހުގައި ވެސް މަސައްކަތް ނުކުރެވޭ ކަމަށާއި، ޑީއާރުޕީއާ އެކު މަޖިލީހުގައި މަސައްކަތްކުރަން ވަރަށް ދަތިކަމުގައި އެމްޑީޕީގެ ޕާލަމެންޓްރީ ގްރޫޕުން ބުނެފިއެވެ.\nރޭ ބޭއްވި ރައްޔިތުންގެ މަޖިލީހުގެ ޖަލްސާ ނިޒާމީ އޮއިވަރުގައި ޖެހި ހުއްޓާލަން ޖެހުމާއި ގުޅިގެން އެމްޑީޕީ ޕާލަމެންޓްރީ ގްރޫޕްގެ ރައީސް މޫސާ މަނިކު އެމްޑީޕީ މީޑިއާ ޔުނިޓަށް ރޭ ދަންވަރު ފޯނުން މައުލޫމާތު ދެއްވަމުން ވިދާޅުވީ ” އެމްޑީޕީ ޕާލަމެންޓްރީ ގްރޫޕުން، ޚާއްސަކޮށް އަޅުގަނޑު އިސް ނަގައިގެން އިންތިޤާލީ މަރުހަލާގައި ކަންތައްތައްކުރި އެކުވެރި މާހައުލު ޑީއާރުޕީގެ އަމިއްލަ އެދުމާހުރެ މިހާރު މުޅިން ގެއްލިއްޖެ. އަޅުގަނޑުމެން އޭރު އެންމެ ޖަލްސާއަކުން ފަނޑިޔާރުންގެ ބިލު ފާސްކޮށް، ސްޕްރީމް ކޯޓު އުފެއްދމުގެ ކަންތައް ނިންމައި މިހުރިހާ ކަމެއް ވަރަށް ރަގަޅަށް ކުރުމަށްފަހު މިހާރު އަނެއްކާ އެރޫހު މުޅިން ގެއްލިއްޖެ.” ކަމަށެވެ.\nމޫސަ ވިދާޅުވީ މިނިވަން މުޥައްސަސާތަކާބެހޭ ކޮމިޓީން އުފައްދާފައިވާ ސަބްކޮމިޓީއަކުން ވަރަށް ބުރަ މަސައްކަތްތަކެއް ކޮށްގެން ދިވެހިރާއްޖޭގެ ކޯޓުތަކުގެ ބިލުގެ މަސައްކަތް ވަރަށް ފުރިހަމަޔަށް ނިންމި ކަމަށާއި، އެހެން ނަމަވެސް އެބިލު ކޮމިޓީން ނިންމާގޮތަށް ތާޢީދުކުރާނޭ ކަމަށް ޑީއާރުޕީން ބުނުމަށްފަހު ކުއްލިއަކަށް އެބިލަށް ވަރަށް ގިނަ އިސްލާޙް ހުށަހަޅައި ޝަރުއީ ދާއިރާ އެމީހުންގެ މުށުތެރެއަށް އިތުރަށް ލުމަށް ހީލަތްތެރި މަސައްކަތްތަކެއް ފެށުމުގެ ސަބަބުން ރޭގެ ޖަލްސާގެ ނިޒާމުގެއްލި ޖަލްސާ ހުއްޓާލަންޖެހިފައިވާ ކަމަށެވެ.\nމޫސަ ވިދާޅުވީ އެމްޑީޕީން ވެސް އެބިލަށް ކުދި ކުދި އިސްލާޙް ހުށަހެޅިކަމަށާއި، އެހެންނަމަވެސް އެބިލުގެ މަސައްކަތް އަވަހަށް ނިންމުމުގެ މަޤްސަދުގައި އެމްޑީޕީގެ އިސްލާޙްތައް އަނބުރާ ގެނައީ ކަމަށާއި، ރޭގެ ޖަލްސާ ހިނގަމުން ދިޔަ ގޮތާ ދެކޮޅަށް އިހުތިޖާޖުކުރަން ޖެހުނީ ޑީއާރުޕީގެ އަމިއްލަ މަސްލަޙަތު ދިފާއުކުރުމަށް އެޕާޓީން މަސައްކަތްކުރުމުން ކަމަށެވެ. މިގޮތުން “ކުރިން ކޮށްފަ ހުންނަ ކަންތައްތަކާމެދު ދައުވާ ނުކުރެވޭ ގޮތަށް ފާސްކުރުމަށް ޑީއާރުޕީން” މަސައްކަތްކުރަމުންދާ ކަމަށް މޫސަ ވިދާޅުވިއެވެ.\nމިނިވަން މުޥައްސަސާތަކާ ބެހޭ ކޮމިޓީން، ދިވެހިރާއްޖޭގެ ކޯޓުތަކާ ބެހޭ ބިލުގެ މަސައްކަތް ނިންމުމަށް ހޮވާފައިވާ ސަބް ކޮމިޓީގައި ހިމެނިވަޑައިގަންނަވަނީ ކުޅުދުއްފުށީ ދެކުނު ދާއިރާގެ މެންބަރު މުޙަންމަދު ނަޝީދާއި، ކަނޑިތީމް ދާއިރާގެ މެންބަރު މުޙައްމަދު ޙުސައިނާއި، ބިލެތްދޫ ދާއިރާގެ މެންބަރު އަޙުމަދު ހަމްޒާއެވެ.\nމޫސަ ވަނީ މަޖިލިސް ޗުއްޓީއަށް ދިއުމުގެ ކުރިން މިބިލުގެ މަސައްކަތް ނިންމުމަށް މި3ބޭފުޅުން ކުރެއްވި މަސައްކަތަށް ވަރަށް ބޮޑަށް ތަޢުރީފްކުރައްވައި ވާހަކަފުޅުދައްކަވާފައެވެ.\nރޭގެ ޖަލްސާގެ ރިޔާސަތު ބެލެހެއްޓެވީ، ރައްޔިތުންގެ މަޖިލީހުގެ ރައީސް އަލްފާޟިލް ޢަބްދުﷲ ޝާހިދާއި ރައްޔިތުންގެ މަޖިލީހުގެ ގަވާއިދުގެ 10 ވަނަ މާއްދާގެ (ހ) ގައިވާ ގޮތުގެމަތިން ހިންނަވަރު ދާއިރާގެ މެންބަރު އަލްފާޟިލް އިބްރާހީމް މުޙަންމަދު ޞާލިޙްއެވެ


Hih Rangalhah Masiykaiy Nukuraakamuge Alaamaiythkah Samaaluvey - Vaguthu\nއިންސާނެއްގެ ހަށިގަނޑުގެ ހުރިހާ ބައިތައްވެސް މުހިއްމުވާއިރު ހިތަކީ ކޮންމެ މީހެއްގެ ވެސް އެންމެ މުހިއްމު ބައެވެ. ހިތް ހުއްޓިއްޖެނަމަ އެމީހެއްގެ ފުރާނަ ދިޔައީއެވެ. ހިތް ރަނގަޅަށް މަސައްކަތް ނުކުރާނަމަ އެމީހަކަށް އެކަމުގެ އަލާމާތްތައް ފެންނަން ފަށާނެއެވެ.\nމޭގައި ރިހެން ދިމާވާ އެކި ހާލަތްތައް ހުންނައިރު އަބަދު މޭގައި ހިއްސުމަކީ އާދައިގެ ކަމަކަށް ނުހަދާށެވެ. އެއީ ހިތް ރަނގަޅަށް މަސައްކަތް ނުކުރާ ކަމުގެ އަލާމާތެކެވެ. އެހެންކަމުން ޑޮކްޓަރަށް ދައްކާ އެކަމަށް ފަރުވާ ހޯދާށެވެ.\nހަށިގަނޑުތެރޭގައި ލޭ ދައުރުވާއިރު ފުރަތަމަ އެ ލޭ ފޮނުވަނީ ލަންގް އަށެވެ. އެއީ އެ ލޭތައް އޮކްސްޖިނޭޓް ކުރުމުގެ ގޮތުންނެވެ. އަދި ހިތުގެ ހާލު ދަށްވަމުންދާނަމަ އެގޮތަށް ލޭ ލަންގް އަށް ނުފޮނުވަ ނޭވާލުމަށް ފޮނުވައި އެވެ. އަދި ނޭވާކުރުވުމަށް ދިމާވެއެވެ. މީގެ އިތުރުން ނޭވާ ކުރުވުމަކީ އެހެނިހެން ސިއްހީ ބަލިތަކަށްވެސް މަގުފަހިވާ ކަމެކެވެ.\nބޯއެބުރުމަށް ވަރަށް ގިނަ ހާލަތްތައް ދިމާވެއެވެ. އޭގެ ތެރޭގައި އަބަދު ބޯ އަބުރާ ހޮޑުލުމަކީ ހިތުގެ މައްސަލައަކަށް ވެދާނެއެވެ. ހިތުގެ މައްސަލައެއް ދިމާވުމުން ބޯއެބުރުމަށް މަގުފަހިވަނީ ރަނގަޅަށް އޮކްސްސިޖަން ނުލިބުމުންނެވެ. ލަސްނުވެ ޑޮކްޓަރެއްގެ ލަފާ ހޯދާށެވެ.


Italy In Libey Dollar, Dhivehinge Furaana Ah Vure Muhinmuveetha? - Vaguthu\nއިޓަލީވިލާތުން ލިބޭ ޑޮލަރު، ދިވެހިންގެ ފުރާނައަށްވުރެ މުހިއްމުވީތަ؟\nކޮވިޑް-19 މިވަނީ މުޅި ދުނިޔެއަށް ބޮޑު ބިރަކަށް ވެފައެވެ. ބަލިން ސަލާމަތްވުމަށް ގައުމުގެ އިޤުތިޞާދު ކުރުބާންކޮށް، ގިނަ ގައުމުތަކުން ވަރުގަދަ ފިޔަވަޅުތަކެއް އަޅައިފިއެވެ. އެންމެ ވަރުގަދަ އިޤުތިޞާދެއް އޮތް ޗައިނާ އިން ވެސް ކާރުހާނާތަކާއި، ބަނދަރުތައް ބަންދުކޮށްފައި އެވަނީ ކޮވިޑް-19 އިން ސަލާމަތްވުމަށް ރައްކާތެރިކަމުގެ ފިޔަވަޅެއް އެޅުމުގެ ގޮތުންނެވެ. އެހެން ގައުމުތަކުން ވެސް ވަނީ ކޮވިޑް-19 އިން ސަލާމަތްވުމަށް ގިނަ ފިޔަވަޅުތަކެއް އަޅާފައެވެ. ނަމަވެސް ރާއްޖެ އިން ފެންނަނީ ރައްކާތެރިކަމުގެ ފިޔަޅުތައް އެޅުމުގައި ވެސް ވަރަށް ލަސް ދުވެއްޔެއްގައި އުޅޭ މަންޒަރެވެ.\nޗައިނާ އިން ރާއްޖެ އަށް ފަތުރުވެރިން އައުން މަނާ ކުރީވެސް ދުނިޔޭގެ އެހެން ގިނަ ގައުމުތަކުން އެފިޔަވަޅު އެޅިތާ އެތައް ދުވަހެއް ފަހުންނެވެ. މިހާރު އިޓަލީވިލާތުން، ޔޫރަޕާއި، މެދުއިރުމައްޗާއި އަދި އެފްރިކާގެ ބައެއް ގައުމުތަކަށް ކޮވިޑް-19 ފެތުރިފައި ވީނަމަވެސް އަދިވެސް އިޓަލީވިލާތުން ރާއްޖެ އަށް ފަތުރުވެރިން އައުމުގައި އެއްވެސް ހުރަހެއް ނެތެވެ.\nއިޓަލީވިލާތަކީ ފަތުރުވެރިން ރާއްޖެ އަންނަ ނިސްބަތައް ބަލާއިރު ރާއްޖެއަށް ވަރަށް މުހިއްމު މާކެޓެކެވެ. ރާއްޖެއަކީ ފަތުރުވެރިކަމަށް މުޅި އިޤުތިޞާދު ބަރޯސާވެފައި އޮތް ގައުމަކަށްވުމުން ރާއްޖެ އަށް ކޮންމެ ފަތުރުވެރިޔަކީ ވެސް މުހިއްމު ފަތުރުވެރިއެކެވެ. ފަތުރުވެރިން އަންނަ ބޮޑެތި މާކެޓްތަކުގެ މުހިއްމުކަން ވަކިން ބޮޑެވެ. ނަމަވެސް އެއަށްވުރެ ދިވެހި ސަރުކާރަށް ދިވެހިންގެ ފުރާނަ މުހިއްމު ވާން އެބަޖެހެއެވެ.\nއިޓަލީވިލާތުގައި ކޮވިޑް-19 އޮތް ހާލަތާއި ގުޅޭ ގޮތުން "ނިއުޔޯކް ޓައިމްސް" ގައި ލިޔެފައި ވެއެވެ. "އިޓަލީވިލާތުން ކޮވިޑް-19 ފެނިފައި ވަނީ ޗައިނާ އާއި ބަލާއިރު ނިސްބަތުން މަދު ބައެއްގެ ގައިންނެވެ. ނަމަވެސް އިޓަލީވިލާތް މެދުވެރިވެގެން ބަލި ފެތިރިފައިވާ ނިސްބަތައް ބަލާއިރު އިޓަލީވިލާތުގެ ހާލަތު މާބޮޑަށްވެސް ގޯހެވެ. އިޓަލީވިލާތުން މިހާތަނަށް ކޮވިޑް-19 އަށް ޕޮޒިޓިވްވި ގިނަ މީހުންގެ ކިބައިން ފެނުނީ ވަރަށް މަދު އަލާމާތްތަކެކެވެ. ނުވަތަ އެއްވެސް އަލާމާތެއް ނުފެނެއެވެ. ނަމަވެސް އެހެން މީހުންގެ ގަޔަށް ބަލި ފެތުރުމުގެ މެދުވެރިޔަކަށް އެމީހުން ވެއްޖެއެވެ."\n"ނިއުޔޯކް ޓައިމްސް" ގައި ބުނެފައިވާ ވާހަކަތަކަކީ ކޮވިޑް-19 އާއި ގުޅޭ ގޮތުން އިޓަލީވިލާތުގެ ހާލަތު އޮތް މިންވަރު ކޮންމެވެސް ވަރަކަށް އަންދާސާ ކޮށްލެވޭނެ ވާހަކަތަކެކެވެ.\nރާއްޖޭގެ ޑޮކްޓަރަކު ނަން ނުޖެހުމަށް ޝަރުތުކޮށް "ވަގުތު" އަށް ވިދާޅުވީ ކޮވިޑް-19 ބަލި މީހަކު ރާއްޖެ އިން ފެނިއްޖެނަމަ އެއީ ރާއްޖެ ކިތަންމެ ފުރިހަމައަށް ތައްޔާރުވެފައި އޮތް ނަމަވެސް އެތައް ގޮންޖެހުމެއް ކުރިމަތިވެގެން ދާނެ ކަމެއް ކަމަށެވެ. އެހެންކަމުން ބަލި އަންނަން ހުރި ހުރިހާ ދޮރުތަކެއް ބަންދުކުރަން ޖެހޭ ކަމަށް އޭނާ ވިދާޅުވިއެވެ.\n"ރާއްޖެއަށް ލިބިއްޖެ ވަރަށް ގިނަ ދުވަސް ތައްޔާރުވާން. ނަމަވެސް ރާއްޖެ އަންނަ ފަތުރުވެރިޔަކު ބައްޔަށް ޕޮޒިޓިވް ވެއްޖެނަމަ އޭނާ ހޭންޑަލް ކުރުން އެއީ އަދިވެސް ވަސީލަތްތައް މިހިރަގޮތުން ކުރަން ވަރަށް ދަތިކަމަކަށް ވާނެ. އޭނާގެ ކިބައިން އެހެން މީހުންނަށް ބަލި ފެތުރިގެން ދިއުމުގެ ބިރާއި، އޭނާ އަށް ރާއްޖޭގައި ފަރުވާދީ، ބަލަހައްޓަން ހުރި ގޮންޖެހުންތަކަށް ވިސްނާފައި ވެސް އިޓަލީވިލާތް ފަދަ ގައުމުތަކުން ރާއްޖެއަށް ފަތުރުވެރިން އައުން މިވަގުތައް ހުއްޓާލަން ޖެހޭ." އޭނާ ވިދާޅުވިއެވެ.\nފަތުރުވެރިކަމުގެ ދާއިރާގައި މަސައްކަތް ކުރައްވާ ތަޖުރިބާކާރަކު ނަން ނުޖެހުމަށް ޝަރުތުކޮށް "ވަގުތު" އަށް ވިދާޅުވީ އިޓަލީވިލާތުން ފަތުރުވެރިން ރާއްޖެ އައުން މިވަގުތައް މަޑުޖައްސާލި ނަމަވެސް ލިބޭނެ ގެއްލުމަށްވުރެ، ރާއްޖެ އިން ކޮވިޑް-19 ފެނިއްޖެނަމަ ލިބޭނެ ގެއްލުން މާބޮޑުވާނެ ކަމަށެވެ.\n"އެންމެ ކޭސްއެއް ފެނުނަަސް އެތައް ހާސް ބުކިންއެއް އިތުރަށް ކެންސަލް ވެގެންދާނެ. އެހެންކަމުން މިހާރު ހަމަކޮންމެހެން ކުރަންޖެހޭ ކަމެއް އިޓަލީވިލާތުން ފަތުރުވެރިން އައުން ހުއްޓުވާލުން އެއީ." އޭނާ ވިދާޅުވިއެވެ.\nރައްކާތެރިކަމުގެ ފިޔަވަޅެއްގެ ގޮތުން ރާއްޖެ އިން ކުރަމުން އަންނަ ކަމަކީ އެއާޕޯޓްތަކުގައި ތާމަލް ކެމެރާތަކެއް ބަހައްޓައިގެން މީހުންގެ ކިބައިގައި ހުމުގެ އަސަރު ހުރިތޯ ބެލުމެވެ. ތާމަލް ކެމެރާ އިން ބަލާއިރު ހުމުގެ އަސަރު ނެތްނަމަ ދެން ކުރާނެ ކަމެއް ނެތެވެ. ނަމަވެސް ދުނިޔޭގެ ބައެއް ތަޖުރިބާކާރުން މިހާރުވެސް ވަނީ ތާމަލް ކެމެރާ ބޭނުންކޮށްގެން ކޮވިޑް-19 ޖެހިފައި ހުރި މީހުން ދެނެގަނެވޭ ނިސްބަތާއި ބެހޭ ގޮތުން ސުވާލު އުފައްދާފައެވެ.\n"ސީއެންއެން" ބުނާ ގޮތުގައި އަދި މިހާތަނަށް އެމެރިކާގައި ތާމަލް ކެމެރާ ބޭނުންކޮށްގެން ކޮވިޑް-19 ޖެހިފައި ހުރި އެންމެ މީހަކު ވެސް ދެނެގަނެވިފައެއް ނުވެއެވެ. އެހެންކަމުން އެއާޕޯޓްތަކުގައި ތާމަލް ކެމެރާ ބަހައްޓައިގެން ބޭނުންވާ ނަތީޖާ ނެރެވެމުން ނުދާކަމަށް "ސީއެންއެން" އަށް މައުލޫމާތު ދެއްވި އެމެރިކާގެ ތަޖުރިބާކާރުން ވިދާޅުވެފައި ވެއެވެ.\nކޮވިޑް-19 އާއި ގުޅިގެން ވެސް ސަރުކާރުގެ ހަރަކާތްތައް ލަހެވެ. ރައްޔިތުންނަށް އެންމެ އެކަށީގެންވާ ގޮތެއްގައި މައުލޫމާތު ފޯރުކޮށެއް ނުދެއެވެ. އަދި މައުލޫމާތު އޮޅުވާލުމުގެ ތުހުމަތު ވެސް ސަރުކާރަށް ކުރެވެއެވެ. ސަބަބަކީ މީގެ ކުރިން ކޮވިޑް-19 އަށް ޓެސްޓް ކުރަން ރާއްޖެއިން ބޭރަށް ތިން މީހެއްގެ ސާމްޕަލް ފޮނުވާފައިވާ ކަމަށް ވިދާޅުވުމަށްފަހު ނަތީޖާ ލިބުމުން ހަތް މީހެއްގެ ސާމްޕަލް ފޮނުވިކަމަށް އިއުތިރާފް ވެފައި ވާތީއެވެ. އެހެންކަމުން މިކަންކަން ރަނގަޅުކޮށް ހަރުދަނާ ފިޔަވަޅުތަކެއް އަޅަން މިއަދު މިވަނީ ޖެހިފައެވެ.\nފަތުރުވެރިން ރާއްޖެ ނާންނަނަމަ އެކަމުގެ އަސަރު ރާއްޖޭގެ އިޤުތިޞާދަށް ކުރާނެއެވެ. ރައްޔިތުން ސަރުކާރުގެ ކިބައިން އެދޭއެދުމަކީ އިޤުތިޞާދަށް އަންނަ ލޮޅުން ކުޑަވާނެ ގޮތެއް ސަރުކާރުން ހޯއްދަވައި ދެއްވާށެވެ. އެއީ ސަރުކާރުގެ ޒިންމާއެކެވެ. ސަރުކާރުގެ ގާބިލްކަން ދައްކާށެވެ. ރައީސް ޞާލިހްގެ ކުޅަދާނަކަން ދައްކާށެވެ.\nމާޗް 4, 2020 08:21\nކޮންމެގޮތެއްހަދާފައިވެސް ޑޮލަރު ލިބުނީމާ އެނިމުނީ\nމާޗް 4, 2020 18:35\nރައްޔިތުން ބޭނުމެއް ނޫން ބޭނުންވަނީ ޑޮލަރު\nމާޗް 4, 2020 08:33\nއިޓަލީ ފުލައިޓް ވަގުތުން ހުއްޓާލާ\nޑޮލަރު ނުލިބި ސަރުކާރުގެ ހިންގުން ހުއްޓި ތަކެތީގެ އަގު މައްޗަށް ދާންފެށީމަވެސް ސަރުކާރު ފެއިލްވީއޭ އިސްތިއުފާއޭ ކިޔާ އެންމެ އަވަހަށް ވަށްވަށަ ޖަހާނި ކަލޭމެން. މިއީ އަމިއްލަ އުފެއްދުންތެރިކަމުން އުޅެވޭވަރުގެ ޤޢުމެއް ނޫން.. އެހެން ނޫނަސް އިޓަލީގެ ވަކި ހިސާބެއްގަ ފެތުރެނީ އެ ހިސާބަކުން ރާއްޖެއަކަށް ދަތުރެއް ނުކުރޭ.. ޗައިނާއިންވެސް ދަތުރު ހުއްޓާލީ ޗައިނާ މީހުން ރާއްޖެއާދޭ ބަރާބަރަށް. ރައްކާތެރިކަމުގެ ފިޔަވަޅުތައް އަޅާ މޮނިޓަރކުރަމުން އެހެންދަނީ.. މިހާރު މިއީ މުޅި ދުނިޔޭގަ އުޅޭއެއްޗެއް ވަކި ބަޔަކު ރާއްޖެ އައުން މަނާކޮށްގެން ހުއްޓުވޭނެ އެއްޗެއް ނޫން.. ތިޔަ ޖައްސާ ގޭމު އެނގޭ!\nމާޗް 4, 2020 09:07\nމިހާރު ތަކެތީގެ އަގު ހެވީތަ؟؟؟\nމާޗް 4, 2020 12:29\nޔާމީނު ވެރިކަމަށްވުރެއް ހެޔޮ ތެޔޮވެސް ދެންހިރި އެއްޗެތިވެސް.. އެވަރުވެސް ރަނގަޅު މިވަގުތަށް.\nމާޗް 4, 2020 23:37\nކަލޭދޯ ހުރިހާ ރައްޔިތުންގެ ނަމުގަ ގްރީން ޓެކްސް ވެސް ދައްކަނީ . އެހެންވިއްޔާ އަގު ހެޔޮވާނެ ނުން ކިތަންމެ ވަރަކަށްވެސް\nމާޗް 7, 2020 22:02\nފިޔާ ކިލޮއެއް ކިހާވަރަކަށޭ.....\nކަރަންޓު ބިލުވެސް ގައިމު ބޮޑު ޔާމިނުވެރިކަމަށް ވުރެ.\nދެން މަގޭ ދުލުގަ ހިފާ ނުދަމާ އިތުރަށް.£££££££\nމާޗް 4, 2020 08:42\nރ. ސޯލިޙަށް އިޙްތިރާމާއި އެކު ދަންނަވަން.\nއިސްލާމްދީނުގައިވާ ކަރަންޓީނުގެ އުޞޫލު ޚުތުބާ ގައި ކިޔަކަސް ކަމަކު ނުދާނެ. ޢަމަލުކުރޭ.\nއިސްލާމްދީނުގައި ހުރިހާ ކަމެއްގެ ޙައްލުއެބައޮތް\nކުރި ހުވާގެ މަތިން ހަނދުމަފުޅު ބަހައްޓަވާ.ބަހަާއި ޢަމަލު އެއްގޮތް ކުރަށްވާ.\nޥަރައް މުހިންމު ވާހަކައެއް ޗައިނާ ފިޔަވަޅު އެޅި ގައުމުތަކުގަ އެކަން އޮތަސް ރާއްޖެ އެމީހުން އަންނަ ވަރު ވަރައް މަދު. ނަމަވެސް އިޓަލީ އަކީ އެހެން ގައުމު ތަކައް ވެސް އެބަލި އެންމެ ގިނައިން ގެންދިޔަ މީހުން. ޢަދި ހުދު އެގައުމުގަ ވެސް ރަނގަޅައް ޓެސްޓް ވެސް ނެހެދޭ. ޢެހެންވެ އެގައުމުގަ ބަލި ނޭގި މަރުވާ ނިސްބަތް ގިނަ.\nމާޗް 4, 2020 08:47\nޢެހެން ގައުމު ތަކާ ހިލާފަ. އިޓަލީގެ ހުރިހާ ހިސާބަކު ތި އެބައޮތް. ކޮންޓުރޮލް ނުވެ. ޓެސްޓް ވެސް ނުވެ. ދެން ހުރި ގައުމު ތަކުގަ ވަކި ހިސާބަކު އުޅެނީ\nމާޗް 4, 2020 08:50\nމިސަރުކާރު ކުރިމަތީގައި ރައްޔިތުންނަކީ އެއްވެސް އަގެއްނެތްބަޔެއް.... ރައްޔިތުން ނުރައްކަލުގައި ވިޔަސް ވެރިކަން ދެމެހެއްޓުނީމަ ނިމުނީ...ސަރުކާރުގެ ވިސްނުމަކީ ރައްޔިތުން އަޅުވެތިކޮށްގެން ވެރިކަން ހިންގުން....\nމާޗް 4, 2020 09:18\nސަރުކާރު ހުރިހައި ކަމަކުން ފެއިލް ވެއްޖެ ދެންވެސް ރަތް ރީނދޫ މަރުމޯލުން އަތްޖަހާ\nމާޗް 4, 2020 09:26\nސޯލިޙަށް ޤައުމު ހިންގަން ނޭންގެންޏާ ހިންގޭވަރު މީހުންނާ ޤައުމު ޙަވާލު ކުރޭ\nމާޗް 4, 2020 09:53\nއިބުޜާހީމް ސުލޯލިހު ކޮންމެ ކަމެއް އެހާ ސުލޯވެގެން ކަމަކު ނުދާނެ... މީތި ސިޔާސި ކަމަކައް ނަހަދާ އަތައް ނުގޮވަނީސް މިކަމާ އުޅެދީ މާދަމާ ވެސް ލާރި ލިބިދާނެ... ގެއްލުނު ފުރާނައެއް ނުލިބޭނެ.. މި ތާ މިބަލި ނެއްކަމާމެދުވެސް ސުވާލު އުފެދޭ....\nމާޗް 4, 2020 10:18\nﷲ ދިވެހިންނަށް ދަރުމަވަންތަވެ ވޮޑިގެން ގިނަ ގުނަ ނިއުމަތް ތަކެއް ދެއްވާ ރަހުމަތްލައްވަވަމުން ދާ އިރު ޝުކުރުވެރި ނުވަނީ ކީއްވެ ހެއްެޔެވެ ހިތާމަހުރި ކަމެކެވެ އަމިއްލަ އެދުމަށްޓަކައި ބަލާޔާ މުސީބާތް ތަކުގެ ތެރެއަށް ވަދެ ގައުމު ސުންނާފަތި ކުރަން ތި ފޯރި ނަގަނީ ޗައިނާ ފަދަ ކުރިއަރާފައިވާ ބިޔަ ބާރަކަށް ދިވެހިން ނުވާއިރު ޗައިނާ އަށް ވީ ގޮތްވެސް ކެރަފާ ސަރުކާރަށް ނުފެންނަކަމީ މިއަދު ދިވެން ނަށް ކުރިމަތި ވެފައިވާ އެއްމުސީބާތެވެ\nމާޗް 4, 2020 17:10\nއަމިއްލަ ގައުމު ވައިރަހުން ސަލާމަތް ކުރެވިގެންނެއްނު އެހެން ގައުމެއް ސަލާމަތް ކުރެވޭނީ؟\nވޯޓުގެ ވާހަކަ ނޫނީ އަޑެއްނާހާނެ!\nމާޗް 4, 2020 11:42\nހެލްތް މިނިސްޓްރީގެ ވެރިޔަ ކު ބުނީ ރާއްޖެއަށް އަދިވެސް ޑޮ ކްޓަރުންނާއި ނަރުހުން ބޭނުންކުރާނެ ގައުން ނުލިބޭކަމަށް. ޔޫރަޕުންވެސް އަދި އިންޑިއާއިންވެސް ނުލިބުނު ކަމަށް. މިހުރީ ހާލަތު ހުރިގޮތް\nމާޗް 4, 2020 12:13\nޓުއަރިޒަމައް ބަރޯސާވުން ހުއްޓާލާކައް ނުވޭތޯ؟ އެހެން ގޮތްގޮތުން އާމްދަނީ ހޯދާކައް ނުވޭތޯ. ބައްޔެއް ފެތުރުނަސް ހަނގުރާމައެއް ފެށުނަސް ހުއްޓިގެންދާ އެއްޗަކައް ބަރޯސާވުމަކީ ކަރުގައި ވާގަނޑެއްޖަހާފައި ފައިދަށުގައި އިން ފިލާގަނޑު ފީވެގެން ހަލާކުވެގެން ނުދާނެކަމައް ބަލާގެން ހުރުންކަހަލަ ކަމެއް.\nމާޗް 4, 2020 12:25\nކަލެމެނަ×ަތު ރަގަލު ގޮތެެތް ނެތެތްނުން\nމާޗް 4, 2020 15:00\nމިހާރު އެންމެ ނުރައްކަގޮތުގަ ބަލި ފެތުރެމުންދަނީ އިޓަލި އީރާން ދެކުނު ކޮރެޔާ އިން މިގައުމުތަކުން ރާއްޖެއަސް މީހުންއެތެރކުރުމަކީ ވަރަށް ނުރައްކާކަމެއް. މާތް ﷲ ގެ ނަބިއްޔާގެ ހަދިސްފުޅާ އެއްގޮތަސް އަމަލުކުރުމަކީ އެންމެނަށް ރައްކާތެރި ފިޔަވަޅު އެއީ ރަށެއްގަ ތާއޫނު ފެށިއްޖެ ނަމަ އެރަށަކަށް ނުވަނުމަށާ އެރަށުގާ ތިބިބަޔަކު އެރަށުންބޭރަށް ނުނިކުތުމަށް ކުރެއްވި ހަދީސް .މި ހަދިސްފުޅާ އެއްގޮތަށް އަމަލުނުކުރުމުގެ ނަތިޖާ މިހާރުވެސް އެބަފެނޭ.\nމާޗް 4, 2020 16:58\nޑޮލަރެއްނޫން ޔޫރޯ އިނގޭތޯ.\nމާޗް 5, 2020 19:44\nބަލަ ފުރާނަ ސަލާމަތްވާން އަންނަނީވެސް އެޑޮލަރުކޮޅު ލިބިގެންނޭ.\nމާޗް 6, 2020 20:24\nދިވެހި ރައްޔިތުންގެ ފުރާނަޔަށް ވުރެ މުހިންމީ ކެރަފާ ސިއްކަ ވިޔަފާރީގެ ބައިވެރިޔާ އިޓަލީގެ ވިކެންޒާ އެއްނޫންތަ؟\nމާޗް 7, 2020 12:26\nކޮންމެމީހަކުވެސް ޒިންމާވާނީ އަގަން އިން ކަމެއްޖެހުނީމަ އަވަހައްފިލަންވީ\nޑޮލަރ ބޭނުމެއްނޫން ރައިޔެތުންބޭނުންނެތިއެއް ވވ ސާފް\nދިވެހިންގެ ފުރަނަޔަށް ވުރެ ޑޮލަރު މުހިންމު ވީ ނަސިދުއައި ސާލިހް އަށް އެހެންވެ އިޓަލީން މީހުން އައުން ނުހުއްޓުވީ


Curfew kurukoh, Buraasfathi dhuvahu Namaadhuge jamaa'aiy fashanee\nކާފިއު ކުރުކޮށް، ބުރާސްފަތި ދުވަހު ނަމާދުގެ ޖަމާއަތް ފަށަނީ\nނަމާދުގެ ޖަމާއަތެއް: ބުރާސްފަތި ދުވަހު ނަމާދުގެ ޖަމާއަތް ފެށުމަށް ވަނީ ނިންމާފައި -- އަވަސް ފޮޓޯ\nކޮވިޑް-19 އިން ރައްކާތެރިވުމަށް މާލެ ސަރަހައްދުގައި ހިންގަމުންދާ ކާފިއު ކުރުކޮށް ބުރާސްފަތި ދުވަހު ނަމާދުގެ ޖަމާއަތް ފެށުމަށް ސަރުކާރުން ނިންމައިފި އެވެ.\nސަރުކާރުގެ މި ނިންމުން ހާމަކޮށްފައިވަނީ ރަައީސުލްޖުމްހޫރިއްޔާގެ އޮފީހުގައި މިއަދު ހަވީރު އޮތް ނޫސްވެރިންގެ ބައްދަލްވުމުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހެވެ. އެމަނިކުފާނު ވިދާޅުވީ ކޮވިޑް-19 އަށް ޕޮޒިޓިވްވާ މީހުންގެ އަދަދު މަދުވެ ބަލިމަޑުކަމުގެ ހާލަތު ރަނގަޅުވަމުން އަންނާނީ ޖުލައި ފުރަތަމަ ދުވަހުން ފެށިގެން ލުއިތަކެއް ދިނުމަށް ނިންމާފައިވާ ކަމަށެވެ.\nއެ ގޮތުން މިހާރު ހަވީރު ހަތަރަކުން ފަތިހު ހަތަރަކަށް ހިންގަމުންދާ ކާފިއު ވަގުތު ރޭގަނޑު އަށަކުން ފަތިހު ހަތަރަކަށް ކުރިއަށް ގެންދަން ނިންމާފައިވާ ކަމަށެވެ. އަދި މާލެ ސަރަހައްދުގައި ޖަމާއަތުގައި ނަމާދު ކުރަން މިސްކިތްތައް ހުޅުވާލަން ވަނީ ނިންމާފައެވެ. ނަމަވެސް އަދި ޖަމާއަތް ކުރިއަށް ގެންދާނީ ގައިދުރުކޮށެވެ.\nމީގެ އިތުރުން ކާފިއު ނޫން ވަގުތު ހުރިހާ ވިޔަފާރިތަކެއް ހުޅުވައިގެން ހިދުމަތް ދިނުމުގެ ހުއްދަވެސް ދިނުމަށް ވަނީ ނިންމާފައެވެ.\nމާލޭ ސަރަހައްދުގެ ކާފިއު ރައީސް އިބްރާހިމް މުހައްމަދު ސޯލިހު އެޗްޕީއޭ + މިނިސްޓްރީ އޮފް ހެލްތު ކޮރޯނާ ވައިރަސް ކޮވިޑް-19


ނިހާނާއި އަދުރޭގެ އެމްއެމްޕީއާރުސީ، ފްލެޓު އަދި ގަޑީގެ މައްސަލައެއް! | | Sangu News\n24 އޮކްޓޯބަރ 2020 - 14:56\nއެސެޓް ރިކަވަރީ ކޮމިޝަންގެ ތަހުގީގަށް ޕީއެންސީގެ ރައީސް އަދި ކުރީގެ ރައީސް ޔާމިން އަބްދުލް ގައްޔޫމާއި އަރިސް އަބްދުއްރަހީމް އަބްދުﷲ (އަދުރޭ) އާއި އަހުމަދު ނިހާން ހުސެއިން މަނިކު ކޮމިޝަނަށް ހާޒިރުކޮށްފިއެވެ.\nމައުލޫމާތު ލިބިފައިވާ ގޮތުގައި ނިހާން ހާޒިރުކޮށްފައިވަނީ ކުރީ ސަރުކާރުގައި ހިންގާފައިވާ އެމްއެމްޕީއާރުސީގެ ޚިޔާނާތުގެ މައްސަލައާއި، ނިހާން ގެންގުޅުއްވާ އަގުބޮޑު ގަޑިތަކުގެ އަދި ފްލެޓް ތަކުގެ މައްސަލާގައެވެ.\nމައުލޫމާތު ލިބިފައިވާ ގޮތުގައި ނިހާން ކޮމިޝަންގެ ތަހުގީގަށް ހާޒިރުކޮށްފައިވަނީ ބުރާސްފަތި ދުުވަހުއެވެ. ނިހާނާއެކު ނިޙާންގެ އާއިލާ ބައެއް މެމްބަރުންވެސް ވަނީ ހާޒިރުކޮށްފައެވެ. އެދުވަހު ނިހާން ވަޑައިގެންނެވީ ވަކީލަކާ ނުލައެވެ. އެހެންކަމުން ވަކީލަކާއެކު ތަހުގީގު ކުރިއަށް ގެންދިޔުމަށް އެދިވަޑައިގަތުމުން އެހެންދުވަހަކަށް ކޮމިޝަނުން ނިހާންގެ ތަހުގީގުގެ އަޑުއެހުން އެހެން ދުވަހަކަށް ވަނީ ފަސްކޮށްފައެވެ.\nޚިޔާނާތުގެ ފައިސާ ނިމިދިޔަ މަޖިލީހުގެ މެމްބަރުންނަށް ލިބިފައިވާކަމަށް ތުހުމަތުކުރެވޭއިރު، ނިހާނަކީ 18 ވަނަ ރައްޔިތުންގެ މަޖިލީހުގައި ޕީޕީއެމްގެ ޕާލިމަންޓްރީ ގްރޫޕްގެ ލީޑަރެވެ. އަދި އޭރު ސިޔާސީ މައިދާނުގައި ވަރަށް ހަރަކާތްތެރިކޮށް އުޅުއްވި ބޭފުޅެކެވެ. އެހެންނަމަވެސް، ހުސްވި އަހަރުގެ ތެރޭގައި ޖުމްހޫރީ ޕާޓީއަށް ވަޑައިގެންނެވުމަށްފަހު، މިހާރު ސިޔާސީ މައިދާންތަކުންނާއި ސިޔާސީ ވާހަކަތައް މާގިނައިން ދައްކަވާތަން ނުފެނެއެވެ.\nއެމްއެމްޕިއާރުސީގެ މައްސަލާގައި އެންމެ އިސްކޮށް ހުންނެވި ނުވަތަ މިހާތަނަށް އުފުލާފައިވާ ދައުވާތައް ސާބިތުވެފައިވާ ބޭފުޅުންގެ ތެރެއިން ކުރީގެ ޓުއަރިޒްމް މިނިސްޓަރ އަދި ކުރީގެ ނާއިބްރާއިސް އަހުމަދު އަދީބު އަބްދުއްޣަފުރު ވަނީ ދައުލަތަށް އެއްބާރުލުން ދެއްވުމަށް އެއްބަސްވުމަކަށް އައިސް، އެމްއެމްޕީއާރުސީގެ ޚިޔާނާތުގެ ފައިސާ ލިބުނު މީހުންގެ ނަންތައް ހާމަކުރައްވާނެކަމަށް ވިދާޅުވެފައެވެ. އަދީބު ވިދާޅުވި ގޮތުގައި، ޚިޔާނާތުގެ ފައިސާ ރާއްޖޭގެ ހުރިހާ ސިޔާސީ ޕާޓީއަކަށް ވަނީ ލިބިފައެވެ. އަދި ޖުޑިޝަރީ ދާއިރާއަށާއި ބައެއް އަމިއްލަ ޖަމިއްޔާ ޖަމާއަތްތަކަށްވެސް އެފައިސާ ވަނީ ލިބިފައެވެ.\nކުރީގެ ފޮނަދޫ ދާއިރާގެ މެންބަރު އަދި މިހާރު ޕީއެންސީގެ ރައީސް އަބްދުލްރަހީމް އަބްދުﷲ އެސެޓް ރިކަވަރީ ކޮމިޝަނަށް ހާޒިރުކޮށްފައިވަނީ އެމްއެމްޕީއާރުސީގެ މައްސަލާގައެވެ. އަބްދުއްރަހީމަށް ގިނަ ތުހުމަތުތަކެއް ކުރެވެމުންދާއިރު އެތުހުމަތުތަކަަށް އަބްދުއްރަހީމް އިންކާރުކުރައްވައެވެ.\nއެސެޓް ރިކަވަރީ ކޮމިޝަނުން މީޑިޔާތަކަށް ދީފައިވާ މައުލޫމާތުތަކަށް ބަލާއިރު އެމްއެމްޕީއާރުސީގެ ޚިޔާނާތުގެ ފައިސާލިބުނުކަމަށް ބަލެވޭ 300 މީހުންގެ ލިސްޓެއް ވަނީ އެކުލަވާލާފައެވެ. އަދި ތަހުގީގު ކުރިއަށްދާ މިންވަރަކުން ތަހުގީގުގެ ކުރިތައް ފަޅައި އިތުރު މީހުންގެ ނަންތައް މިލިސްޓަަށް އިތުރުވަމުންދާނެކަމަށް ކޮމިޝަނުން ވަނީ ބުނެފައެވެ. އެހެންނަމަވެސް، އެސެޓް ރިކަވަރީ ކޮމިޝަންގެ ތަހުގީގުގެ ރިޕޯޓެއް މިއަހަރުގެ ތެރޭގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ވެސް ވަނީ ފޮނުވާފައެވެ.\nއެސެޓް ރިކަވަރީ ކޮމިޝަންގެ މަސައްކަތްތައް ލަސްކަމަށް ބުނެ އޭސިސީ އާއި ޕީޖީއާއެކު މަޖިލީހުގެ މިނިވަން މުއައްސަސާތަކުގެ ކޮމިޓީއަށް ވަނީ ހާޒިރުކޮށްފައެވެ. މެމްބަރުން ކުރެއްވި ސުވާލުތަކަށް ޖަވާބު ދެއްވަމުން އެދުވަހު ކޮމިޝަންގެ ރައީސް އަހުމަދު އަސްއަދު ވިދާޅުވީ، ކޮމިޝަންގެ ތަހުގީގެ މަސައްކަތްތައް ލަސްކަމަށް ގަބޫލުނުކުރައްވާކަމަށެވެ. އަދި މިފަދަ މައްސަލަތަކަކީ އެއް ދުވަހުން ނިންމާލެވޭނެ މަސައްކަތްތައް ނޫންކަމަށް ވަނީ ވިދާޅުވެފައެވެ.\n50%ވަރަށް ގަދަ 20%ވަރަށް ގަޔާވޭ 15%ބޮޑު ޖޯކެއް 0%ހައިރާންވެއްޖެ 5%ވަރަށް ދެރަ 10%ރުޅިގަދަ ވަނީ\nއަދުރޭގެ ސުވާލެއް ސަރުކާރަށް: ކޮވިޑް ޖެހެނީ ހަމައެކަނި ރަށްރަށަށް ދަަތުރު ކުރާ އާންމު ރައްޔިތުންގެ ފަރާތުންތޯ؟\nއަރަންޏާއި ދަރަންޏަކީ ކޯއްޗެއްކަން ރައީސަށް އޮޅުން ނުފިލާ: އަދުރޭ\nއަދުރޭ, ނަޝީދަށް: ހިސާބު ކިޔަވަން އަޅުގަނޑުމެންގެ ގާތަށް އަންނަންވީ ނޫންތޯ؟\nސަރުކާރަށް2އަހަރުވީއިރު ގައުމު ބަނގުރޫޓުވެ، ރައްޔިތުން ބިކަވެއްޖެ: އަދުރޭ


Ronaldo dhookollumah fahu Juventus kulhunu furathama match in vee bali - vNews.mv\nޔުވެންޓަސް އާއި އެމްޕޯލީ ބައްދަލުކުރި މެޗުގެ ތެރެއިން- ފޮޓޯ:- ގެޓި އިމޭޖަސް\nރޮނާލްޑޯ ދޫކޮށްލުމަށްފަހު ޔުވެންޓަސް ކުޅުނު ފުރަތަމަ މެޗުންވީ ބަލި\nއައްފާން މުހައްމަދު 29 August 2021, 01:58\nޔުވެންޓަސް އިން އެޓީމުގެ އިތުބާރު ފޯވާޑް ކްރިސްޓިއާނޯ ރޮނާލްޑޯ ވިއްކާލުމަށްފަހު ކުޅުނު ފުރަތަމަ މެޗުން އެމްޕޯލީ އަތުން ބަލިވެއްޖެއެވެ.\nރޮނާލްޑޯގެވެސް އެދުމުގެ މަތިން އޭނާގެ ކުރީގެ ކްލަބް މެންޗަސްޓަރ ޔުނައިޓެޑަށް ވިއްކާލީ 12.8 މިލިއަން ޕައުންޑަށެވެ. ރޮނާލްޑޯ އެނބުރި ޔުނައިޓެޑަށް ބަދަލުވީ 12 އަހަރަށްފަހުއެވެ. ޔުވެންޓަސް އިން ރޮނާލްޑޯ ވިއްކާލިއިރު އޭނާގެ ކޮންޓްރެކްޓުގައި ބާކީ އޮތީ އެންމެ އަހަރެކެވެ.\nދުނިޔޭގައި އުފެދުނު އެންމެ މޮޅު އެއް ފުޓުބޯޅަ ކުޅުންތެރިޔާ ދޫކޮށްލުމަށްފަހު ހޮނިހިރު ދުވަހުގެރޭ އަމިއްލަ ދަނޑުގައި އެމްޕޯލީ އާއި ދެކޮޅަށްކުޅެ ޔުވެންޓަސް ބަލިވީ 0-1 ގެ ނަތީޖާއަކުންނެވެ.\nޔުވެންޓަސްގެ ފަރާތުން އާދައިގެ ކުޅުމެއް ފެނިގެންދިޔަ މިމެޗުގައި ދެޓީމުގެ ފަރާތުންވެސް ފެނިގެންދިޔައީ ދާދި ހަމަހަމަ ކުޅުމެކެވެ.\nމެޗުގައި ފެނިގެންދިޔަ ހަމައެކަނި ލަނޑަކީ އެމްޕޯލީން ފުރަތަމަ ހާފުގެ ތެރޭގައި ކާމިޔާބުކުރި ލަނޑެކެވެ. މިހާފުގެ 21 ވަނަ މިނެޓުގައި މިލަނޑު އެޓީމަށް ކާމިޔާބު ކޮށްދިނީ ލިއޮނާޑޯ މަންކޫސޯ އެވެ.\nމި މެޗުން ޔުވެންޓަސް ބަލިވިއިރު މީގެކުރިން މި ދެޓީމު ވަނީ 25 ފަހަރަށް ކުރިމަތިލާފައެެ. މީގެތެރެއިން 19 މެޗު ޔުވެެންޓަސް އިން ކާމިޔާބު ކޮށްފައިވާއިރު ދެމެޗުން ވަލީ ބަލިވެފައެވެ. އަނެއް ތިންމެޗުވީ އެއްވަރެވެ. އަދި މީގެކުރިން އެމްޕޯލީ އަތުން އަމިއްލަ ދަނޑުގައި ޔުވެންޓަސް ބަލިވެފައެއް ނުވެއެވެ. ޖުމްލަ 13 ފަހަރަށް ޔުވެންޓަސް އިން މިހާތަނަށް އަމިއްލަ ދަނޑުގައި އެމްޕޯލީ އާއި ދެކޮޅަށް ކުޅެފައިވާއިރު މިއީ ޔުވެންޓަސްގެ ދަނޑުގައި އެމްޕޯލީ މޮޅުވި ފުރަތަމަ ފަހަރެވެ. އެހެންނަމަވެސް މިދަނޑުގައި އެމްޕޯލީ އިންވަނީ ޔުވެންޓަސް އާއި އެއްވަރު ކޮށްފައެވެ.\nމި ސީޒަނުގައި އިޓާލިއަން ލީގުގައި ޔުވެންޓަސް މިހާތަނަށް ދެމެޗު ކުޅެފައިވާއިރު އަދި މޮޅެއް ހޯދިފައެއް ނުވެއެވެ. އެގޮތުން ލީގުގައި ކުޅުނު ފުރަތަމަ މެޗުން ޔުވެންޓަސް ވަނީ އުދިނޭޒީ އަތުން 2-2 އިން އެއްވަރުވެފައެވެ.\nޔުވެންޓަސް އިން ދެން މެޗެއް ކުޅޭނީ ސެޕްޓެމްބަރު މަހުގެ 12 ވަނަ ދުވަހު އިޓާލިއަން ލީގުގައި ނާޕޯލީ އާއި ދެކޮޅަށެވެ.\nކްރިސްޓިއާނޯ ރޮނާލްޑޯ އިޓާލިއަން ލީގު ޔުވެންޓަސް ކުޅިވަރު


Olympics Sulhaige Ebbasvumah Dhey Ahahmihyathukan Dhekummah Shahid Govaalahvaifi - Vaguthu\nއޮލިމްޕިކް ސުލްހައިގެ އެއްބަސްވުމަށް ދޭ އަހައްމިއްޔަތުކަން ދެއްކުމަށް އދގެ އާއްމު މަޖިލީހުގެ ރައީސް އަބްދުﷲ ޝާހިދު ގޮވާލައްވައިފިއެވެ.\nއޮލިމްޕިކް ޓްރޫސް ނުވަތަ އޮލިމްޕިކް ސުލްހައިގެ އެއްބަސްވުމަކީ އޮލިމްޕިކް ގޭމްސްއާއި ގުޅިގެން 18 ވަނަ ބީސީގައި ގަދީމީ ގްރީކްގައި ތައާރަފު ކުރެވުނު އޮލިމްޕިކް ގޭމްސްގެ މުހިންމު އަސާސެކެވެ.\n1992 ގައި ބައިނަލްއަގުވާމީ އޮލިމްޕިކް ކޮމިޓީއިން މި އާދަ އަލުން ދިރުވުމަށްޓަކައި، ގަދީމީ ދުވަސްވަރުހެން، މިހާރުގެ އޮލިމްޕިކްގެ ދުވަސްވަރުގައިވެސް އޮލިމްޕިކް ސުލްހައިގެ އެއްބަސްވުން ޤާއިމުކުރުމަށް ގޮވާލަން ނިންމިއެވެ. އެ އެއްބަސްވުމުގައި ގޮވާލަނީ އޮލިމްޕިކް ގޭމްސް ނިމެންދެން ހަނގުރާމަ އަދި ހަމަނުޖެހުންތަކުން ބަރީއަވެ ތިބުމަށެވެ.\nމިގޮތުން އޮލިމްޕިކް ގޭމްސް ފެށުމަށް ހަތް ދުވަހަށް ވުމުން، އަދި ކުޅިވަރުތައް ނިމިގެންހަތް ދުވަސް ވަންދެން އެއްވެސް ހަނގުރާމައެއް ނުކުރުމަށް އދގެ ގަރާރަކުން 1993 ގައި ފާސްވިއެވެ.\n2005 ވަނަ އަހަރުގެ ވާލްޑް ސަމިޓް އައުޓްކަމްގައި، ކުޅިވަރުގެ ޒަރިއްޔާއިން ހަމަޖެހުމާއި ތަރައްގީ ގެނެވޭނޭ ކަމަށް ދުނިޔޭގެ ގައުމުތަކުގެ ލީޑަރުން ފާހަގަ ކުރިއެވެ. އަދި އެކްޝަން ޕްލޭނެއް ހަދައި އާންމު މަޖިލީހުގައި މިކަމާއި ގުޅޭ އިތުރު މަސައްކަތް ކުރުމަށްވެސް ނިންމިއެވެ.\nއެގޮތުން ތިނެއް ނޮވެމްބަރ 2005ގައި އޮލިމްޕިކް ކުޅިވަރުތައް މެދުވެރިކޮށް ރައްކާތެރި އަމާން ދުނިޔެއެއް ބިނާކުރުމުގެ ނަމުގައި ގަރާރެއް ފާސްކުރިއެވެ. އަދި ކޮންމެ ދެއަހަރަކުން އެއް އަހަރު ކޮންމެ އޮލިމްޕިކް ގޭމްސްއެއް ފެށުމުގެ ކުރިން މި ގަރާރު އާކުރުމަށް ހަމަޖެހިގެންދިޔައެވެ.\nކުޅިވަރަކީ ދެމެހެއްޓެނެވި ތަރައްގީއަށް މަގުފަހިކޮށްދޭ ކަމެއްކަމަށް، ދެމެހެއްޓެނެވި ތަރައްގީގެ އެޖެންޑާ 2030 އިން ވަނީ ފާހަގަ ކޮށްފައެވެ. އަދި އަމާންކަމާއި ތަރައްގީ ހާސިލް ކުރުމުގައި ކުޅިވަރުގެ ދައުރު އިތުވެފައިވާ މިންވަރު ހާމަކުރަމުން ކުޅިވަރުން ޒުވާނުންނާއި އަންހެނުންގެ ކުރިއެރުމަށާއި، އަދި ވަކިވަކި ފަރުދުންނަށާއި، މުޖުތަމާއަށާއި، ސިއްހަތާއި ތައުލީމަށް، އަދި އިޖްތިމާއީ ބައިވެރިވުން ފުޅާވުމުގައި ކުޅިވަރުގެ ދައުރު އިތުރުވެފައިވާ މިންވަރު ވަނީ ފާހަގަ ކޮށްފައެވެ.\nއެހެންކަމުން ދޭއް ޑިސެމްބަރ 2021 ގައި އދ އާންމު މަޖިލީހުން ގަރާރެއް ފާސްކޮށް، އދ މެމްބަރު ހުރިހާ ޤައުމުތަކުން އޮލިމްޕިކް ސުލްހައިގެ އެއްބަސްވުގައި ހިފެހެއްޓުމަށް ވަނީ ނިންމާފައެވެ. މިގޮތުން މިފަހަރު ބެއިޖީންގައި ބާއްވާ އޮލިމްޕިކް ގޭމްސް ފެށެން ހަތް ދުވަހުގެ ކުރިން ހުރިހާ ހަނގުރާމައެއް ހުއްޓާލައި، އަދި ކުޅިވަރުތައް ނިމި ހަފްތާއެއް ވަންދެން ދުނިޔޭގެ އެއްވެސް ގައުމަކުން ހަނގުރާމައެއް ނުކުރުމަށް އެދި ވަނީ މެމްބަރު ޤައުމުތަކުން ގަރާރު ފާސްކޮށްފައެވެ.\nއޮލިމްޕިކް ހަރަކާތުން ކުޅިވަރުގެ ރަނގަޅު ސިފަތައް އިންސާނިއްޔަތަށް ފޯރުކޮށްދެއެވެ. ދުނިޔޭގެ އެކި ކަންކޮޅުތަކުން ކުޅިވަރުކުޅޭ އެކި ފަރާތްތައް އެއްތަނަކަށް އެއްވެ، ގައުމުތަކުގެ މެދުގައި ގުޅުން ބަދަހިވެ، އަމާން ދުނިޔެއެއް ގާއިމު ކުރުމަށް އެހީވެދެއެވެ. މިފަދަ ކަންކަމަކީ އދގެ އުފެދުމުގެ މަގްސަދުތަކުގެ ތެރޭގައިވެސް ހިމެނޭ ކަންކަމެވެ.\nއދ އާއި އޮލިމްޕިކް ގޭމްސްގައި ހުރި އެއްގޮތް މަގްސަދުތައް ހާމަކުރުމުގެ ގޮތުން އިންޓަނޭޝަނަލް އޮލިމްޕިކް ކޮމިޓީން ވަނީ އޮލިމްޕިކް ސްޓޭޑިއަމް އާއި އޮލިމްޕިކް ވިލެޖްތަކުގައި އދގެ ދިދަ ވިހުރުވާލަން ނިންމާފަ އެވެ. އދގެ ނިޒާމާއި، އިންޓަރނޭޝަނަލް އޮލިމްޕިކް ކޮމިޓީ ގުޅިގެން، އިންސާނީ ތަރައްގީއާއި، ފަގީރުކަން ނައްތާލުމާއި، އިންސާނީ އެހީ ފޯރުކޮށްދިނުމާއި، ސިއްހީ ދާއިރާ ކުރިއެރުވުމާއި، އެޗްއައިވީ އަދި އެއިޑްސް ބަލިން ރައްކާތެރިވުމާއި، ޗައިލްޑް އެންޑް ޔޫތު އެޑިޔުކޭޝަނާއި، ޖެންޑާ އީކުއަލިޓީއާއި، ސުލްހަ ބިނާކުރުމާއި، ދެމެހެއްޓެނިވި ތަރައްގީ ފަދަ ދާއިރާތަކުން ގުޅިގެން މަސައްކަތްކުރުމާއި، އެއްބާރުލުން އިތުރުކުރުމަށް ވަނީ ނިއްމާފައެވެ.\nކުޅިވަރާއި އޮލިމްޕިކްގެ ޒަރީއާއިން ސުލްހަ އާއި އިންސާނުންގެ ވިސްނުމާއި ފިކުރު ކުރިއެރުވުމަށް އޮލިމްޕިކް އަދި ޕެރަލިމްޕިކް އެތުލީޓުން ގެ ލީޑާޝިޕުން ކުރާ މަސައްކަތަށް ޝާހިދު ވަނީ މަރުހަބާ ކިޔާފައެވެ. އަދި ސުލްހައާއި ހަމަނުޖެހުން ހައްލުކުރުމަށާއި، ކުޅިވަރުގެ ޒަރީއާއިން އޮލިމްޕިކް އަދި ޕެރަލިމްޕިކް ވެލިއުސް ކުރިއެރުވުމަށް ގައުމީ އަދި ބައިނަލްއަގްވާމީ ޕްރޮގްރާމްތައް އެކުލަވާލުމަށް އދގެ އެކި ގައުމުތަކުން ދެއްވާ އަހަންމިއްޔަތަށްވެސް ޝާހިދު ވަނީ މަރުހަވާ ކިޔުއްވާފައެވެ.\nއޮލިމްޕިކް ސުލްހައިގެ އެއްބަސްވުމަށް ދޭ އަހައްމިއްޔަތުކަން ދައްކާދިނުމަށާއި، މި ޓްރޫސްގެ މައްޗަށް ބިނާކޮށް ސުލްހައާއި އަމާންކަމުގެ ސަގާފަތެއް ކުރިއެރުވުމަށާއި، އަދި އެ ސަގާފަތް އިތުރަށް ހަރުދަނާ ކުރުމަށް، ގައުމީ، ސަރަހައްދީ އަދި ދުނިޔޭގެ ފެންވަރުގައި ހަރުދަނާ ފިޔަވަޅުތަކެއް އެޅުމަށް ޝާހިދު ގޮވާލެއްވިއެވެ.\nއާންމު މަޖިލީހުގެ ރައީސް އިތުރަށް ގޮވާލައްވާފައި ވަނީ، ގަދީމީ ޒަމާނުގައި އަސްލު އޮލިމްޕިކް އެއްބަސްވުމުގައި ހިމެނިފައިވާ ކަންކަމަށް ރިޢާޔަތްކޮށް ފާސްކޮށްފައިވާ ސުލްހައިގެ ގަރާރު 13/76 ގައި ބަޔާންކޮށްފައިވާ ފަދައިން، ދުނިޔޭގެ އެކި ކަންކޮޅުތަކުގައި ހަތިޔާރާއި އެކު މިހާރު ހިނގަމުންދާ ހަނގުރާމަތަކުގައި ބައިވެރިވާ ހުރިހާ ފަރާތްތަކަކުންވެސް އޮލިމްޕިކް ޓްރޫސްގައި ވާ މުއްދަތަށް ހަނގުރާމަ ހުއްޓާލުމަށް އެއްބަސްވުމަށާއި، ސުލްހަވެރިކަމާއެކު މައްސަލަ ހައްލުކުރުމުގެ ފުރުސަތު ފަހިކޮށްދެއްވުމަށެވެ.\nޖެނުއަރީ 22, 2022 18:49\nއދ ގަހިމެނޭ ގައުތަކައްއެބަކިޔާދޭންޖެހޭ ސާހިދުގެ މުނާފިގުކަން މިދިވެހިރާއްޖެޔައް އިންޑިޔާސިފައިންއަރާ ރާއްޖެހިފުމައްގޮވިހަންދާން ނެތޭހާދުވަހެއްއަދިނުވޭ


MTCC ah 62 million rufiyaa ge faidhaa vejje | Mihaaru\nއެމްޓީސީސީން ބޭއްވި ޕްރެސް ކޮންފަރެންސެއްގެ ތެރެއިން-- ފޮޓޯ: މިހާރު\nއެމްޓީސީސީ އަށް 62 މިލިއަން ރުފިޔާގެ ފައިދާވެއްޖެ\n20 މެއި 2020 - 13:14 14 comments\nމި އަހަރުގެ ފުރަތަމަ ކުއާޓާގައި މޯލްޑީވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އަށް ފައިދާގެ ގޮތުގައި 62.34 މިލިއަން ރުފިޔާ ލިބިއްޖެ އެވެ.\nއެމްޓީސީސީން އާންމުކޮށްފައިވާ ކުއާޓަލީ ރިޕޯޓުގައިވާ ގޮތުން މިއީ މިދިޔަ އަހަރުގެ މި މުއްދަތާ އަޅާ ބަލައި އިރު 310 ޕަސެންޓުގެ ކުރި އެރުމެކެވެ. މިދިޔަ އަހަރުގެ ފުރަތަމަ ކުއާޓާގައި އެކުންފުންޏަށް ވަނީ 29 މިލިއަން ރުފިޔާގެ ގެއްލުމާ ކުރިމަތިލާން ޖެހިފަ އެވެ.\nމި އަހަރުގެ ފުރަތަމަ ކުއާޓާގައި އެކުންފުންޏަށް ވަނީ 353 މިލިއަން ރުފިޔާގެ އާމްދަނީ ލިބިފަ އެވެ. މިދިޔަ އަހަރުގެ މި މުއްދަތުގައި އާމްދަނީގެ ގޮތުގައި ލިބުނީ 210 މިލިއަން ރުފިޔާ އެވެ.\nފުރަތަމަ ކުއާޓާގައި ލިބުނު ފައިދާއާ އެކު ހިއްސާއަކަށް ޖެހޭ މިންވަރު ވަނީ 3.83ރ. އިން 6.58ރ. އަށް އިތުރުވެފަ އެވެ.\nމިހާ ބޮޑު ކުރިއެރުމެއް އެކުންފުންޏަށް ލިބިފައިވަނީ، ރާއްޖޭގެ އެކި ސަރަހައްދުގައި ގިނަ އަދަދެއްގެ އުމްރާނީ ތަރައްގީގެ ޕްރޮޖެކްޓްތައް ހިންގުމެވެ. އެގޮތުން 53 ޕްރޮޖެކްޓެއްގެ މަސައްކަތް ކުރަމުން އަންނަ އިރު ހަތަރު ޕްރޮޖެކްޓެއްގެ މަސައްކަތް އެއްކޮށް ނިންމާފައިވެ އެވެ. މި ޕްރޮޖެކްޓްތަކުގެ ތެރެއިން 11 ރަށެއްގެ ޕްރޮޖެކްޓުގެ މަސައްކަތުގެ އަމަލީ މަސައްކަތްތައް ވަނީ ފަށައިފަ އެވެ.\nރަށްރަށުގައި ހިންގާ އުމްރާނީ ޕްރޮޖެކްޓްތަކުގެ އިތުރުން އެކުންފުނީގެ އިޖްތިމާއީ ޒިންމާގެ ދަށުން ރަށްރަށަށް ބޮޑެތި އެހީތެރިކަމެއް އެކުންފުނިން ވެދީފައިވެ އެވެ.\nއެމްޓީސީސީން ބުނީ، ފުރަތަމަ ކުއާޓާގައި ކުންފުންޏަށް ބޮޑު ކާމިޔާބެއް ލިބުނު ނަމަވެސް ކޮވިޑް-19 އާ ގުޅިގެން ކުންފުނީގެ މަސައްކަތްތައް ކުރިއަށް ގެންދިއުމަށް ބޮޑެތި ދަތިތަކާ ކުރިމަތިވެފައިވާ ކަމަށެވެ. މިހާލާތުގައި ވެސް މަސައްކަތް ކުރަނީ، ކުންފުނީގެ ހިންގުން ހުއްޓުމަކަށް ނުގެނެސް، ކުރިއަށްގެންދާނެ ގޮތްތައް ބަލައިގެން ކަމަށާއި، އެގޮތުން އެކަން ކުރުމަށްޓަކައި އަޅަންޖެހޭ ހުރިހާ ފިޔަވަޅެއް އަޅަމުން އަންނަ ކަމަށް އެ ކުންފުނިން ބުނެ އެވެ.


"kuriah oi dhaurugai verikan kuran enme rangalhee Qaasim"\nފައިލް ފޮޓޯ: މިހާރު\n12 ނޮވެންބަރ 20196ކޮމެންޓް\nކުރިއަށް އޮތް ދައުރުގައި ވެރިކަން ކުރަން އެންމެ ރަނގަޅީ ގާސިމް: ނިހާން\nކުރިއަށް އޮތް 2023 ވަނަ އަހަރުގެ ރިޔާސީ އިންތިހާބުގައި ރައީސްކަމަށް ގެންނަން އެންމެ އެކަށީގެންވަނީ ޖުމްހޫރީ ޕާޓީގެ ލީޑަރު ގާސިމް އިބްރާހިމް ކަމަށް ވިލިމާފަންނު ދާއިރާގެ ކުރީގެ މެންބަރު އަހުމަދު ނިހާން ވިދާޅުވެއްޖެއެވެ.\nޖުމްހޫރީޕާޓީއާ އަލަށް މެންބަރުންތަކެއް ގުޅިގެން އެކަން ފާހަގަކުރުރުމަށް ބޭއްވި ޖަލްސާއެއްގައި ވާހަކަ ދައްކަވަމުން ނިހާން ވިދާޅުވީ، ގާސިމް އިބްރާހިމަކީ ދެވަނަ ޖުމްހޫރިއްޔޭގެ ފުރަތަމަ ރައީސް އިބްރާހިމް ނާސިރު ފަދަ ހިދުމަތްތެރިއެއް ކަމަށެވެ.\n"އެންމެންނަށް ޔަގީންވާންވީ އެމަނިކުފާނު (ގާސިމް އިބްރާހިމް) ގެ ވެރިކަމުގަ އޯގާތެރިކަމާ އަޅާލުމާ ރައްކާތެރިކަން އަޅާލުމާ ލިބޭނީ،" ނިހާން ވިދާޅުވިއެވެ.\nނިހާން ވިދާޅުވީ ދިވެހި ތާރީހުން ފެންނަން އޮތް ހަގީގަތަކީ ސަރުކާރަށް ފާޑުކިޔާ މީހުން ކޮންމެވެސް ގޮތަކުން ޖަލަށް ދާން ޖެހޭ ކަމަށެވެ. އެގޮތުން ގާސިމް އިބްރާހިމަކީ ހަ ފަހަރު މިފަދަ މައްސަލަތަކެއްގައި ޖަލަށް ދާންޖެހިފައިވާ ބޭފުޅެއްކަމަށެވެ.\n"ﷲ އިރާދަ ކުރެއްވިއްޔާ ދެން އަންނަން އޮތް ވެރިކަމެއްގައި ރައްޔިތުންނާ މެދުގައި އެންމެ ބޮޑު ސަމާލުކަމަކާ އޯގާތެރިކަމެއް އެ ވިސްނުމެއްގަ ފިކުރުގަ ހުރި ޕާޓީއަކަށް ވެގެން ދާނެ ޕާޓީއަކީ ޖުމްހޫރީ ޕާޓީ. އަދި އެ ޕާޓީގެ ލީޑަރުގެ ވިސްނުންފުޅުގަ ނުހުންނާނެ މިއިން އެއްވެސް ބޭފުޅަކާ މެދުގާ ނުކަސިޔާރުން ކުރައްވާކަށް،"\nނިހާން ވިދާޅުވީ އޭނާއަކީ އިދިކޮޅުގައި ހުންނަވައިގެން ވަރަށްބޮޑަށް ގާސިމް އިބްރާހިމަށް ފާޑުކީ މީހުންކަމަށެވެ. އެހެން ނަމަވެސް ނިހާނު ފަދަ ބޭފުޅުންނަށް ޖުމްހޫރީ ޕާޓީން ފުރުސަތު ދީފައި އޮތުމުން ގާސިމް އިބްރާހިމް އަކީ ސާފު ހިތެއްގެ ވެރިއެއްކަން ހާމަވާކަމަށެވެ.\nއެންމެ އެކަށީގެންވާމީހުން މިހާރު ރައްޔިތުންނަށްއެގޭނެ .ގާސިމް އިބުރާހީމް ރަގަޅުވާނީ ވިޔަ ފާރިއާއިގެން އުޅެން އެތައްއަނބިންނެއްގެ ޒިންމާނަގަމުން އެތައްދަރިންނެއްގެ ޒިންމާއު ފުލަމުން އެތައްބައިވަރު މުވައްޒަ ފުންނެއްގެ ޒިންމާއަށް ޒިންމާދާރުވަމުން4ލައްކަ ދިވެހިންނާއި މެދު ވިސްނާނެވަރުގެ ގާބިލްކަމެއް ގާސިމުގެނެތް . ދެން ގޮވާނީ ގޮސް ރައްޔިތުންނަށް ހަމަޖެހުމެއް ނުލިބި ރައްޔިތުންވެސް މޮޔަގޮވަން ފަށާނީ . ސާ ފު ހިތެއް އޮވެގެން ވެރިކަމަށް އާދެވެނީ އަރާތިބެ ރައްޔިތުންގެ ބޯކާން ދިމާކުރަނީ . އޯގާތެރިކަމުގެ ނަމެއްގެ ވެރިއަކަށް އާދެވުނީ ރައްޔިތުމީހާގެ އިހްސާސް ތަކަށް ވުރެ ކުރިއަށް ނެރެނީ ވެރިމީހާގެ އައްބޮނޑި ގާސިމަށް ލިބި ފަވާއެއްޗެހި މަދެއްނޫން .\nމިދެން ކާކު އަނގަތަޅަން. ކަލޭމެން ގާސިމްބެ ހައްދަން ދައްކާވާހަކަތީ. ގާސިމްބެ ކަލޭމެން ކޮންމެ މީހަކަށް މަހަކު30 ރ ދީހައްދާއިގެން ގެން ގުޅޭ ބައެއް ތީ\nމަހައްޕު. މިހާރު ޔާމީނު ސަކަރާތީތަ. ކީއްވެތަ؟\nކާކުދެންމީ ވާހަކަ ދައްކަން؟ މުޅި ޤައުމު ދަރުވާލާފަ ފިލައިގެން އުޅޭ ފެއިލްވެފާ ތިބި ބައެއް.\nނިހާނު މެންގެ ވާހަކައިގަ މިހާރު އޮއްޓަރެއް ނުހުންނާނެ، ސަބަބަކީ އެއީ މާޒީ، އަދި މިހާރު ފެއިލިއަރ، އެހެންވީމަ ތިކަހަލަ ވާހަކަ ގަބޫލު ކުރާނެ ބަޔަކު ތިބޭނެކަމަށް މިހާރު ހީއެއްނުވޭ.\nހޯހޯ 30000ރ ކަށަވަރުކުރީދޯ ކޮންމެމަހަކު


މާލޭގެ މައްސަލަތައް ދަނީ އިތުރުވަމުން، މާލޭ މީހުން ބޯހިޔާވަހިކަމުން މަހުރޫމްކޮށްގެން ނުވާނެ: ސަރަނގު | | Sangu News\nމާލޭގެ މައްސަލަތައް ދަނީ އިތުރުވަމުން، މާލޭ މީހުން ބޯހިޔާވަހިކަމުން މަހުރޫމްކޮށްގެން ނުވާނެ: ސަރަނގު\n14 ޖެނުއަރީ 2020 - 13:02\nމާލޭގެ މައްސަލަތައް އެއް ދުވަހުން އަނެއް ދުވަހަށް އިތުރުވަމުންދާއިރު، އެކި އުޒުރުތައް ދައްކާ މާލޭގެ ރައްޔިތުން ބޯހިޔާވަހިކަމުން މަހުރޫމްކޮށްގެން ނުވާނެ ކަމަށް މާލެ ސިޓީގެ ފުރަތަމަ މޭޔަރު އަދި މާލޭ މުނިސިޕަލްޓީގެ އެންމެ ފަހުގެ ރައީސް، ސަރަނގު އާދަމް މަނިކު ވިދާޅުވެއްޖެއެވެ.\n"ސަންގު"އަށް ދެއްވި ހާއްސަ އިންޓަވިއުއެއްގައި ސަރަނގު އާދަމް މަނިކު ވިދާޅުވީ މާލޭގެ ހުރިހާ މައްސަލައެއް ވެސް ގުޅިފައިވަނީ ބޯހިޔާވަހި ކަމާއި ކަމަށެވެ. އަދި އެ މައްސަލަ ހައްލުވާނެ ކަމަށާއި، އެމްޑީޕީގެ ޓިކެޓު ލިބި ރައްޔިތުން މޭޔަރުކަމަށް ހޮއްވައިދެއްވައިފި ނަމަ އޭނާގެ ފޯކަސް ހުންނާނީ މާލެއަށް ބަދަލުތަކެއް ގެނައުމަށް ކަމަށް އާދަމް މަނިކު ވިދާޅުވިއެވެ. މާލޭގެ މޭޔަރަށް އަބަދުވެސް އަންނަން ޖެހޭނީ، ސިޓީގެ ކުރިއެރުންތަކާއި ގުޅޭގޮތުން ކަމަށް އޭނާ ވިދާޅުވިއެވެ. އަދި އަމާޒަކީ އެމްޑީޕީގެ ސިޔާސަތުތައް ހިމެނޭ "އެޖެންޑާ 19" ހުރި ކަންތައް ތަންފީޒުކުރުން ކަން އާދަމް މަނިކު ވަނީ ފާހަގަކުރައްވާފައެވެ.\nއާދަމް މަނިކު ވިދާޅުވީ، ސަރުކާރަށް ދަންނަވައިގެން މާލެއަށް އިސްކަން ދެއްވުމަށް މަސައްކަތް ކުރައްވާނެ ކަމަށެވެ. އެގޮތުން ވިސްނުމަކީ، ރަނގަޅު ކުރިއެރުންތަކެއް ގެނެވިއްޖެ ނަމަ އޭނާގެ ފިޔަވަޅު މަތީން އެހެން މީހުންނަށް ލިބޭނެ ފަސޭހަތައް ހުންނާނެ ކަމަށެވެ. އެއީ ގެންނަން ބޭނުންވާ ބަދަލު ކަމަށާއި، މިވީހާ ދުވަހު މާލެއަށް ފެނުނު އެއްވެސް ކުރިއެރުންތަކެއް ނެތް ކަމަށް އާދަމް މަނިކު ވިދާޅުވިއެވެ.\nމާލޭގައި ޕާކިން ނިޒާމު ގާއިމް ކުރާ ކަމަށް ބުނަމުންދާއިރު އެ މަންޒަރެއް ވެސް ނުފެންނަ ކަމަށް އާދަމް މަނިކުގެ ވާހަކައިގައި ވަނީ ފާހަގަކުރައްވާފައެވެ. ހިތައް އެރިހާ ގޮތަކަށް ކަންކަންކޮށްގެން ނުވާނެ ކަމަށާއި، އަބަދު މީހުން ބިން ވިއްކަމުންދާއިރު ސަރުކާރުގެ މަސައްކަތްތަކަށް ބިން ލިބޭނެ ކަމަށް އާދަމް މަނިކު ވިދާޅުވިއެވެ. ބޭނުންވަނީ ހާއްސަ ވިޝަން އަކާއި އެކު، މާލެއަށް ބަދަލުތަކެއް ގެންނަން ބޭނުންވާ މޭޔަރެއްކަން ވެސް އާދަމް މަނިކު ވަނީ ފާހަގަކުރައްވާފައެވެ.\n"މާލޭގެ ރައްޔިތަކަށް މިވަނީ މާލޭގެ ކޮންމެވެސް ތަނެއްގައި ރެޖިސްޓްރީ އޮތީމަ. އެހެން ވީމަ މާލޭ މުނިސިޕަލްޓީގައި ރެޖިސްޓްރީ އޮތަސް އަދި އެހެން ތަނެއްގައި ރެޖިސްޓްެރީއެއް އޮތަސް މާލެއަށް ނިސްބަތް ވާނަމަ އެއީ މާލޭ މީހެއް. ދެން މިސާލަކަށް ދަފްތަރުގައި އެބަތިބި ތިރީސް، ސާޚީސް އަހަރު ދަފްތަރުގައި ތިބި މީހުން. ދެން އެބަތިބި ރައީސް ޔާމީނަށް ވޯޓު ހޯދަން އިހަށް ދުވަހު ދަފްތަރަށް ޖައްސާފައި ތިބި ބައެއް. އަޅުގަނޑު ދަފްތަރު ބަންދުކޮށްފައި އޮއްވާ އަލުން ހުޅުވައިގެން. އެހެން ވީމާ މިއުޅެނީ ތަފާތެއް." އާދަމް މަނިކު\nއާދަމް މަނިކު ވިދާޅުވީ ހައްލެއް ބޭނުންވަނީ އެންމެ ފުރަތަމަ ދަފްތަރުގައި ތިބޭތާ އެތައް އަހަރެއް ވީ މީހުންނަށް ކަމަށެވެ. އާދަމް މަނިކު ވިދާޅުވީ، އޭނާ ދަފްތަރުގެ ރައްޔިތުންނަށް އަޅާނުލާ ދޫނުކޮށްލާނެ ކަމަށެވެ. އާދަމް މަނިކު ވިދާޅުވީ، މާލޭގެ ގޯތި ބޭނުންމީހާ އަކީ މާލެއަށް އުފަން އަދި މަލޭގެ ރަށްވެހި މައިންބަފައިންގެ ކުއްޖެއް ކަމަށެވެ. އެހެން ނަމަވެސް އޭނާއަށް ބޯހިޔާވަހިކަމެއް ނެތް ކަމަަށެވެ.\nއިތުރަށް ވާހަކަ ދައްކަވަމުން، އާދަމް މަނިކު ވިދާޅުވީ އޭނާއަކީ ފެށުނީއްސުރެ އެމްޑީޕީއަށް ނިސްބަތް ވާ މީހެއް ކަމަށެވެ. ސީދާ އެކްޓިވެސްޓެއް ގޮތުގައި މަސައްކަތް ނުކުރި ނަމަވެސް އަބަދުވެސް އެމްޑީޕީގެ ކަންކަމުގައި އިހުލާސްތެރިކަމާއި އެކު ހަރަކާތްތެރިވެފައިވާ ކަމަށް އޭނާ ވިދާޅުވިއެވެ.\nއަންނަ އޭޕްރީލް މަހުގެ ހަތަރުވަނަ ދުވަހު ކައުންސިލް އިންތިހާބުގައި އެމްޑީޕީގެ ފަރާތުން ވާދަކުރާނެ ކެންޑިޑޭޓުން ކަނޑައެޅުމަށް ބާއްވާ އެ ޕާޓީގެ އެތެރޭގެ ޕްރައިމަރީ ބާއްވަން ނިންމާފައި ވަނީ މި މަހުގެ 31 ވަނަ ދުވަހުގަ އެވެ.


Inthihabuge bodu insahthaehge vaguthee natheeja thah iulaan kohfi\nއިންތިހާބުގެ ބޮޑު އިންސައްތައެއްގެ ވަގުތީ ނަތީޖާތައް އިއުލާންކޮށްފި\n17 އޭޕްރީލް 2021 - 14:20:15\nމިހާތަނަށް ލޯކަލް ކައުންސިލް އިންތިހާބުގެ ވަގުތީ ނަތީޖާގެ ބޮޑު އިންސައްތައެއް އިއުލާން ކުރެވިފައިވާ ކަމަށް އިލެކްޝަންސް ކޮމިޝަނުން ހާމަކޮށްފި އެވެ.\nސީއެންއެމްއަށް މައުލޫމާތު ދެއްވަމުން އީސީން ބުނެފައިވަނީ ލޯކަލް ކައުންސިލް އިންތިހާބުގެ ވަގުތީ ނަތީޖާގެ 91 އިންސައްތަ މިހާރު އިއުލާންކުރެވިފައިވާ ކަމަށެެވެ. އަދި އަންހެނުންގެ ތަރައްގީއަށް މަސައްކަތްކުރާ ކޮމެޓީގެ 86 އިންސައްތަ ނަތީޖާވެސް މިހާރު އިއުލާންކުރެވިފައިވާ ކަމަށް އީސީން ބުނެއެވެ.\nއެއީ އިންތިހާބުގެ މުޅި ޖުމުލަ 90 އިންސައްތަ ވަގުތީ ނަތީޖާއެވެ. އަދި މިރޭ 10:00 އިން ފެށިގެން ބާކީހުރި ނަތީޖާތައް އިއުލާނު ކުރަމުން ގެންދާނެކަމަށް އެކޮމިޝަނުން ބުނެއެވެ.\nއޭގެއިތުރުން އަމާޒަކީ މިރޭ ބާކީ ހުރި ހުރިހާ ނަތީޖާތަކެއް އިއުލާންކޮށް ނިންމާލުމަށް ކަމަށް އީސީން ވަނީ މައުލޫމާތު ދީފައެެވެ.\nމިހާރު އިއުލާންކޮށްފައިވާ ވަގުތީ ނަތީޖާތަކުން މާލޭ ސިޓީ ފިޔަވައި ހުރިހާ ދާއިރާތަކަކުން ކުރީގައި އުޅެނީ އެމްޑީޕީއެވެ.\nމި އިންތިހާބުގެ ވޯޓާއި މެދު އިދިކޮޅުގެ ގިނަ ޝަކުވާތަކެއް ހުރި އިރު، ވޯޓު އޮޅުވާލާ ކަމުގެ ތުހުމަތުތަކެއްވެސް އީސީއަށް ވަނީ ކުރިމަތިވެފައެވެ. އަދި ވޯޓު އޮޅުވާލާކަމަށް ބުނެ މުލަ ރޯދަ ދުވަހު އިދިކޮޅުން ވަނީ އީސީ ސަރަހައްދުގައި މުޒާހަރާވެސް ކޮށްފައެވެ.\n2020 ވަނަ އަހަރުގެ ލޯކަލް ކައުންސިލް އިންތިހާބާ އަންހެނުންގެ ތަރައްގީއަށް މަސައްކަތް ކުރާ އިންތިހާބުގައި ވޯޓުލުމަށް ބަހައްޓާފައި ވަނީ 713 ފޮއްޓެކެވެ.\nއަދި އިންތިހާބުގައި އެމްޑީޕީން، 826 ކެންޑިޑޭޓުން ޕީޕީއެމްއިން 647 ކެންޑިޑޭޓުން، ޖުމްހޫރީ ޕާޓީން 115 ކެންޑިޑޭޓުން، އަދާލަތު ޕާޓީން 28 ކެންޑިޑޭޓުން، އެމްޑީއޭ އިން 20 ކެންޑިޑޭޓުން، އެމްއާރްއެމް އިން 15 ކެންޑިޑޭޓުން، އެމްއެލްއެސްޑީޕީ އިން4ކެންޑިޑޭޓުން އަދި ޑީއާރުޕީ އިން 1 ކެންޑިޑޭޓް ވާދަކުރި އެެވެ. އަމިއްލަ ގޮތުން 609 ކެންޑިޑޭޓަކު ވާދަކުރިއެވެ.


Olhuvaalaigen faisaa hoadhun anekkaa ves ithuru vejje | Mihaaru\nބީއެމްއެލްގެ ސެލްފް ސާވިސް އޭޓީއެމުން ކަސްޓަމަރުން ޚިދުމަތް ހޯދަނީ.-- ފޮޓޯ:ހުސައިން ވަހީދު/މިހާރު\nއޮޅުވާލައިގެން ފައިސާ ހޯދުން އަނެއްކާވެސް އިތުރުވެއްޖެ\n19 ޖޫން 2019 - 15:579comments\nބޭންކް އޮފް މޯލްޑިވްސް (ބީއެމްއެލް) އާއި އެހެނިހެން ކުންފުނިތަކާއި އިދާރާތަކުގެ ނަމުގައި އެކި ފަރާތްތަކަށް ގުޅައި އެކައުންޓަކަށް ފައިސާ ޖަމާކުރުމަށް އެދި، ކާޑުގެ މައުލޫމާތާއި ސެކިއުރިޓީ ކޯޑާއި ޕިން ހޯދަން މަސައްކަތްކުރުން އަނެއްކާވެސް އިތުރުވެފައި ވާތީ އެކަމަށް ސަމާލުވާން ބީއެމްއެލް އިން އިލްތިމާސްކޮށްފި އެވެ.\nބީއެމްއެލުން ބުނީ ފަހަކަށް އައިސް މިފަދަ ހާދިސާތައް އިތުރުވަމުން އަންނަކަން ފާހަގަކުރެވޭ ކަމަށެވެ. ކަސްޓަމަރުން ހުރިހާ ވަގުތެއްގައި ވެސް މިފަދަ ކަންކަމުން ރައްކާތެރިވުމަށް ބޭންކުން ވަނީ އެދިފަ އެވެ.\nކާޑުގެ މައުލޫމާތު ހޯދާށާއި އެހެން ގޮތްގޮތުން ވެސް ބީއެމްއެލްގެ ނަމުގައި ގުޅައިގެން ކަސްޓަމަރުންނަށް އޮޅުވާލާތީ، ބޭންކުން އަންނަނީ ހޭލުންތެރިކުރުވުމުގެ ކެމްޕޭންތައް ވެސް ހިންގަމުންނެވެ.\nއިތުރު ލިޔުންތައް ބީއެމްއެލް ބޭންކް ޚިޔާނާތް\nބީއެމްއެލް އެތެރޭގެ ހިޔާނާތުގެ ބޮޑު މައްސަލައެއް ބަލަނީ\n5 ޕްރޮޖެކްޓަކަށް ބީއެމްއެލް އިން އެހީވެއްޖެ


7 ދުވަސްތެރޭ ބަނދަރުން ކްލިއަރކުރުމަށް އެމްޕީއެލުން އަންގައިފި – Dhuvas Online\n7 ދުވަސްތެރޭ ބަނދަރުން ކްލިއަރކުރުމަށް އެމްޕީއެލުން އަންގައިފި\nމާލޭ ވިޔަފާރި ބަނދަރަށް ބާލާފައި ހުރި މުދަލުގެ ތެރެއިން ކްލިއަރނުކޮށް ގިނަދުވަސްވީ މުދާ7ދުވަސްތެރޭ ބަނދަރުން ކްލިއަރކުރުމަށް މޯލްޑިވްސް ޕޯޓްސް ލިމިޓެޑް (އެމްޕީއެލް) އިން އަންގައިފިއެވެ.\nއެމްޕީއެލުން ވަނީ މާލޭ ވިޔަފާރި ބަނދަރަށް ބާލާފައި ހުރި މުދަލުގެ ތެރެއިން ކްލިއާރނުކޮށް ގިނަދުވަސްވީ މުދަލުގެ ތަފްޞީލުވެސް އާއްމުކޮށްފައެވެ. އެގޮތުން ކޮންޓެއިނަރ ނަމްބަރާއި، ކޮންޓެއިނަރ ރާއްޖެއަށް ކޮންޓެއިނަރ އައިސްފައިވާ ތާރީޙުގެ އިތުރުން ކޮންޓެއިނަރުގައި ހިމެނޭ މުދަލުގެ ބާވަތާއި ގުޅޭ މައުލޫމާތުވެސް ހިމެނެއެވެ.\nއެމްޕީއެލުން ދީފައިވާ މުއްދަތުގެ ތެރޭގައި މުދާ ނުގެންދާނަމަ، މިފަދަ މުދަލާއިމެދު ޢަމަލު ކުރުމަށް އެކުންފުނީގައި ހަމަޖެހިފައި އޮންނަ ޤަވާއިދުގެ ދަށުން ނީލަމުގައި ވިއްކާލެވޭނެކަމަށް އެމްޕީއެލުން ހާމަކުރެއެވެ.\nމީގެ އިތުރުން މި މުދަލުގެ ތެރޭގައި ކަމާބެހޭ އެއްވެސް މުޢައްސަސާއަކުން ހިފަހައްޓާފައިވާ މުދަލެއް ވާނަމަވެސް އެތަކެއްޗާއިމެދު ވަކިގޮތެއް ނިންމުމަށްފަހު ބަނދަރުން ކްލިއަރކުރުމަށް ނުވަތަ ނައްތާލުމަށް އެމްޕީއެލުން ވަނީ އެދިފައެވެ.\nއެމްޕީއެލުން ބުނީ، އެއްވެސް ސަބަބަކާއި ހުރެ ނީލަމުގައި ވިއްކާނުލެވޭ މުދާ ނައްތާލުމަށްފަހު، އެމުދަލެއް ނައްތާލުމަށް ހިނގާ ޚަރަދު މުދަލުގެ ވެރިފަރާތަށް ބިލްކުރެވޭނެ ކަމަށެވެ.


SunOnline: Amaazakee huttumehnethi mashroouthah ninmaalun: Shaah\nއަމާޒަކީ ހުއްޓުމެއްނެތި މަޝްރޫތައް ކުރިއަށް ގެންގޮސް ނިންމާލުން: ޝާހު\nމުޙައްމަދު ނާއިލް ހަފީޒް 22 Jul 2021, 10:25\nވޭމަންޑޫ ނަރުދަމާގެ މަސައްކަތް ފެށުމުގެ ރަސްމިއްޔާތުގައި އެމްޑަބްލިއުއެސްސީގެ އެމްޑީ ވާހަކަ ދައްކަވަނީ -- ފޮޓޯ: އެމްޑަބްލިއުއެސްސީ\nމާލޭ ވޯޓާ އެންޑް ސިވެރެޖް ކޮމްޕެނީ (އެމްޑަބްލިއުއެސްސީ) ގެ އެންމެ ބޮޑު އަމާޒަކީ އެ ކުންފުނިން ހިންގަމުންދާ މަޝްރޫތައް މެދުކެނޑުމެއް ނެތި ކުރިއަށް ގެންގޮސް ނިންމާލުންކަމަށް އެ ކުންފުނީގެ މެނޭޖިން ޑިރެކްޓާ ހަސަން ޝާހް ވިދާޅުވެއްޖެއެވެ.\n"ސަން" އާ ވާހަކަދައްކަވަމުން ޝާހު ވިދާޅުވީ އެ ކުންފުނިން މިހާރު ތިރީސް ހަތަރު ރަށެއްގައި ފެނާއި ނަރުދަމާގެ މަސައްކަތް ކުރަމުން އަންނަ ކަމަށެވެ.\nއެމްޑަބްލިއުއެސްސީ ކަސްޓަމާ ސާވިސް ބިލްޑިން -- ސަން ފޮޓޯ/ އަހުމަދު އަވްޝަން އިލްޔާސް\n"އަޅުގަނޑުމެން ހަވާލުކޮށްފައި ހުރި ރަށްރަށުގެ ތެރެއިން އަޅުގަނޑުމެން މަސައްކަތް ނުފަށާ އެންމެ ރަށެއް ވެސް ނޯންނާނެ. އެހެންނަމަވެސް ވަކި ހާއްސަ ރަށެއް އެބައޮތް،" ޝާހު ވިދާޅުވިއެވެ.\nޝާހު ވިދާޅުވީ މަސައްކަތް ނުފެށި ލަސްވަމުން އަންނަނީ ހަމައެކަނި އދ. ކުނބުރުދޫގައި ކަމަށެވެ. އެގޮތުން އެ ރަށުގައި މަސައްކަތަށް ބޭނުންވާ ބިން ލިބިފައި ވީނަމަވެސް މޫދަށް ބިމުގެ ބައެއް އޮތުމުން މަސައްކަތް ފެށުމަށް ލަސްތަކެއް ދިމާވަމުންއަންނަ ކަމަށް އޭނާ ވިދާޅުވިއެވެ.\n"ކުނބުރުދޫގައި ވެސް އަޅުގަނޑުމެން ވާނީ ޓެމްޕަރަރީ ސައިޓް ސެޓްއަޕް ހަދާފަ ހުންނާނީ. ހުރިހާ ރަށަކަށްވެސް ބޭނުންވާ މެޓީރިއަލްވެސް ފޮނުވާފައި ހުންނާނީ. އެހެންވީމާ އިރާދަކުރެއްވިއްޔާ މަސައްކަތްތަށް ކުރިޔަސް އެބަދޭ،" އޭނާ ވިދާޅުވިއެވެ.\nމީގެ އިތުރުން މަސައްކަތް ފަށަންވާއިރަށް ބައެއް ރަށްރަށް މޮނިޓަރިންގައި ހުރުމުގެ ސަބަބުންވެސް ކޮންމެވެސްވަރެއްގެ ލަސްކަމެއް އައިކަމަށް ޝާހް ވިދާޅުވިއެވެ. އެހެންނަމަވެސް ޖުމްލަކޮށް ހުރިހާ މަސައްކަތެއްވެސް ކުރިއަށް ދާކަމަށް އޭނާ ވަނީ ވިދާޅުވެފައެވެ.\nޝާހު ވިދާޅުވީ އެމްޑަބްލިއުއެސްސީގެ އަމާޒަކީ އެ ކުންފުނީގެ މަސައްކަތްތައް ތާވަލާއެއްކޮށް ކުރިއަށް ގެންދިޔުންކަމަށެވެ. އަދި ރައްޔިތުންނަށް ރައްކާތެރިކަމާއެކު ފެނާއި ނަރުދަމާގެ ހިދުމަތް ފޯރުކޮށްދިނުން ކަމަށް ވެސް ވިދާޅުވިއެވެ.\nފައިނުގެ ފެނާއި ނަރުދަމާގެ މަަސައްކަތް ކުރިއަށް\nއެންމެ ބޮޑު ދައްޗަކީ ސައިޓް އިންޖިނިއަރުން ހޯދުން: ޝާހު\nމިރޭ މާލޭގެ ވަކި ސަރަހައްދަކުން ފެނުގެ ހިދުމަތް ކެނޑޭނެ


BML Ge Recovery Loan Scheme Ge Dhashun 585 Million Rufiya Dhookohffi - Vaguthu\nބީއެމްއެލްގެ ރިކަވަރީ ލޯން ސްކީމްގެެ ދަށުން 585 މިލިއިން ރުފިޔާ ދޫކޮށްފި\nކޮވިޑް-19 އާ ގުޅިގެން އާންމު ވިޔަފާރިތަކަށް ދިމާވާ ދަތިތައް ހައްލުކޮށްދިނުމަށް ފިނޭންސް މިނިސްޓްރީ އާއި ބޭންކު އޮފް މޯލްޑިވްސް (ބީއެމްއެލް) ގުޅިގެން ތައާރަފްކޮށްފައިވާ ރިކަވަރީ ލޯން ސްކީމްގެ ދަށުން 585 މިލިއަން ރުފިޔާ ދޫކޮށްފިއެވެ.\nބޮޑެތި ވިޔަފާރިތަކަށް ދޫކުރާ ލޯނުތައް ދޫކުރަނީ ބީއެމްއެލް މެދުވެރިކޮށް ނަމަވެސް ކުދި ވިޔަފާރިތަކަށް ލޯނު ދޫކުރަނީ އެސްޑީއެފް މެދުވެރިކޮށެވެ. ބީއެމްއެލް އިން މިހާތަނަށް "ރިކަވަރީ ލޯނު ސްކީމް"ގެ ދަށުން މިމަހުގެ 14 ވަނަ ދުވަހުގެ ނިޔަލަށް 441 ލޯނު ވަނީ ދޫކޮށްފައެވެ. މިއީ ޖުމްލަ 585.9 މިލިއަން ރުފިޔާއެވެ. ޑޮލަރުން ދޫކޮށްފައި ވަނީ އަށް މިލިއަން ޑޮލަރެވެ.\nމިއީ އެއްވެސް ރަހުނަކާ ނުލައި، އަހަރަކު ހަ އިންސައްތަ އިންޓްރެސްޓްގައި ދޫކުރާ ފައިނޭންސިންގ އެކެވެ. މި ފައިނޭންސިންގ އަނބުރާ ދެއްކުމަށް ހަ މަހުގެ ގްރޭސް ޕީރިއަޑެއް ހިމެނިގެން ޖުމްލަ ތިން އަހަރުގެ މުއްދަތެއް ލިބޭނެއެވެ. މި ގްރޭސް ޕީރިއަޑްގައި އިންޓްރެސްޓް އަދި ޕްރިންސިޕަލް ޕޭމަންޓް ދައްކާކަށް ނުޖެހޭނެއެވެ.\nކޮވިޑް-19 ހާލަތުގައި ވެސް ބޭންކުން ދަނީ ކުރިއެކޭ އެއްގޮތަށް ލޯނާއި ފައިނޭންސިން ފެސިލިޓީތައް ދޫކުރަމުންނެވެ. އަދި ކަސްޓަމަރުންނަށް ބޭންކުން ދޫކުރާ ލޯނު އަދި ފައިނޭންސިން ފެސިލިޓީތަކުގެ އިތުރުން ރިކަވަރީ ސްކީމަށް އެދި ހުށަޅޭނެވެސްމެއެވެ.\nމިގޮތުން، ބީއެމްއެލް މެދުވެރިކޮށް ނަގާފައިވާ ލޯނުތައް ހަ މަސް ދުވަހަށް ފަސްކޮށްދިނުމާއި، ރާއްޖެ އިން ބޭރުގައި ދަތިތަކާ ދިމާވެފައިވާ ދިވެހިންނަށް ފައިސާގެ މުއާމަލާތްކުރުމުގައި ލުއިތަކެއް ހޯދައި ދިނުމުގެ ގޮތުން އޭޓީއެމުން ފައިސާ ނެގޭ އަދަދު އިތުރުކޮށް، ދިވެހި ރުފިޔާ އެކައުންޓް މެދުވެރިކޮށް ފައިސާ ފޮނުވޭ ގޮތް ވެސް ވަނީ މަގުފަހިކޮށްދީފައެވެ. އަދި ފަރުދުންނާއި ވިޔަފާރިތަކަށް ފައިސާ ޖަމާޖުކުރުމަށް ދިމާވާ ދަތިތައް ހައްލުކޮށްދިނުމުގެ ގޮތުން އޭޓީއެމް މެދުވެރިކޮށް ފައިސާ ޖަމާކުރެވޭ އަދަދުވެސް ބޭންކުން ވަނީ އިތުރުކޮށްފައެވެ.\nއެކި ކަންކަމަށް ލޯނުތައް ނަގާފައިވާ ފަރާތްތަކަށް ދެއްވި ލުއިތަކަށް ސަރުކާރަށް ޝުކުރު އަދާކުރަމެވެ. އަދިވެސް ކޯވިޑް ގެ ޙާލަތު ރަނގަޅު ނުވާތީ ލޯނުތައް ދެއްކުމަށް ވަރަށް ދަތިތައް އެބަހުއްޓުެވެ. އެހެންކަމުން އަދިވެސް ލުއިތަކެއް ކޮންމެހެނ\nއެކި ކަންކަމަށް ލޯނުތައް ނަގާފައިވާ ފަރާތްތަކަށް ދެއްވި ލުއިތަކަށް ސަރުކާރަށް ޝުކުރު އަދާކުރަމެވެ. އަދިވެސް ކޯވިޑް ގެ ޙާލަތު ރަނގަޅު ނުވާތީ ލޯނުތައް ދެއްކުމަށް ވަރަށް ދަތިތައް އެބަހުއްޓުެވެ. އެހެންކަމުން އަދިވެސް ލުއިތަކެއް ކޮންމެހެން ބޭނުމެވެ. އިބޫ މިކަން ކޮށްދެއްވާނެކަމަށް އުއްމީދު ކުރަމެވެ.


Headphone beynunukurumugai samaaluvaan jehey | Mihaaru\n27 އެޕްރީލް 2020 - 09:00\nދިރިއުޅުމަށް އައި ސްމާޓް ބަދަލުތަކާ އެކު ވަރަށް ބަޔަކު މީހަކު އާންމުކޮށް ހެޑްފޯން ބޭނުންކުރެ އެވެެ. މޮބައިލް ފޯނާއި ޓެބްލެޓާއި އަދި ލެޕްޓޮފް ވަސީލަތްތައް ބޭނުންކުރާ އިރު، ހެޑްފޯނަކީ މިހާރު ވަރަށް މުހިއްމު އެއްޗެކެވެ. އެކަމަކު އަބަދު ހެޑް ފޯނު ޖަހައިގެން އުޅެންވެއްޖެ ނަމަ ދިމާވެދާނެ ސިއްހީ މައްސަލަތަކާ ދޭތެރޭ ފުންކޮށް ވިސްނައިލުން ރަނގަޅެވެ. ވަރަށް ގިނަ މީހުންނަކީ ކަސްރަތު ކުރާ އިރާއި އަދި އެ ނޫން ވެސް އެކި ކަންކަމުގައި ޝާމިލުވެގެން ގިނަ ވަގުތު އުޅޭ އިރު ކަންފަތަށް ހެޑްފޯނު ޖަހައިގެން އުޅޭ މީހުންނެވެ.\nހެޑްފޯން ބޭނުންކުރުން އެންމެ ރައްކާތެރި ގޮތަކީ ކޮބައިތޯ އެވެ؟ މިކަމާ ބެހޭ ގޮތުން ކޮލަމްބިއާ އޭޝިއާ ހޮސްޕިޓަލްގެ އީއެންޓީ ކޮންސަލްޓަންޓް ޑރ. ސަންތޯޝް އެސް ވިދާޅުވި ގޮތުގައި ހެޑްފޯނު ބޭނުންކުރުމުގައި އެންމެ ރައްކާތެރި އެއްގޮތަކީ މާ އަޑުގަދަކޮށް ބޭނުންނުކުރުމެވެ. އަދި އެއްފަހަރާ ދެ ކަންފަތުގައި ހެޑްފޯނު ބޭނުންކުރުމުގެ ބަދަލުގައި ފަހަރަކު ކަންފަތެއް ބޭނުންކުރުން ބުއްދިވެރި ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި އެންމެ ރަނގަޅު ގޮތަކީ އެންމެ ގިނަވެގެން ވެސް 30 މިނިޓަށް ވުރެ ގިނަ އިރު ހެޑްފޯނު ޖަހައިގެން ނީނުމެވެ. އަދި ހެޑްފޯނު ބޭނުންކުރާ އިރު ކޮންމެ ބައިގަޑިއަރަކުން އަނެއް ކަންފަތަށް ބަދަލުކޮށްލުމަކީ މުހިއްމު ކަމެކެވެ. އޭނާ ވިދާޅުވީ ހެޑްފޯނު ބޭނުންކުރާ އިރު ދޭތެރެ ދޭތެރެ އިން އެ ނައްޓާލައި ކަންފަތަށް ބްރޭކް ދޭން ޖެހޭނެ އެވެ. އެހެން ނޫން ކަމަށްވާ ވަނަ އެކި ކަހަލަ މައްސަލަތައް ދިމާވާނެ އެވެ.\nއޭގެ ތެރޭގައި ކަންފަތް ބައްވުމާއި އަބަދު ކަންފަތުގައި ގުގުމާހެން ހީވުމާ އެކު ބޮލުގައި ރިއްސުމާއި ކަންފަތުގައި އިންފެކްޝަން އުފެދި ވާޓިގޯއާ ކުރިމަތިލާން ޖެހުން ހިމެނެ އެވެ. އެހެންވެ އެންމެ މުހިއްމު ކަމަކީ ބައިގަޑިއިރަށް ވުރެ ގިނަ ވަގުތު ހެޑްފޯން ޖަހައިގެން ނީނުމެވެ. މިކަން އާދައަކަށް ހަދައިފި ނަމަ ކަންފަތަށް ދާއިމީ ބޮޑު ގެއްލުމެއް ލިބި، އިވުމުގެ ހިއްސު ވެސް ހަލާކުވެދާނެ އެވެ.\nސަންތޯޝް ވިދާޅުވި ގޮތުގައި ހެޑްފޯން ބޭނުންކުރުމުގައި ސަމާލުކަން ނުދޭ ނަމަ، ދާއިމީ ނުކުޅެދުންތެރިކަމަކާ ކުރިމަތިލާން ޖެހުމުގެ ފުރުސަތު ބޮޑެވެ. މީގެ ސަބަބުން ކަންފަތަށް ދިގު މުއްދަތަކަށް ބޭސްކުރަން ޖެހި، ފަރުމާކުޑަކޮށްލެވޭ ކަމަކުން އުމުރު ދުވަހުގެ ނުކުޅެެދުންތެރިކަމަކާ ކުރިމަތިލާން ޖެހިދާނެ އެވެ.\nއިތުރު ލިޔުންތައް ޓެބްލެޓް ސްމާޓް ފޯން ސިއްހަތާއި ރައްކާތެރިކަން ކޮމްޕިއުޓަރު ހެޑްފޯން


Jinsee sihhathaa gulhey ekamakukuran nukerey suvaalaai javaabu!\nސިއްހަތާ ގުޅޭ އެކަމަކު ކުރަން ނުކެރޭ ސުވާލާއި ޖަވާބު!\nޖިންސީ ގޮތުން ދިމާވާ ސިއްހީ މައްސަލަތަކުގެ ވާހަކަ އަކީ ދައްކަން އެހާ ފަސޭހަ ވާހަކަތަކަކަށް ނުވެ އެވެ. ވަކިން ހާއްސަކޮށް މިފަދަ މައްސަލައެއް ތަޖުރިބާކުރަން ޖެހިފައިވާ މީހެއް ނަމަ އެ މައްސަލައެއް ދެން ހުންނަ މީހާ އަށް ކިޔައިދޭނެ ގޮތަކާ މެދު ފިކުރުކުރަން ޖެހޭ މިންވަރު ރަނގަޅަށް އެނގޭނެ އެވެ.\nވަރަށް ގިނަ މީހުން ލަދުގަންނަނީ އެވެ. އާންމު މައުލޫމާތު ލިބިގަތުމަށް ވެސް ލަދުގަންނަނީ އެވެ. ލަދަކާއި ފަސް ޖެހުމާ ހުރެ ވަރަށް ނުރައްކާތެރި ޖިންސީ ސިއްހީ މައްސަލަތަކުގައި ވެސް ބައެއް އާންމުން ފަރުވާކުޑަކޮށްލައިގެން އުޅޭތަން ފެނެ އެވެ. އަދި އާދައިގެ މައްސަލަތަކަށް ވެސް ފަރުވާކުރަން ފަރުވާކުޑަކޮށްލެވުމުގެ ސަބަބުން ސީރިއަސް ސިއްހީ މައްސަލަތަކެއް ދިމާވާ ފަހަރުތަކާ ވެސް ބައެއް މީހުން ބައްދަލުކުރަން ޖެހިފައި އެބަހުއްޓެވެ.\nޖިންސީ ސިއްހަތާ ގުޅޭ އެކަމަކު އާންމުކޮށް ކުރަން ނުކެރޭ ސުވާލުތަކާއި އޭގެ ޖަވާބުތަކަށް ބަލައިލަމާ ހިނގާށެވެ.\nޖިންސީގޮތުން އަނިޔާ ލިބިފައި، އެކަމަކު ފަރުވާ ހޯދަން ފަސްޖެހޭ\nމިއީ ވަރަށް ގިނަ މީހުންނަށް ދިމާވާ މައްސަލަ އެކެވެ. ހާއްސަކޮށް އަންހެނުންނަށެވެ. ކުޑައިރު މީހެއްގެ ފަރާތުން ޖިންސީ އަނިޔާ ލިބިފައިވާ އަންހެން ކުދިންނެވެ. އެމީހުންގެ ވާހަކަ ދެ ވަނަ މީހަކަށް ކިޔައިދިނުމަކީ ނުވަތަ ލިބިފައިވާ އަނިޔާ އަށް ފަރުވާ ހޯދަން ނުކުތުމަކީ ވަރަށް ގިނަ ފަހަރަށް ފަސްޖެހިފައި އޮންނަ ކަމެކެވެ.\nވާހަކަ ކިޔައިދޭން ޖެހޭ މީހާ ނުވަތަ ލިބިފައިވާ ގެއްލުން ދައްކަން ޖެހޭ މީހާ އަކީ ޑޮކްޓަރަކަށް ވިޔަސް މިފަދަ ހާލަތްތަކުގައި އަނިޔާލިބިފައި ހުންނަ އަންހެން މީހާ ޖެހެނީ ފަހަތަށެވެ. ބައެއް އަންހެނުންނަކީ ޑޮކްޓަރުންނާ ވެސް އެމީހުންގެ ވާހަކަ ހިއްސާކުރަން ލަދުގަންނަ ނުވަތަ ފަސްޖެހޭ މީހުންނެވެ.\nތަޖުރިބާކާރުން ބުނަނީ އެންމެ ބުއްދިވެރި ގޮތަކީ ފަސޭހައިން ވާހަކަ ހިއްސާކުރެވޭނެ ނުވަތަ އެ ވާހަކައެއް އަޑުއަހާނެ މީހަކު ހޯދައިގެން ފަރުވާ ފެށުން ކަމަށެވެ. ސަބަބަކީ ޖިންސީ ގޮތުން އެފަދަ ގޮތަކަށް އަނިޔާ ލިބިފައިވާ ނަމަ ފަރުވާ ކޮންމެހެން ވެސް މަޖުބޫރުވާތީ އެވެ.\nމިހެން ބުންޏަސް ކޮންމެ ކޮންމެ ޑޮކްޓަރަކަށް ދެއްކުމަކީ އެއްގޮތަކަށް ވެސް އަނިޔާ ލިބިފައިވާ އަންހެން މީހާ އަށް ފަސޭހަވާނެ ކަމެއް ނޫނެވެ. އެކަމަކު ބަލި މީހާ ނުވަތަ ފަރުވާ ބޭނުންވާ މީހާ އަށް އެނގެން ޖެހޭ ހަގީގަތަކީ އޭނާ އަށް ފަރުވާ ދެނީ ޕްރޮފެޝަނަލްއެއް ކަމާއި ލިބިފައިވާ އަނިޔާގެ މިންވަރާއި ހާލަތަށް ބަލައިގެން އެމީހަކަށް ފަރުވާ ކުރަން ޑޮކްޓަރަށް އެނގޭނެ ކަމެވެ.\nހުރިހާ އެސްޓީޑީއެއްގައި އަލާމާތް ފެނޭތަ؟\nޖިންސީ ގުޅުމުން ގައިން ގަޔަށް އަރާ ބަލިތައް ނުވަތަ އެސްޓީޑީ ސަމާލުވާން ޖެހެނީ މި ސަބަބާ ހެދި އެވެ. ހުރިހާ އެސްޓީޑީ އަކީ އޭގެ އަލާމާތްތައް ބޭރުފުށަށް ފެންނަ ބަލިތަކެއް ނޫނެވެ. އެހެންވީމަ ޖިންސީ ގުޅުމުގެ އެއްވެސް ވައްތަރެއް އޭގެ ފުރިހަމަ ރައްކާތެރިކަމާ ނުލައި ހިންގުމަށް ފަހު ޓެސްޓް ކުރުމަކީ އެސްޓީޑީން ސަލާމަތްވުމަށް އެޅޭނެ އެންމެ ބުއްދިވެރި ފިޔަވަޅެވެ.\nހަނދާނުގައި ބަހައްޓަން ޖެހެނީ، އެސްޓީޑީއެއް އަލާމާތެއް ނުފެނުނަސް އަދި އޭގެ ސަބަބުން ހަށިގަނޑަށް އެއްވެސް ކަހަލަ އުނދަގުލެއް ނުވިޔަސް ފަރުވާ ހޯދައި އެކަމެއް ރަނގަޅުކުރުމަކީ ސިއްހަތަށް އެންމެ ރަނގަޅުގޮތް ކަމެވެ.\nދަރިންނަށް ކިޔައިދޭން ޖެހޭ ވާހަކަތަކެއް ހުރޭތަ؟\nދަރިންނާއި އެ މީހުންގެ މައިންބަފައިންނާ ދެމެދު އޮންނަ ގުޅުން ވާން ޖެހޭނީ ހުރިހާ ވާހަކައެއް ވެސް ހިއްސާކުރެވޭ ފެންވަރުގެ ގުޅުމަކަށެވެ. ނަމަވެސް ބައެއް ބެލެނިވެރިންނަކީ އެމީހުންގެ ދަރިންނާ ވަކި ވާހަކަތަކެއް ހިއްސާކުރަން ފަސްޖެހޭ ނުވަތަ ލަދުގަންނަ ނުވަތަ އެ ވާހަކައެއް ދަރިފުޅާ ހިއްސާކުރަން ބޭނުން ނުވާ މީހުންނެވެ.\nއެހެން ނަމަވެސް ދަރިފުޅުގެ އުމުރުން ވަކި ހިސާބަކަށް ގޮސް ސިއްހީ ގޮތުންނާއި ޖިންސީ ގޮތުން އޭނާ އަށް މައްސަލަތައް ދިމާވާން ނުފަށަނީސް މި މައްސަލަތަކުގެ ވާހަކަތައް ކުއްޖާ އަށް ފަހުމްވާނޭ އިބާރާތްތަކަކުން ކިޔައިދިނުމަކީ ބުއްދިވެރި ކަމެވެ. އަދި މިއީ ޖިންސީ ގޮތުން ދިމާވެދާނެ މައްސަލައަކުން ނުވަތަ ޖިންސީ ގޯނާއެއް ދަރިފުޅަށް ކުރަން ވިސްނައިގެން ހުންނަ މީހެއްގެ ފަރާތުން ވެސް ދަރިފުޅު ސަލާމަތްކުރަން އެޅިދާނެ ފިޔަވަޅެކެވެ.\nއެހެން ނަމަވެސް ކުދިންނަށް މިފަދަ ވާހަކަތައް ކިޔައިދޭއިރު އޭގެ ޓޯން ހިފަހައްޓަން ޖެހޭނެ އެވެ.\nދަރިން ހޯދަން ބޭނުން ނުވާ ނަމަ އެކަމަށް އޮތް އެންމެ ފަސޭހަ ގޮތަކީ ކޮބާ؟\nބާތު ކޮންޓްރޯލް މެތަޑްސް ނުވަތަ ދަރިން ނުލިބޭނެ ގޮތް ހެދުމަށް އަންހެނަކު ވިސްނާ ނަމަ އެންމެ ރައްކާތެރި އަދި އެންމެ ފަސޭހަ ގޮތަކީ ސްޓެރިލައިޒޭޝަން އެވެ. އެކަމަކު މިއީ ދާއިމީ ހައްލެކެވެ. އައިޔޫޑީސް އާއި އިމްޕްލާންޓްސް އާއެކު ބަނޑުބޮޑުވުމުގެ ފުރުސަތު އޮންނަނީ އެއް ޕަސެންޓަށް ވުރެ ވެސް ދަށުގަ އެވެ.\nމިއަށް ފަހު ދެން އެންމެ ރައްކާތެރީ ޑެޕޯ ޝޮޓް ނުވަތަ އިންޖެކްޝަން އެވެ. އެއަށް ފަހު ޕެޗު ވެސް ލެއްވިދާނެ އެވެ. އަދި ބޭސް ވެސް ނެގިދާނެ އެވެ.\nނަމަވެސް ހަނދާނުގައި ބަހައްޓަން ޖެހޭނީ މިއިން އެއްވެސް ކަމަކީ އެސްޓީޑީ އިން ސަލާމަތްވެދާނެ ކަންކަމެއް ނޫން ކަމެވެ. ކުދިން ނުލިބޭ ގޮތަށް ހަދާފައި ހުއްޓަސް އެސްޓީޑީ އަށް ސަމާލުވާން ޖެހޭނެ އެވެ.\nއޮޕަރޭޝަންކޮށް އެބޯޓްކުރުމަކީ ކޮން ކަހަލަ ނަތީޖާއެއް ނުކުމެދާނެ ކަމެއް؟\nސާޖިކަލް އެބޯޝަން ނުވަތަ އޮޕަރޭޝަނެއްކޮށް ބަނޑުގައި އޮންނަ ދަރިފުޅު ނުވަތަ ފީޓަސް ބޭރުކޮށްލުމަކީ ތަޖުރިބާކާރުންގެ ނަޒަރުގައި އޭގެ އެ މަރުހަލާގެ ކަމެއް ގޯސްނުވާހާ ހިނދަކު އޭގެ ސިއްހީ ސައިޑް އިފެކްޓްސްތަކެއް އަންހެން މީހާ އަށް ކުރާނެ ކަމެއް ނޫނެވެ. އަދި ދިގު މުއްދަތަކަށް އޭގެ ނޭދެވޭ އަސަރު ކުރުމުގެ ފުރުސަތެއް ވެސް ނެތެވެ.\nކުރިމަތީފަރާތުން ނުބައި ވަސް ދުވުމަކީ މައްސަލައެއްތަ؟\nކޮންމެ މީހަކީ އެމީހެއްގެ ގައިން ތަފާތު ވަސްވަސް އުފައްދާ އިންސާނެކެވެ. އެކި މީހުންގެ ގައިން އެކި ވައްތަރުގެ ވަސް ދުވުމަކީ އާންމު ކަމެކެވެ. މިފަދަ ވަސްވަހަކީ އާދައިގެ ވަހެއްތޯ ނުވަތަ އާދައިގެ މައްސަލައެއްތޯ ބެލުމަށް ޖެހޭނީ ޓެސްޓް ކުރާށެވެ.\nއަންހެނަކަށް ބަލާ ނަމަ ޕީރިއަޑްވެފައި ހުންނަ ދުވަސްވަރު އެމީހެއްގެ ކުރިމަތީފަރާތުގެ ވަސް އެހެން ދުވަސްތަކާ ހިލާފު ވެދާނެ އެވެ. މިއީ އާދައިގެ ކަމެކެވެ. އެހެން ނަމަވެސް ކޮންމެވެސް މައްސަލައެއް އުޅޭހެން ހިވާ ނަމަ، ހިތް ބިރުގަންނަނަ ނަމަ ނުވަތަ ނުބައި ވަސްގަނޑެއް އަރާތީ އެކަމާ ކަންބޮޑުވާ ނަމަ ތަޖުރިބާކާރެއްގެ އެހީ ހޯދުމަކީ އެންމެ މޮޅު ގޮތެކެވެ.\nއެކަމަކު ހަނދާނުގައި ބަހައްޓަން ޖެހެނީ، ކިތަންމެ ނުބައި ވަހެއް ދުވިޔަސް، ހިނގާލާފައި ދާއިރު އެއްވެސް މީހަކަށް އެ ވަހެއް ނުދުވާނެ ކަމެވެ.\nވަޖައިނަލް ޑިސްޗާޖާ މެދު ކަންބޮޑުވާން ޖެހޭތަ؟\nއަންހެން މީހާގެ ކުރިމަތީ ފަރާތުން ހުދުކުލައިގެ ދިޔާ އޮލަ ފޭބުމަކީ ސިއްހީ ގޮތުން ކަންބޮޑުވާން ޖެހޭ ވަރުގެ މައްސަލައެއް ނޫނެވެ. އެއީ ހަށިގަނޑާ ނުގުޅޭ ނުވަތަ ނުބައްދަލު ކަމަކުން ސަލާމަތްވެގަތުމަށް ވަޖައިނާ އިން އުފައްދައި ބޭރުކޮށްލާ އެއްޗެހިތަކެކެވެ. މިސާލަކަށް އަނގައިންނާއި ނޭފަތުން ވެސް ކަންކުރާ ގޮތެވެ.\nއެހެން ނަމަވެސް މިގޮތަށް ބޭރުވާ ޑިސްޗާޖުގައި ރީނދޫ ކުލަ، ރަތްކުލަ، ފެހި ކުލައެއް ނުވަތަ ނުބައި ވަހެއް ހުރެއްޖެ ނަމަ އެއީ އިތުރަށް ސަމާލުވާން ޖެހޭނެ ކަމެކެވެ. އޭރުން ޑޮކްޓަރެއްގެ ލަފަ އާއި އިރުޝާދު ހޯދީމަ ރަނގަޅުވާނެ އެވެ.\nހުރިހާ އަންހެނުންގެ އަންނައުނު ދޮވެދޭން ހުކުމްކޮށްފި\nބާބީ ޑޯލެއްގެ ސިފަ ޖެހެން 24 ލައްކަ ޚަރަދުކޮށްފި\nހަތް ދަރިންގެ މަންމަ ޒުވާން ކަމުން މީހުންނަށް އޮޅޭ


Re-Registry kurumah aadhithah dhuvahu hulhuvaalanee\nރާއްޖެ - ލޯކަލް ކައުންސިލް އިންތިހާބު 2020\nރީ ރަޖިސްޓްރީ ކުރުމަށް އާދިއްތަ ދުވަހު ހުޅުވާލަނީ\nލޯކަލް ކައުންސިލްގެ އިންތިހާބު އޮންނާނީ އޭޕްރީލް މަހުގެ ހަތަރު ވަނަ ދުވަހު\nރީ ރަޖިސްޓްރީ ކުރަން 12 ދުވަސް ލިބެެނޭ: އީސީ\nވޯޓާސް ލިސްޓަށް ޝަކުވާ ހުށައެޅުމުގެ ފުރުސަތު ހުޅުވާލާފައިވަނީ މި މަހުގެ އެގާރައިން ފެށިގެން\nކ. މާލެ 14 ފެބުރުއަރީ 2020 | ހުކުރު 18:40 2,998\nއިލެކްޝަނުން ބޭއްވި އިންތިހާބެއްގެ ތެރެއިން - ރާއްޖެ އެމްވީ\nކުރިޔަށް އޮތް ލޯކަލް ކައުންސިލް އިންތިހާބުގައި ރަށްވެހިވެފައިވާ ރަށް ނޫން އެހެން ރަށެއްގައި ރަޖިސްޓްރީ ކުރަން ބޭނުންވާ ފަރާތްތަކަށް ރީ ރަޖިސްޓްރީ ކުރުމުގެ ފުރުސަތު އާދިއްތަ ދުވަހުން ފެށިގެން ހުޅުވާލާނެ ކަމަށް އިލެކްޝަން ކޮމިޝަން (އީސީ) އިން ބުނެފިއެވެ.\nއީސީން، މީގެ ކުރިން ރީ ރެޖިސްޓްރޭޝަނަށް ފުރުސަތު ހުޅުވާލަން ނިންމާފައިވަނީ މި މަހުގެ 13 ވީ ބުރާސްފަތި ދުވަހުއެވެ.\nރާއްޖެ.އެމްވީއާ ވާހަކަ ދައްކަމުން އީސީގެ ނައިބު ރައީސް އަހުމަދު އަކްރަމް ވިދާޅުވީ، ރީ ރަޖިސްޓްރީ ކުރުމުގެ ފުރުސަތު އާދިއްތަ ދުވަހަށް ބަދަލުކުރީ ވީހާވެސް ފަސޭހަކޮށް ވޯޓުލެވޭނެ ތަންތަން ރައްޔިތުންނަށް ބެލެނޭ އިންތިޒާމެއް ހަމަޖެއްސުމުގެ މަގްސަދުގައި ކަމަށެވެ.\nއީސީން ބުނީ، މި ފަހަރު ރީ ރަޖިސްޓްރީ ކުރަން ޖެހޭނީ ރައްޔިތުންގެ މަޖިލީހުގެ އިންތިހާބުގައި ވޯޓުލީތަން ނޫން އެހެން ތަނަކަށް ވޯޓުލާނަމައެވެ. އެކަމަކު ޖަލުތަކާއި، ރިސޯޓު ތަކުގެ އިތުރުން ސިނާއީ ސަރަހައްދުތައް އިސްތިސްނާ ވާނެ ކަމަށް އީސީގެ ނައިބް ރައީސް ވިދާޅުވިއެވެ. ރި ރަޖިސްޓްރީ ކުރުމަށް ދެނީ، އާދިއްތަ އިން ފެށިގެން 12 ދުވަހުގެ މުއްދަތެވެ.\nރީ ރަޖިސްޓްރީ ކުރަން އާދިއްތަ ދުވަހު ހުޅުވާލާނެ ކަމަށް އީސީން ނިންމާފައިވާއިރު، ވޯޓުދިނުމުގެ ހައްޤު ލިބިފައިވާ މީހުންގެ ރަޖިސްޓަރީއަށް ގެނެވުނު ބަދަލުތައް ގެޒެޓުކޮށް އެ ލިސްޓަށް ޝަކުވާ ހުށަހެޅުމުގެ ފުރުސަތު އަންގާރަ ދުވަހު ވަނީ ހުޅުވާލާފައެވެ.\nއީސީން ބުނެފައިވަނީ، އެ ލިސްޓަށް ޝަކުވާ ހުށަހަޅާނީ ފެބްރުއަރީ 11 އިން ފެށިގެން މި މަހުގެ 22 ވާ ހޮނިހިރު ދުވަހުގެ ނިޔަލަށް، ރަސްމީ ބަންދު ނޫން ކޮންމެ ދުވަހަކު ހެނދުނު 08:30 އިން މެންދުރުފަހު 03:00 އަށް ކަމަށެވެ. އަދި ރަސްމީ ބަންދު ދުވަސްތަކުގައި ހެނދުނު 09:00 އިން މެންދުރުފަހު 03:00 އަށް އަދި ހުކުރު ދުވަހު މެންދުރުފަހު 03:00 އިން ހަވީރު 05:00 އަށް ޝަކުވާ ހުށަހެޅޭނެކަމަށް އެ ކޮމިޝަނުން ބުނެއެވެ.\nލާމަރުކަޒީ ގާނޫނަށް ބޮޑެތި އިސްލާހުތަކެއް ގެނައުމަށް ފަހު ބާއްވަ ފުރަތަމަ ލޯކަލް ކައުންސިލް އިންތިހާބާއި، އަންހެނުންގެ ތަރައްގީ ކުރިއަރުވާ ކޮމިޓީގެ އިންތިހާބު ބޭއްވުމަށް އީސީން ކަނޑައަޅާފައިވާ ތާރީހަކި އޭޕްރީލް މަހުގެ ހަތަރު ވަނަ ދުވަހުއެވެ. އީސީން ލަފާކުރާ ގޮތުން މި ފަހަރުގެ އިންތިހާބުގައި ހަ ހާހާށްވުރެ ގިނަ ކެނޑިޑޭޓުން ވާދަކުރާނެއެވެ. އޮފިޝަލުންގެ ގޮތުގައި ހަތް ހާހަކަށް ވަރަކަށް މީހުން ޙަރަކާތްތެރިވާނެ ކަމަށް ލަފާކޮށްފައިވާއިރު، އިންތިޚާބުގައި ޖުމުލަ 545 ވޯޓު ފޮށި ބަހައްޓަން ވަނީ ހަމަޖެހިފައެވެ. ވޯޓުފޮށިތައް ބަހައްޓާނެ ފޮށިތަކުގެ ސީދާ ޢަދަދު އަންގާނީ ރީ ރެޖިސްޓްރޭޝަން ޕްރޮސެސް އަށް ފަހު ކަމަށް އީސިން މައުލޫމާތުދެއެވެ.\nއެންމެ ފަހުން އަޕްޑޭޓް ކުރީ:3ދުވަަސް ކުރިން | ރިވިއު ކުރީ: އަމަން ހަލީމް\nވަޒީރުންގެ އިސްތިއުފާއަށް ގޮވާތީ، ޑރ.ޑީޑީގެ ފާޑުކިޔުން އެމްޑީޕީއަށް!\nމި އަހަރުގެ ޒީރޯ ޕްލާސްޓިކް ރަން ނިންމާލައިފި\nއެމެރިކާގައި ކޮރޯނާވައިރަސް ޖެހުނު މީހުންގެ އަދަދު 61 އަށް\n23 އަހަރަކު ކުރިން ވިކްޓޯރިއާގެ ފޯނު ނަންބަރު ލިޔެފައި ދިން ޓިކެޓުކޮޅު ލޯތްބާއެކު ބެކަމް އަދިވެސް އޮތީ ރައްކާކޮށްފައި\nދިރާގުން 5ޖީ ސަޕޯޓްކުރާ ވާވޭ ފޯން ތަޢާރަފް ކޮށްފި\nއިބްތިހާލްގެ މަންމައަށް ދެވެން އޮތް އެންމެ ބޮޑު އަދަބެއް ދިނުމަށް ދައުލަތުން އެދިއްޖެ


އދ. އަތޮޅު ތަޢުލީމީ މަރުކަޒު\nJ-264006 / J-264007 /J264010\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޑިސެންބަރު 8 ވާ އާދިއްތަ ދުވަހުގެ 12:00 ކުރިން، އދ. އަތޮޅު ތަޢުލީމީ މަރުކަޒަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް admin@adhaec.edu.mv , މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާއި އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތްތަކަށް ވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން އދ. އަތޮޅު ތަޢުލީމީ މަރުކަޒުގެ ނަންބަރު 6680024 ފޯނަށް ގުޅުއްވުން އެދެމެވެ.\nސުންގަޑި: 08 ޑިސެންބަރު 2019 1200


ބާސާއިން އެތުލެޓިކޯއާ އެއް ޕޮއިންޓް ގާތަށް\nވަޔަޑޮލިޑް އަތުން ބާސާ މޮޅުވީ 1-0 ގެ ނަތީޖާއަކުން\nތާވަލުގެ ދެވަނައިގައި ބާސާ އޮތީ 65 ޕޮއިންޓާއެކު\n6 އޭޕްރިލް 2021 | އަންގާރަ 02:25\nބާސާ އާއި ވަޔަޑޮލިޑް ބައްދަލުކުރި މެޗުގެ ތެރެއިން: މި މެޗުން ބާސާ މޮޅުވީ 1-0 ން\nސްޕެނިޝް ލީގުގައި ބުދަ ދުވަހުގެރޭ ފަހު ވަގުތު ރެއާލް ވަޔަޑޮލިޑް ބަލިކޮށް، ތާވަލުގެ އެއްވަނައިގައި އޮތް އެތުލެޓިކޯ މެޑްރިޑާ އެއް ޕޮއިންޓް ގާތަށް ބާސެލޯނާ ޖެހިލައިފިއެވެ.\nއަމިއްލަ ދަނޑުގައި ކުޅުނު މެޗުން ބާސާ މޮޅުވީ ފަހު ވަގުތު 1-0 ގެ ނަތީޖާއަކުންނެވެ.\nމި މެޗުގެ ފުރަތަމަ ހާފުގައި ދެ ޓީމަށްވެސް ވަނީ ލީޑު ނަގަން ރަނގަޅު ފުރުޞަތުތަކެއް ލިބިފައެވެ. އެގޮތުން މެޗުގެ ކުރީކޮޅު ވަޔަޑޮލިޑުގެ ކެނަން ކޯޑްރޯ ބޮލުން ފޮނުވާލި ހަމަލާއެއް ވަނީ ގޯލުގެ ހުރަސް ދަނޑިއަށް އަމާޒުވެފައެވެ. އަދި ފުރަތަމަ ހާފުގެ އިތުރު ވަގުތުގައި ބާސާގެ ޒުވާން މިޑްފީލްޑަރު ޕެޑްރީ ފޮނުވާލި ބާރު ހަމަލާއެއްވެސް ވަނީ ގޯލުގެ ދަނޑިއަށް އަމާޒުވެފައެވެ.\nމި މެޗުގެ ދެވަނަ ހާފު މުޅިން އެއްކޮށް ބާސާއިން ޑޮމިނޭޓުކޮށްގެން ކުޅުނު ނަމަވެސް، ވަޔަޑޮލިޑުން ވަނީ ރަނގަޅަށް ޑިފެންސްކޮށް މެޗުގެ ބޮޑުބައިގައި ބާސާ ހުއްޓުވާފައެވެ. އެކަމަކު ވަޔަޑޮލިޑަށް މި މެޗުގައި މައްސަލަތަކެއް ދިމާވީ، މެޗުގެ 79 ވަނަ މިނެޓުގައި އެ ޓީމުގެ އޮސްކާ ޕްލާނޯއަށް ސީދާ ރަތް ކާޑެއް ދެއްކުމާ ގުޅިގެންނެވެ. އޭނާއަށް ރެފުރީ ރަތް ކާޑެއް ދެއްކީ ބާސާގެ ފޯވާޑް އޮސްމާނޭ ޑެމްބެލޭއަށް ކުރި ޓެކުލަކާ ގުޅިގެންނެވެ.\nއެއާއެކު ވަޔަޑޮލިޑުގެ އެއް ކުޅުންތެރިއަކު މަދުވުމުގެ ފައިދާ ނަގައި، ބާސާއިން ލީޑު ނަގަން ގިނަ މަސައްކަތްތަކެއް ކުރިއިރު، އެ ޓީމުން ލީޑު ނަގާފައިވަނީ މެޗުގެ ފަހު މިނެޓުގައެވެ. އޭރިއާ ތެރެއިން ލިބުނު ފުރުޞަތަކުން މި ލަނޑު ބާސާއަށް ކާމިޔާބުކޮށްދިނީ މެޗުގައި ރަނގަޅު ކުޅުމެއް ދެއްކި ޑެމްބެލޭއެވެ.\nމި މޮޅާއެކު ތާވަލުގެ އެއްވަނައިގައި އޮތް އެތުލެޓިކޯއާ އެއް ޕޮއިންޓް ގާތަށް ބާސާ ޖެހިލިއިރު، ތާވަލުގެ ދެވަނައިގައި ބާސާ އޮތީ ކުޅުނު 29 މެޗުން ލިބުނު 65 ޕޮއިންޓާއެކުއެވެ. އެއްވަނައިގައި އޮތް އެތުލެޓިކޯއަށް 29 މެޗުން 66 ޕޮއިންޓް ލިބިފައިވާއިރު، ތިންވަނައިގައި އޮތް އެންމެ ފަހުގެ ޗެމްޕިއަން ރެއާލް މެޑްރިޑަށް 29 މެޗުން ލިބިފައިވަނީ 63 ޕޮއިންޓެވެ. އެއާއެކު ލީގުގެ ފޯރިގަދަވެފައިވާއިރު، އަންނަ ހޮނިހިރު ދުވަހުގެރޭ ރެއާލާއި ބާސާ ބައްދަލުކުރާނެއެވެ.\nސްޕެނިޝް ލީގު ބާސެލޯނާ


First lady Fathun B. Atholhugai | Mihaaru\nފަސްޓް ލޭޑީ ފާތުން ބ. އަތޮޅުގައި\nފަސްޓްލޭޑީ ފާތުމަތު އިބްރާހިމް މިއަދު ދޮންފަނު ރައްޔިތުންނާ ބައްދަލު ކުރައްވަނީ. -\n13 އޯގަސްޓް 2018 - 16:18\nރައީސް އަބްދުﷲ ޔާމީންގެ އަނބިކަނބަލުން ފާތިމަތު އިބްރާހީމް ބ. އަތޮޅުގެ ހުރިހާ ރަށްތަކުގައި ދިރިއުޅޭ ރައްޔިތުންގެ ހާލު ބެއްލެވުމަށް ދަތުރުފުޅެއް މިއަދު ފައްޓަވައިފި އެވެ.\nފަސްޓް ލޭޑީ ފާތުން ބ. އަތޮޅުގެ 13 ރަށަކަށް ކުރައްވާ ދަތުރުފުޅުގައި އެންމެ ފުރަތަމަ ވަޑައިގަތީ ދަރަވަންދު އަށެވެ.\nފަސްޓްލޭޑީ ފާތުމަތު އިބްރާހިމް މިއަދު ހާއްސަ އެހީއަށް ބޭނުންވާ ކުއްޖަކާ ބައްދަލު ކުރައްވަނީ. - ފޮޓޯ: ޕީޕީއެމް\nއެކަމަނާގެ އަރިހުގައި، އިކޮނޮމިކް މިނިސްޓަރު މުހައްމަދު ސައީދާއި ރައްޔިތުންގެ މަޖިލިހުގެ ގުރައިދޫ ދާއިރާގެ މެމްބަރު އިބްރާހިމް ރިޒާ އާއި ވެލިދޫ ދާއިރާގެ މެމްބަރު އަބްދުﷲ ޔާމީން ރަޝީދާއި ފޭދޫ ދާއިރާގެ މެމްބަރު އިބްރާހިމް ދީދީ ބައިވެރިވެވަޑައިގަންނަވަ އެވެ.\nދޮންފަނުގައި ހުންނަވައި، މެމްބަރު ޔާމީން "މިހާރު" އަށް ވިދާޅުވީ "ލޯތްބާއެކު ރައްޔިތުންގެ އަރިހަށް" މި ނަމުގައި ފަސްޓް ލޭޑީ ބ. އަތޮޅުގެ ރަށްތަކަށް ދަތުރުފުޅެއް ކުރައްވަނީ ރައީސް ޔާމީނަށް އޮތް ތާއީދު އިތުރު ކުރުމަށް ކަމަށެވެ. އެ ދަތުރުފުޅުގައި، މިހާތަނަށް ދެ ރަށަކަށް ވަޑައިގެންނެވިއިރު، ރައްޔިތުންގެ ބޮޑު ތާއީދެއް ފަސްޓް ލޭޑީ އަށް ލިބިވަޑައިގެންފައިވާ ކަމަށް ޔާމީން ވިދާޅުވި އެވެ.\n"ފަސްޓް ލޭޑީ އަކީ އާންމު ހިދުމަތްތަކާއި އިޖުތިމާއީ މަސައްކަތް ކުރައްވާ ބޭފުޅެއް،" ޔާމީން ވިދާޅުވި އެވެ.\nފަސްޓްލޭޑީ ފާތުމަތު އިބްރާހިމް މިއަދު ބ. ދޮންފަނަށް ވަޑައިގެން، ކުޑަކުއްޖެއްގެ ކޮލުގައި ހިފައިގެން. - ފޮޓޯ: ޕީޕީއެމް\nޔާމީން ވިދާޅުވި ގޮތުގައި ފަސްޓް ލޭޑީގެ އެންމެ ބޮޑު އަމާޒަކީ ހާއްސަ އެހީ އަށް ބޭނުންވާ މީހުންނާއި އުމުރުން ދުވަސްވީ މީހުންގެ މުހުތާދުތައް އޮޅުން ފިލުއްވައި، ވެދެއްވެން އޮތް އެހީތެރިކަމެއް ފޯރުކޮށްދެއްވުމެވެ. ރައީސް ޔާމީންގެ ފަސް އަހަރު ދުވަހުގެ ތެރޭގައި، އިޖުތިމާއީ ރޮނގުން، އެއްވެސް އަންހެން ބޭފުޅަކު ނުކުރައްވާ މަސައްކަތް ފަސްޓް ލޭޑީ ފާތުން ކުރައްވާފައިވާ ކަމަށް ވެސް ޔާމީން ވިދާޅުވި އެވެ.\n"މީގެ ކުރިން ފަސްޓް ލޭޑީން ފެނިފައިވޭ. އެކަމަކު، ފަސްޓްލޭޑީ ފާތުން، ރައްޔިތުންގެ ހާލު ބައްލަވައި، އެހީތެރިކަން ފޯރުކޮށް ދެއްވައި ރަށްރަށަށް ޒިޔާރަތް ކުރެއްވި ގޮތަށް އެހެން ފަސްޓް ލޭޑީ އަކު ނެތް އުޅެފައެއް. ފަސްޓް ލޭޑީ ފާތުން އަކީ ރައްޔިތުންގެ އަޑު އަހާ ބޭކަނބަލެއް،" ޔާމީން ވިދާޅުވި އެވެ.\nފަސްޓް ލޭޑީ ފާތުން، ބ. އަތޮޅުގެ ހުރިހާ ރަށްތަކަށް ދަތުރުފުޅެއް ފެއްޓެވިއިރު، ރައީސް ޔާމީން މިވަގުތު ހުންނެވީ ތ. އަތޮޅުގަ އެވެ. ރައީސް ޔާމީން ތ. އަތޮޅުގެ ރަށްތަކަށް ވަޑައިގަންނަވަނީ އެ ރަށްރަށުގައި ކުރިއަށް ގެންދިޔަ ތަރައްގީގެ މަޝްރޫއުތަކުގެ ނިމުން ފާހަގަ ކުރުމަށެވެ.\nފަސްޓް ލޭޑީ ފާތުން، ބ. އަތޮޅަށް ކުރައްވާ ދަތުރުފުޅު ނިންމަވާލެއްވުމަށް ފަހު މާލެ ވަޑައިގަތުމަށް ހަމަޖެހިފައި ވަނީ އަންނަ ބުރާސްފަތި ދުވަހު އެވެ.\nބ. އަތޮޅު ޕީޕީއެމް ޕީޕީއެމް ކެމްޕޭން ބ. ދަރަވަންދޫ ރައީސް އަބްދުﷲ ޔާމީން ކުރީގެ ފަސްޓް ލޭޑީ ފާތުމަތު އިބްރާހީމް\n23 ކޮމެންޓް, 85 ރިއެކްޝަންސް\nފަސްޓު ލޭޑީ ކިޔާ އެއްޗެއް އޮވޭތަ. ޢެއީ ވަޒީފާ އެއްތަ . ކިހިނެ ކުރިމަތިލާން ހަދަން ޖެހެނީ. ތިކަމަ މާގާބިލު ލޭޑީތަ މިތާ އެބަތިބި.\nބޮޑު އިންޖިނިއަރު ކަޅޭ\nޙިތުން ނަސްރީނާ. ޢެކަމަކު އެކަމަނާ އެކަން ކުރީ ވަރަށް އަބުރުވެރިކަމާ ސަރަފު ވެރި ކަމާއެކު.މިފަސް އަހަރުގެ ދައުރު ނިމުމަށްފަހު ތި ލޭޑީ ގެ އިންތިޒާރުގައި މި ތިބެނީ\nމެޑަމް މި ވެރިކަން ނިމުމުން އިންސާނިޔަތައް ހިދުމަތް ކުރައްވާތަން ދެކިލަން ވަރަށް ބޭނުް\nސާބަހޭ އަޅުގަނޑުމެންގެ ފަސްޓް ލޭޑީ... ތިޔައީ މިދިވެހި ރާއްޖެ ނުދެކޭ ފަދަ ހީވާގި ހިއްހެޔޮ ކަމަނާއެއް!!! ރައްޔިތުންގެ ކަންބޮޑުވުންތަށް ހަމައެކަނި ހައްލު ކުރެވޭނީ ކަމަނާއަށް!!!\nޙަމަމުޅީން ދެއްކެން އެހެންދެންކޮންކަމެއް\nކޮމެންޓްތަކުގެ ޑިސްލައިކުން އަދި ކޮމެންޓްތަކުން ދޭހަވަނީ ޔާމީނަށް އަދި ފަސްޓް ލޭޑީއަށް ތާއީދުކުރާމީހުންގެ އަދަދު ވަަރަށް ބޮޑުތަނުން މަދުކަން.މިވެސް ހަމަ ޕްރޮޖެކްޝަނެއް.ޔާމީން ހޮވޭނެ ބާ؟؟ ވ.ވެދުން\nކަމަނާގެ ހިއްވަރަށް ސާބަހާ ޝުކުރު އަދާކުރަން.\nތިޔަ ލޭޑީއަށް މުސްކުޅިންނާއި ނުކުޅެދުންތެރިކަން ހުންނަ މީހުން ފެންނަނީ އިންތިހާބުތައް ކައިރިވީމަ. އެވެސް މިހާރު އުފެދިފައިމިވާ ނިޒާމުގެ ސަބަބުން. އެހެން ނޫންނަމަ ލޮލަށް ވެސް ނުފެންނާނެ. ގަނޑުވަރު ކޮޅުގައި ތިބޭނީފިލާ.\nރިޔާސީނިޒާމުގައި ފަސްޓްލޭޑީގެ ދައުރެއް އޮންނަކަމަށް ގާނޫނުގައި ލިޔެފަކާނެތް. މަ ވަރަށް ހޯދައިފިން. އެއިން ދައްކުވައިދެނީ ތިޔަޕާޓީގައި ސިޔާސީ މަސައްކައް ކުރެވޭވަރުގެ ގާބިލުމީހުން ނެތްކަން. ހުސްބޯތިބީ..\nދެވަނައެއްނެތް މެޑަމްފާތުން ތި ކުރައްވާ ބުރަ މިންނަތްމަސައްްކަތަށް އައްސެރިބަހާ ސާބަސް


Ballon d’Or Ge Favourite Akee Messi: Ramos – adduLIVE\nބެލޮންޑިއޯގެ ފެވަރިޓަކީ މެސީ: ރާމޯސް\nNov 29, 2021, 08:10 ހަސަން ރަޝީދު\nދުނިޔޭގެ އެންމެ މޮޅު ފުޓްބޯޅަ ކުޅުންތެރިޔާ އަށް ދޭ ބެލޮންޑިއޯ އެވޯޑުގެ ފެވަރިޓަކީ ލިއޮނަލް މެސީ ކަމަށް ޕީއެސްޖީ އަށް ކުޅެމުން އަންނަ ތަޖުރިބާކާރު ޑިފެންޑަރު ސާޖިއޯ ރާމޯސް ބުނެފި އެވެ.\nފާއިތުވި އަހަރުތަކުގައި މެސީ އާއި ރާމޯސްގެ މެދުގައި ވާދަވެރި ކުރިމަތިލުންތަކެއް ފެނިގެން ގޮސްފައިވާއިރު މިހާރު މި ދެ ކުޅުންތެރިން ވެސް ކުޅެމުން އަންނަނީ ޕީއެސްޖީ އަށެވެ. އަދި ޕީއެސްޖީ އަށް ރާމޯސް އިއްޔެ ވަނީ ފުރަތަމަ ފަހަރަށް މެޗެއް ކުޅެދީފަ އެވެ. ފްރެންޗު ލީގުގައި ސެއިންޓް އެޓިއެންއާ ބައްދަލުކުރި މެޗު ޕީއެސްޖީން ކާމިޔާބުކުރީ 3-1 އިންނެވެ.\nއިއްޔެގެ މެޗަށްފަހު ބެލޮންޑިއޯގެ ފެވަރިޓަކީ މެސީ ތޯ ރާމޯސް ކައިރިން ނޫސްވެރިއަކު ސުވާލުކުރުމުން އޭނާ ބުނީ ބެލޮންޑިއޯގެ ފެވަރިޓަކީ މެސީ ކަމަށާއި އެއް ޓީމަކަށް ކުޅޭ ކުޅުންތެރިން އަބަދުވެެސް ދިފާއުކުރާނެ ކަމަށެވެ. އަދި މެސީ އަށް ކާމިޔާބީ އަށް ރާމޯސް އެދިފައިވެ އެވެ.\nރާމޯސް ބުނީ މެސީ ފަދަ ކުޅުންތެރިއަކު ޓީމުގައި ހުރުމަކީ ލިބޭ އުފަލެއް ކަމަށާއި މެސީ އަކީ ތަފާތު ދައްކާލެވޭ ފެންވަރުގެ ކުޅުންތެރިއެއް ކަމަށެވެ. އަދި ކޮންމެ ކުޅުންތެރިއަކު ވެސް މަޑުމަޑުން އެ ކުޅުންތެރިއެއްގެ ފެންވަރު ޕީއެސްޖީގައި ދައްކަމުން އަންނަ ކަމަށްވެސް ރާމޯސް ބުންޏެވެ.\nބެލޮންޑިއޯ އެވޯޑު ދިނުމުގެ ރަސްމިއްޔާތު މިރޭ ބޭއްވުމަށް ހަމަޖެހިފައިވާއިރު މި އެވޯޑަށް މިފަހަރު އެންމެ ބޮޑަށް ވާދަކުރާ ކުޅުންތެރިންގެ ތެރޭގައި ހިމެނެނީ މެސީ އާއި ބަޔާން މިއުނިކްގެ ފޯވާޑް ރޮބަޓް ލެވެންޑޯސްކީ އެވެ.


އަބޫދާބީ ސަސްޓެއިނަބިލިޓީ ވީކް އަދި ޒައިދު ފިއުޗަރ އެނަރޖީ ޕްރައިޒް ދިނުމުގެ ޙަފްލާގައި ރައީސް ނަޝީދު ބައިވެރިވެވަޑައިގަންނަވައިފި | President Mohamed Nasheed\nއަބޫދާބީ ސަސްޓެއިނަބިލިޓީ ވީކް އަދި ޒައިދު ފިއުޗަރ އެނަރޖީ ޕްރައިޒް ދިނުމުގެ ޙަފްލާގައި ރައީސް ނަޝީދު ބައިވެރިވެވަޑައިގަންނަވައިފި\nޖަނަވަރީ 20-23 އަށް އަބޫދާބީގައި ކުރިއަށްދާ އަބޫދާބީ ސަސްޓެއިނަބިލިޓީ ވީކްގެ ގްލޯބަލް ލީޑާރަސް ސަމިޓާއި ޒައިދު ފިއުޗަރ އެނަރޖީ ޕްރައިޒް ދިނުމުގެ ޙަފްލާގައި ބުދަ ދުވަހު ރައީސް ނަޝީދު ބައިވެރިވެވަޑައިގަންނަވައިފިއެވެ.\nއިޔާދަކުރަނިވި ހަކަތަ އުފެއްދުމާއި އަދި ތިމާވެއްޓާއި ރައްޓެހި ޓެކްނޮލޮޖީ އުފެއްދުމަށް ބާރު އެޅުމަށް މުޅި ދުނިޔޭގެ އެކިއެކި ދާއިރާގެ އިންވެސްޓަރުންނަށް ހުޅުވާލެވިގެން ބޭއްވުނު އެކިއެކި ޙަފްލާތަކުގައި ރައީސް ނަޝީދު ބައިވެރިވެވަޑައިގެންނެވިއެވެ.\nޤައުމުތަކުގެ ރައީސުންނަށް ދައުވަތުދެވިގެން ބޭއްވުނު ގްލޯބަލް ލީޑަރޒް ސަމިޓުގައި ރައީސް ނަޝީދު ބައިވެވަޑައިގެންނެވިއެވެ. އަދި އަބޫދާބީގެ ކުރީގެ އަމީރު ޒައިދު ބިން ސުލްތޯން އަލް ނަހްޔާންގެ ހަނދާނުގައި 2009 ވަނަ އަހަރުން ފެށިގެން ބޭއްވޭ ޒައިދު ފިއުޗަރ އެނަރޖީ ޕްރައިޒްގެ ފަނޑިޔާރުންގެ ޕެނެލާއި ޤައުމުތަކުގެ ވެރިންނާއެކު ބޭއްވުނު ރޭގަނޑުގެ ޚާއްސަ ފަރިއްކޮޅުގައި ރައީސް ނަޝީދު ބައިވެރިވެވަޑައިގެންނެވިއެވެ. މި ފަރިއްކޮޅުގައި އައިސްލެންޑްގެ ރައީސް، ޓޮންގާގެ ބޮޑުވަޒީރު، ސްރީލަންކާގެ ރައީސް އަދި އަޔަރލެންޑްގެ ކުރީގެ ރައީސް ބައިވެރިވެވަޑައިގެންނެވިއެވެ.\nމީގެ އިތުރުން މިއަދު ހެނދުނު ޒުވާނުންނާއި ދެމެހެއްޓެނިވި ތަރައްޤީއާއި ގުޅޭގޮތުން ބޭއްވުނު ޕެނެލް ޑިސްކަޝެންގައި ރައީސް ނަޝީދު ބައިވެރިވެވަޑައިގެންނެވިއެވެ. އަދި ޒައިދު ފިއުޗަރަ އެނަރޖީ ޕްރައިޒްގެ އެކިއެކި ކެޓަގަރީޒްތަކަށް ގެންނަ ބަދަލުތަކާ ގުޅޭގޮތުން ބޭއްވުނު ބައްދަލުވުމުގައިވެސް ރަޢީސް ނަޝީދު މިއަދު ބައިވެރިވެވަޑައިގަތެވެ.\nރައީސް ނަޝީދުގެ މި ދަތުރުފުޅުގައި އަބޫދާބީގެ އެންމެ ބޮޑު އެއް ޓީވީ ޗެނެލް، “ދުބާއި ވަން ޓީވީ” ، އިނގިރޭސިވިލާތުގެ ބީބީސީ އަދި ސްޕެންގެ “އެލް ޕައެސް” އަށް ވަނީ އިންޓަވިއު ދެއްވާފައެވެ.\nރައީސް ނަޝީދު އަބޫދާބީއަށް ކުރެއްވި ދަތުރުފުޅު ނިންމަވާލެއްވުމަށްފަހު އެނބުރި މާލެ ވަޑައިގަންނަވާނީ މާދަމާގެ ވަގުތެއްގައެވެ.\nJanuary 22, 2014 / Featured, ހަބަރު


Fisheries Minister Dr. Hussain ah Majlis in ruhundheefi | Jazeera\tޑރ. ހުސެއިން އަށް މަޖިލީހުން ރުހުންދީފި - Jazeera\nފިޝަރީޒް މިނިސްޓަރ ޑރ. ހުސެއިން އަށް މަޖިލީހުން ރުހުންދީފި\nޖަވިޔަނި June 28, 2021 553 views0\nމިނިސްޓަރ އޮފް ފިޝަރީޒް އެންޑް އެގްރިކަލްޗަރ ޑރ. ހުސައިން ރަޝީދު ހަސަން | ފޮޓޯ: ރައީސް އޮފީސް\nފިޝަރީޒް މިނިސްޓަރ ކަމަށް ރައިސުލްޖުމްހޫރިއްޔާ އިބްރާހިމް މުހައްމަދު ސޯލިހު އައްޔަނުކުރެއްވި ޑރ. ހުސެއިން ރަޝީދު ހަސަން އަށް ރުހުން ދޭން ރައްޔިތުންގެ މަޖިލީހުން ފާސްކޮށްފިއެވެ.\nޑރ. ހުސެއިން އަށް ރުހުންދޭން ފެންނަ ކަމަށް ފާސްވީ 55 މެމްބަރުންގެ ވޯޓާއި އެކުއެވެ.\nޑރ. ހުސެއިން ފިޝަރީޒް މިނިސްޓަރ ކަމަށް އައްޔަނުކުރެއްވީ މިދިޔަ މޭ މަހުގެ ފަސް ވަނަ ދުވަހުއެވެ. އޭނާ އަށް މަޖިލީހުން ރުހުން ދިނުމުގައި ލަސްތަކެއް ކުރިމަތިވެގެންދިޔައީ، ރުހުން ދިނުމުގެ މައްސަލަ ދިރާސާކުރި، މަޖިލީހުގެ ސަރުކާރު މަސްއޫލިއްޔަތު އަދާކުރާ މިންވަރު ބަލާ ކޮމިޓީއަށް އެކަމުގައި ގާނޫނީ ހުރަސްތަކެއް ހުރި ކަމަށް ބެލެވުމުންނެވެ.\nމި މައްސަލައާޢި ގުޅޭގޮތުން ކޮމިޓީ އަށް ގޮތެއް ނުނިންމި ދިގުލައިގެންދިޔައީ ޑރ. ހުސެއިން އަކީ ކުންފުންޏެއްގެ ޝެއަރ ހޯލްޑަރަކަށްވުމުން ގާނޫނު އަސާސީގެ 130 ވަނަ މާއްދާ އާއި 136 ވަނަ މާއްދާއާއި ފުށުއަރާކަމަށް ކޮމިޓީގެ ބައެއް މެމްބަރުން ވިދާޅުވިއެވެ.\nއެހެންނަމަވެސް ގާނޫނު އަސާސީގެ 130 ވަނަ މައްދާއަކީ ވަޒީރުންގެ ކިބައިގައި ހުރުން ލާޒިމް ޝަރުތުތައް ބަޔާންކުރާ މައްދާ ކަމަށްވާއިރު މި މާއްދާ އޮތް ގޮތުން ޑރ. ހުސެއިންއަށް ރުހުން ނުދެވޭނެ ސަބަބެއް ނެތެވެ. 136 ވަނަ މާއްދާއަށް ބަލާލާއިރު އެ މާއްދާގައި އޮތީ ވަޒީރުންގެ މަޖިލީހުގެ މެމްބަރެއް ސަރުކާރުގެ މަގާމެއް، ނުވަތަ މަންފާއެއް ލިބޭ އެނޫންވެސް މަގާމެއް ފުރުއްވައިގެން ނުވާނެ ކަމަށެވެ.\nމި މައްސަލައިގައި ރައީސް އޮފީހުގެ ލަފަޔަކަށް ވެސް ކޮމިޓީން އެދުނެވެ. އެގޮތުން ލީގަލް ކައުންސެލް ޓު ދަ ޕްރެޒިޑެންޓް، އަހުމަދު އަބްދުﷲ އަފީފް އެރުވި ލަފާގައި ވިދާޅުވެފައިވަނީ ޑރ. ހުސެއިން އެންވަޔަރަމެންޓް މިނިސްޓަރުކަން ކުރެއްވިއިރުވެސް، އޭނާ އަކީ ކުންފުންޏެއްގެ ޝެއަރ ހޯލްޑަރެއް ކަމަށެވެ. މިކަން ފާހަގަކުރައްވާ އޭނާ ވިދާޅުވެފައިވަނީ އޭނާ އެ މަގާމަށް އައްޔަނުކުރެއްވީ ވަޒީރުކަމަށް ޝަރުތު ފުރިހަމަވޭތޯ ރައީސް އޮފީހުންނާއި މަޖިލީހުން ވެސް ކަށަވަރުކުރުމަށްފަހު ކަމަށެވެ.\nކުރިން އެންވަޔަރަމެންޓް މިނިސްޓަރ ކަމުގައި ހުންނެވި ޑރ. ހުސެއިން އަށް ފިޝަރީޒް މިނިސްޓަރ ކަން ދެއްވީ އެ މަގާމުގައި ހުންނެވި ޒަހާ ވަހީދު މަގާމުން އިސްތިއުފާދެއްވުމުންނެވެ. މިހާރު އެންވަޔަރަމެންޓް މިނިސްޓަރ ކަން ކުރައްވަނީ ރައީސް އޮފީހުގެ ޕޮލިސީ ސެކްރެޓެރީގެ މަގާމުގައި ހުންނެވި އައިމިނަތު ޝައުނާއެވެ.\nމިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ\nޑރ. ހުސެއިން އަށް މަޖިލީހުން ރުހުންދީފި


China ge hanguraama mathee jet thakun America ge mathindhaa boatakah huras alhaifi | Mihaaru\nއެމެރިކާގެ މަތިންދާ ބޯޓަށް ހުރަސް އެޅި ޗައިނާގެ ހަނގުރާމަ މަތީ ޖެޓާ އެއްވައްތަރުގެ ޖެޓެއް. --ފޮޓޯ:އޭއެފްޕީ\nޗަައިނާގެ ހަނގުރާމަ މަތީ ޖެޓްތަކުން އެމެރިކާގެ މަތިންދާ ބޯޓަކަށް ހުރަސް އަޅައިފި\n19 މެއި 2017 - 12:064comments\nޗައިނާގެ ސުކޮއި ސޫ-30 ގެ ޖެޓްތަކުން ހުރަސް އަޅާފައި ވަނީ އީސްޓް ޗައިނާ ކަނޑުގެ ސަރަހައްދުގެ މަތިން ދަތުރު ކުރި އެމެރިކާގެ ޑަބްލިއުސީ-135 ގެ ބޯޓަކަށެވެ. އެމެރިކާ އިން ބުނީ ޗައިނާގެ ޖެޓްތަކުން ވަނީ ބައިނަލްއަގުވާމީ ސަރަހައްދުގައި ވަނިކޮށް އެމެރިކާގެ ބޯޓާ 150 ފޫޓް (45 މީޓަރު) އާ ކައިރިކޮށްފައި ކަމަށެވެ. ޑިޕްލޮމެޓިކް އަދި އަސްކަރީ ޗެނަލްތައް މެދުވެރިކޮށް ޗައިނާ އަށް އެކަމުގެ ޝަކުވާ ހުށަހަޅާފައިވާ ކަމަށް އެމެރިކާގެ އެއާ ފޯސް އިން ބުނެފައިވެ އެވެ.\nއެމެރިކާގެ މަތިންދާ ބޯޓު އީސްޓް ޗައިނާ ކަނޑުގެ ސަރަހައްދުގައި ދަތުރުކޮށްފައި ވަނީ ނޯތު ކޮރެއާ އިން އެ ސަރަހައްދުގައި ނިއުކްލިއާ ޓެސްޓެއް ކޮށްފައިވާ ކަމުގެ އަސަރު ދެނެގަތުމަށް އެމެރިކާ އިން ބުނެފައިވެ އެވެ. އަދި ޗައިނާގެ ޖެޓްތަކުން ކުރި ނުރައްކާ އަމަލު ތަހުގީގު ކުރަމުންދާ ކަމަށް ވެސް ބުނެފައިވެ އެވެ.\nދެކުނު އަދި އިރުމަތީ ކަނޑުގެ މިލްކުވެރިކަމާ މެދު ޗައިނާ އިން އަބަދުވެސް ދައުވާ ކުރޭ.\nޚިޔާލު ތަފާތުވުން އުފެދިފައިވާ ސައުތު ޗައިނާ ކަނޑާއި އީސްޓް ޗައިނާ ކަނޑުގެ މިލްކުވެރިކަމާ ޗައިނާ އިން ދަނީ ދައުވާ ކުރަމުންނެވެ. އެކަމަކު ސަރަހައްދުގެ އެހެން ގައުމުތަކުން ވެސް ދަނީ އެ ދެ ކަނޑުގެ މިލްކުވެރިކަން ހޯދަން މަސައްކަތް ކުރަމުންނެވެ. ޗައިނާ އިން ދަނީ ސައުތު ޗައިނާ ކަނޑުގެ ބައެއް ފަޅުތައް ހިއްކާ އަސްކަރީ މަރުކަޒުތައް ހެދުމުގެ މަސައްކަތް ކުރަމުން ކަމަށް ބައެއް ގައުމުތަކުން ތުހުމަތުކޮށްފައިވެ އެވެ.\nއެމެރިކާގެ މަތިންދާ ބޯޓު އުފުލާ މަނަވަރަކާއި ހަނގުރާމަ މަތީ މަނަވަރުތަކުގެ ފްލީޓެއް ސައުތު ޗައިނާ ކަނޑަށް ފެބްރުއަރީ މަހު ވަނުމުން ޗައިނާ އިން ވަނީ އެ ގައުމުގެ މިނިވަން ކަމަށް ނުކުޅުމަށް އެމެރިކާ އަށް އިންޒާރު ދީފަ އެވެ. އަދި މިދިޔަ އަހަރު މެއި މަހު ސައުތު ޗައިނާ ކަނޑުގެ ސަރަހައްދުގައި ދަތުރު ކުރި އެމެރިކާގެ މަތިންދާ ބޯޓަކަށް ޗައިނާގެ ޖެޓްތަކުން ވަނީ ހުރަސް އަޅައިފަ އެވެ.


National Swimming Squads for 2015 Announced | Swimming Association of Maldives\nNational Swimming Squads for 2015 Announced\n2015 ވަނަ އަހަރު، ފެތުމުގެ ޤައުމީ ސީނިއަރ އަދި ޖޫނިއަރ ސްކޮޑްގެ ފެތުންތެރިން ޢިއުލާންކޮށްފި\n2015 ވަނަ އަހަރު، ފެތުމުގެ ޤައުމީ ސީނިއަރ އަދި ޖޫނިއަރ ސްކޮޑްގެ ފެތުންތެރިން ޢިއުލާންކުރުމުގެ ރަސްމިއްޔާތު ބޭއްވީ، 21 ފެބްރުއަރީ 2015 ވީ ހުކުރު ދުވަހުގެ 16:00ގައި، ނަންބަރ5އިވެންޓް ހޯލް ގައެވެ. މި ރަސްމިއަޔާތު ޝަރަފްވެރު ކޮށްދެއްވުމަށް ވަޑައިގެންނެވީ ރާއްޖޭގެ މަޝްހޫރު ވޮލީ ކޯޗް އިންސްޕެކްޓަރ އޮފް ޕޮލިސް މުޙައްމަދު ނަދީމް އެވެ.\nމިއަހަރުގެ ފެތުމުގެ ޤައުމީ ސީނިއަރ ފިރިހެން ސްކޮޑްގައި 10 ފެތުންތެރިން ވަނީ ހިމެނިފައެވެ. އަދި، ސީނިއަރ އަންހެން ސްކޮޑްގައި7ފެތުންތެރިން ވަނީ ހިމެނިފައެވެ. ޖޫނިއަރ ފިރިހެން ސްކޮޑްގައި5ފެތުންތެރިން ހިމެނިފައިވާއިރު، ޖޫނިއަރ އަންހެން ސްކޮޑްގައި ހިމެނުނީ3ފެތުންތެރިންނެވެ.\nރާއްޖޭގެ ފެތުމުގެ ޤައުމީ ސްކޮޑްތަކުގައި ހިމެނުނު ފެތުންތެރިންގެ ތެރެއިން ބައެއްފެތުންތެރިންނަކީ އަވައްޓެރި ސްރީލަންކާގައި މިހާރުވެސް ތަމްރީންތައް ފުރިހަމަކުރަމުންދާ ފެތުންތެރިންނެވެ.\n2015 އަދި 2016 ވަނަ އަހަރުގެ ފެތުމުގެ ޤައުމީ ސްކޮޑްތައް ސްޕޮންސަރ ކޮށްފައިވަނީ ސޮނީ ސްޕޯރޓްސްއިން ރާއްޖޭގައި މާރކެޓްކުރާ އެރީނާ ބްރޭންޑްގެ ފަރާތުންނެވެ. އެރީނާ އަކީ، ސްވިމިންގ ގިއަރ އުފެއްދުމަށް މިހާރު އެންމެ ކުރީ ސަފުގައި ގުނާލެވޭ ޔޫރަޕިއަން ބްރޭންޑެކެވެ. އަދި ދުނިޔޭގެ ފެތުމުގެ ކުޅިވަރުތަކުގެ ޤައުމީ ޖަމުއިއްޔާ، ފީނާގެ އޮފިޝަލް ސްޕޮންސަރ އަދި ޓެކްނިކަލް ޕާރޓްނަރ އެއްގެގޮތުގައި 2014 ން 2019 އަށް ހަމަޖައްސާފައިވަނީވެސް އެރީނާއެވެ.\nNational Senior Squad 2015\nAishath Anha Haisham\nFathimath Zuhura Ismail\nAishath Zeeba Hamid\nEema Mohamed Fahmee\nMohamed Nazran Nazeer\nMohamed Zayan Saneef\nMohamed Navvar Ibrahim\nIsmail Muthasim Adnan\nNational Junior Squad 2015\nMariya Mohamed Rishwan\nThoola Abdul Haseeb\nAhmed Maaniu Hussain\nAhmed Mijadh Naseer\nMohamed Aloof Ahmed\nNational Swimming Squads for 2015 Announced 02.21.2015


Gadhavayaaieku Phase2Ge Imaratheh Mathy Huri Filathakeh Ukalafi!\nޓިނުތައް ވަޔާ ވިއްސާގެން ގޮސް މަގުމައްޗަށް ވަނީ ވެއްޓިފައި——\nގަދަވަޔާއިއެކު ދެވަނަ ފިޔަވަހީގެ އިމާރާތެއް މަތީ ހުރި ފިލާތަކެއް އުކާލައިފި\n14 މޭ 2022 - 15:09:47\nމާލޭ ސަރަހައްދަށް މިހާރު ކުރަމުންދާ ވިއްސާރާގައި ގަދަވަޔާއިއެކު ހުޅުމާލެ ދެވަނަ ފިޔަވަހީގައި ހަދަމުންދިޔަ އިމާރާތެއް މަތީ ހުރި ފިލާތަަކެއް އުކާލާ، ނުރައްކާތެރި ހާދިސާއެއް ހިނގައިފި އެވެ.\nސޯޝަލް މީޑިއާގައި އާއްމުވެފައިވާ ވީޑިއޯއަކުން ފެންނަ ގޮތުގައި އެޕޯލޯ ކްސްޓަރްކްޝަނުން ދެވަނަ ފިޔަވަހީގައި ހަދަމުންދިޔަ އިމާރާތެއްގެ މަތީގައި ދެ މީހަކު މަސައްކަތް ކުރަމުންދިޔައެވެ. އިމާރާތުގެ އެންމެމަތީގައި އޮތް ފިލާތަކެއް ނަގަން މަސައްކަތް ކުރަމުންދަނިކޮށް ގަދަވަޔާއިއެކު ފިލާތައް ވަނީ ވިއްސައިގެން ގޮސް އިމާރާތުގެ އެންމެ ތިރިން މަގުމައްޗަށް ވެއްޓިފަ އެވެ.\nގާތްގަނޑަކަށް ފަސްވަރަކަށް ފިލާ ވިއްސައިގެން ގޮސް މަގުމައްޗަށް ވެއްޓުނުއިރު، އިމާރާތުގައި ޖަހާފައި ހުރި ވަރުގަދަ ދަގަނޑުގަޑެއްވެސް ވަނީ ލުހިގެން ގޮސް މަގުމައްޗަށް ވެއްޓިފައެވެ. އެވަގުތު މަގުތީގައިވެސް މީހުން ހަރަކާތްތެރިވަމުންދިޔައިރު، މީހެއްގެ ގައިގާ ނުޖެހި ސަލާމަތްވީ ހަމަ ކިރިޔާ އެވެ.\nފިލާތައް ވިއްސައިގެން ދިޔަވަގުތު ބެލެވެނީ އެދެމީހުން އުޅުނީ ގަދަވައިގެ ސަބަބުން އެތަކެތި އެހެން ތަނަކަށް ބަދަލުކުރާށެވެ. ނަމަވެސް އޭގެ ކުރިން އެ ފިލާތައް ވިއްސާގެން ދިޔައީ އެމީހުންގެ ބޯމަތިންނެވެ.\nދުރުން ނަގާފައިވާ އެ ވީޑިއޯއިން ފެންނަ ގޮތުން ފިލާތައް ވިއްސައިގެން ދިޔައިރު އެމީހުންނަށްވެސް ގެއްލުން ވާނެއެވެ.\nމި ހާދިސާ ހިނގާފައި މިވަނީ މެދުރާއްޖެތެރެއާއި އުތުރު ސަރަހައްދުގައި ހުޅަނގު މޫސުމުގެ ބާރުގަދަވެ، 50 މޭލަށް ވައިބާރުވާނެތީ އެކަމަށް ސަމާލުވުމަށް ރާއްޖޭގެ ގައުމީ މޫސުމާއި ބެހޭ އިދާރާ(މެޓް)އިން އިލްތިމާސްކޮށްފައި ވަނިކޮށެވެ.\nމި ހާދިސާ ހިނގިތާ ކުޑައިރުކޮޅެއްގެ ތެރޭގައި އެޗްޑީސީން ވަނީ ހުޅަނގު މޫސުމުގެ ވިއްސާރަޔާއެކު ވައިގަދަވުމުގެ ސަބަބުން ދިމާވެދާނެ ނުރައްކަލަކަށް ސަމާލުވެ ރައްކާތެރިވެތިބުމަށް އިލްތިމާސްކޮށްފަ އެވެ.\nގަދަވަޔާއިއެކު ހުޅުމާލެ ދެވަނަ ފިޔަވަހީގައި ހަދަމުންދިޔަ އިމާރާތެއް މަތީ ހުރި ފިލާތަަކެއް ވިއްސައިގެން ގޮސް ނުރައްކާތެރި ހާދިސާއެއް މިއަދު ހިނގިއިރު، މިދިޔަ ބުރާސްފަތި ދުވަހުވެސް ވަނީ ވިއްސާރައާއި ގަދަވަޔާއިއެކު ހުޅުމާލެ ދެވަނަ ފިޔަވަހީގައި ޕާކުކޮށްފައިވާ ގިނައަދަދެއްގެ ސައިކަލުތަކެއް ވެއްޓި ގެއްލުންތަކެއް ވެފައެވެ.\nމީގެ ކުރިން ވެސް މި މޫސުމުގައި ވައިގަދަވެ މިފަދަ ހާދިސާތައް ހިނގާފައިވެއެވެ. ބާރަށް ވައިޖެހި މޫސުން ގޯސްވާ މިދުވަސްވަރު އިމާރާތްތަކުގައި މަސައްކަތް ނުކުރުމަށާއި، ވިއްސައިގެން ދާ ގޮތަށް އިމާރާތްތަކުގައި ތަކެތި ނުބެެހެއްޓުމަށް ޑިޒާސްޓަ މެނޭޖްމެންޓު ސެންޓަރުން އަބަދުވެސް އިލްތިމާސް ކުރެއެވެ.\nހުޅަނގު މޫސުމުގެ ބާރުގަދަވެފައިވާކަން ހާމަކޮށް މެޓުން ރޭ ދަންވަރު ބުނީ، މިއަދުގެ މޫސުން ގޯސްވެ، “ކަނޑުތައްވެސް ވަރަށް ގަދަވާނެ” ކަމަށާއި، 50 މޭލަށް ވައިވެސް ބާރުވާނެ ކަމަށެވެ.\nއެގޮތުން މިއަދާއި މާދަމާގެ ރާޅުގެ އުސްމިން ފަސް ފޫޓާއި، އަށް ފޫޓަށް އުފުލޭނެކަމަށް މެޓުން ލަފާކުރެއެވެ.\nއަދި ވައިބާރުވުމުގެ ސަބަބުން ރ. އަތޮޅުން ވ. އަތޮޅަށް، ބ. އަތޮޅުން މ. އަތޮޅަށް ޔެލޯ އެލާޓުވެސް ނެރެފައިވާއިރު، ހުޅަނގުދެކުނާއި ހުޅަނގުން، މެދުރާއްޖެތެރެއާއި އުތުރުގެ އަތޮޅުތަކަށް ގަޑިއަކު 25 މޭލާއި 30 މޭލާ ދެމެދުގެ ބާރުމިނުގައި ވައި ޖެހި، ވިލާގަނޑުގައި ގަޑިއަކު 50 މޭލަށް ވައި ޖެހުން އެކަށީގެންވާކަމަށް މެޓުން ބުނެއެވެ.\nމެޓުން މިމަހުން ފެށިގެން ސެޕްޓެމްބަރު މަހާއި ހަމަޔަށް ލަފާކުރާ މޫސުމުގައި ވާގޮތުން އެންމެ އުތުރު އަތޮޅުތަކަށް އާންމުކޮށް ވެހޭވަރަށްވުރެ އިތުރުވާނެ ކަމަށް ބެލެވެއެވެ.\nމޫސުން ގޯސްވާތީ ސަމާލުވާން އަންގައިފި\nލ އިން ސ އަށް މޫސުން ގޯސް


Gulhifaivaa party thakun enem bodu iskameh dhenee insaafu...\nގުޅިފައިވާ ޕާޓީތަކުން އެންމެ ބޮޑު އިސްކަމެއް ދެނީ އިންސާފު ގާއިމުކުރަން: ފައިސަލް\nކެމްޕެއިން ޓީމާ ފައިސަލް ބައްދަލުކުރައްވާފައި ވަނީ ޓްރިވެންޑްރަމް ވިސާ ޖަގަހައިގައި\nކ. މާލެ2ސެޕްޓެންބަރ 2018 | އާދީއްތަ 09:18 1,604\nޓްރިވެންޑްރަމް ޖަގަހަ ކައިރިން ދިވެއްސެއް ފައިސަލްއާ ވާހަކަ ދައްކަނީ - ރާއްޖެ އެމްވީ\nދިވެހި ރައްޔިތުން މިއަދު އިންސާފު ހޯދަން ރައީސް އަބްދުﷲ ޔާމީންގެ ސަރުކާރުގެ ވެރިންގެ ކިބައިން ސަލާމްޖަހަން ޖެހިފައި އޮތް އޮތުން ނިމުމަކަށް ގެންނާނެ ކަމަށް ގުޅިފައިވާ ޕާޓީތަކުގެ ކެންޑިޑޭޓް އިބްރާހިމް މުހައްމަދު ސޯލިހުގެ ރަނިންގމޭޓް ފައިސަލް ނަސީމް ވިދާޅުވިއެވެ.\nޓްރިވެންޑްރަމްގެ ކެމްޕެއިން ޓީމާއި ހޮނިހިރު ދުވަހުގެ ރޭ ބައްދަލުކުރައްވާ ވާހަކަފުޅު ދައްކަވަމުން ފައިސަލް ވިދާޅުވީ އޯގާތެރި ސަރުކާރެއް އޮވެގެން ނޫން ގޮތަށް އިންސާފު ގާއިމް ނުކުރެވޭނެ ކަމަށެވެ. ގުޅިފައިވާ ސިޔާސީ ޕާޓީތަކުގެ މެނިފެސްޓޯގައި އެންމެ އިސްކަމެއް ދީފައިވާ އެއް ކަމަކީ "އިންސާފު" ކަން ފާހަގަކުރައްވާ ވާހަކަ ދައްކަވަމުން ފައިސަލް ވިދާޅުވީ އިބުރާހިމް މުހައްމަދު ސޯލިހުގެ ސަރުކާރެއްގައި ރާއްޖޭގެ ރައްޔިތުން އިންސާފު ހޯދަން "ފަހަތުން ދުވެ ސަލާމް ޖަހަން" ނުޖެހޭނެ ކަމަށެވެ.\n"ފާހަގަކޮށްލަންޖެހޭ ވާހަކައެއް، އަޅުގަނޑުމެންގެ ތެރޭގައި އިންސާފުގެ ވާހަކަ އަކީ، މުޅި ގައުމުގެ ރައްޔިތުން ހުސެއިން ރަޝީދުގެ [ޔާމީން ރަޝީދުގެ ބައްޕަ] އާއިލާ ގޮތަށް، ރޭގަވެސް ހިނގާ އެދިޔަ ހާދިސާ، ތިބޭ ފުޅުންގެ ތެރެއިން އެއްވެސް ބަޔަކު އެއްވެސް އާއިލާއެއް ބޭނުންވާ ކަމެއް ނޫން، ހުސެއިން ރަޝީދުގެ އާއިލާ ވެސް ބޭނުންމެއް ނުވާނެ މިފަދަ ކަންކަން ގައުމުގައި ހިނގާ އިންސާފު ނުލިބުމެއް. ފަހަތުން ދުވެ ސަލާމް ޖަހަން މި ޖެހެނީ އިންސާފަށް،" ފައިސަލް ވިދާޅުވިއެވެ.\nވިސާ ޖަގަހައިގައި ފައިސަލް ކެމްޕެއިން ޓީމްތަކާއި ބައްދަލުކުރައްވަނީ\nއަނިޔާވެރި ގޮތަކަށް މަރާމާލާފައިވާ ޔާމީން ރަޝީދުގެ ބައްޕަ ހުސެއިން ރަޝީދު ޓްވިވެންޑްރަމްގައި ކެމްޕެއިން ހަރަކާތްތަކުގައި އިސްކޮށް ހަރަކާތްތެރިވާތީ، ފައިސަލް ވިދާޅުވީ ޔާމީންގެ ރަޝީދުގެ އާއިލާއަކޭ އެއްފަދައިން މިއަދު އެތަކެއް އާއިލާތަކެއް އިންސާފު ހޯދައިދިނުމަށް ކަމާއިބެހޭ މުވައްސަސާތަކަގެ ކިބައިން އާދޭސް ކުރަން ޖެހިފައިވާ ކަމަށެވެ. އަދި ހުކުރު ދުވަހުގެ ރޭ އެމްއެމްއޭ ކައިރިން ވަޅިން ހަމަލާދީ މަރާލި ޒުވާނާގެ އާއިލާއަށް ވެސް، މިހާރު އޮތް ސަރުކާރު އޮވެގެން އިންސާފު ލިބޭނެ ކަމުގެ އުންމީދެއް ނެތް ކަމަށެވެ.\n"އަޅުގަނޑުމެން ހުރިހާ އެއްމެން މި މަސައްކަތް ކުރަންޖެހެނީ ވަރަށް ގިނަ ސަބަބުތަކެއް ހުރުމުން، އަޅުގަނޑުމެންނަން ހީވަނީ ވަކިން ހާއްސަކޮށް، ޓެރިވެންޑަމްގައި އިންޑިއާގައި އުޅުންވާ މީހުނަން އިޙްސާސް ކުރެވޭނެހެން، މިއަދު އަޅުގަނޑުމެންގެ ގައުމުގެ ޕޮލެސީތަކާއި ސަރުކާރުގެ ޕޮލެސީތަކާއި ކަންތަށްތަށް ހުރި ގޮތުން އެކަމުގެ ދަތިތަކާއި އުނދަގޫތަށް އިހްސާސްކުރަންޖެހިފައިވާ މިންވަރު" ފައިސަލް ވިދާޅުވިއެވެ.\nފައިސަލް ޓްރިވެންޑްރަމްއަށް ވަޑައިގަތުމުން ބައެއް ދިވެހިން އެއާޕޯޓުން ވަނީ އެމަނިކުފާނަނަން މަރުޙަބާ ދަންނަވާފަ\nގިނަ އަދަދެއްގެ ދިވެހިން ދިރިއުޅޭ ޓެރިވެންޑްރަމްގައި، ގުޅިފައިވާ ސިޔާސީ ޕާޓީތަކުގެ ކެމްޕެއިން ޓީމާ ފައިސަލް ބައްދަލުކުރެއްވީ "ވިސާ ޖަގަހައި" ގައެވެ. މި ބައްދަލުވުމުގައި ބައިވެރި މީހުން ވަނީ ޓްރިވެންޑްރަމަށް ބޭސްފަރުވާއަށް އަންނަ ދިވެހިންނަން ދިމާވާ ދަތިތަކާއި، ގޮންޖެހުންތަށް ފައިސަލްއާ ހިއްސާކޮށްފަ އެވެ. މި ބައްދަލުވުމުގައި އެމްޑީޕީގެ ޗެއާޕާސަންގެ ނައިބު އަލީ ނިޔާޒާއި، ޖުމްހޫރީ ޕާޓީގެ ނާއިބު ރައީސް ޑރ. އަބްދުﷲ މައުސޫމާއި، އެމްއާރުއެމްގެ ފަރާތުން އައިމިނަތު ނާދިރާ ބައިވެރިވަޑައިގަންނަވާކަން ފާހަގަކޮށްލެވެއެވެ.


RIX kunfuni othee blacklist koffai, Bodufinolhu namugai company eh eba oi: Vakeelun | Mihaaru\nރިޒް އޮތީ ބްލެކްލިސްޓްކޮށްފައި، ބޮޑުފިނޮޅު ނަމުގައި ކުންފުންޏެއް އެބައޮތް: ވަކީލުން\n12 ޖުލައި 2020 - 10:49 16 comments\nރިސޯޓެއްގެ ގޮތުގައި ތަރައްގީކުރާ ބ. ބޮޑުފިނޮޅުގައި މަސައްކަތްކުރި ރިޒް މޯލްޑިވްސްގެ ބިދޭސީންނަށް މުސާރަ ނުލިބިގެން ހިންގި ހަމަނުޖެހުންތަކަށް ފަހު ހާމަވި ކަންކަމުން އެއީ ބްލެކްލިސްޓް ކޮށްފައިވާ ކުންފުންޏެއް ކަމާއި އެ ކުންފުނިން ކޯޓާ ހޯދަން ބޮޑުފިނޮޅުގެ ނަން ބޭނުންކޮށްގެން އެހެން ކުންފުންޏެއް ރަޖިސްޓްރީކޮށްފައިވާކަން އެނގިފައިވާ ކަމަށް ބޮޑުފިނޮޅުގެ ޑިވެލޮޕަރު ސީލް މޯލްޑިވްސްގެ ވަކީލުން މިއަދު ވިދާޅުވެއްޖެ އެވެ.\nސީލް މޯލްޑިވްސް ތަމްސީލްކުރާ އެޑްވޮކަސީ ޗެމްބާސްގެ ވަކީލަކު މިއަދު ވިދާޅުވީ، ރިޒް މޯލްޑިވްސް ބްލެކްލިސްޓްކޮށްފައިވަނީ ސީދާ ކޮން މައްސަލައެއްގައިކަން އެނގިވަޑައިނުގަންނަވާ ކަމަށާއި އެ މައުލޫމާތު ހޯދަން ޓްރޭޑް މިނިސްޓްރީގައި އެދުމުން އެ މައުލޫމާތު ވެސް މިހާތަނަށް ލިބިފައިނުވާ ކަމަށެވެ.\nސީލް މޯލްޑިވްސް އިން ބޮޑުފިނޮޅުގެ މަސައްކަތް ރައްޔިތުންގެ މަޖިލީހުގެ މިލަންދޫ ދާއިރާގެ އެމްޑީޕީގެ މެމްބަރު އަލީ ރިޒާގެ ރިޒް ކުންފުންޏާ ހަވާލުކުރުމަށް ފަހު އެ މަސައްކަތަށް ބިދޭސީން ހޯދަން ބޭނުންވާ ކޯޓާ ހަމަޖެއްސުމަށް މިދިޔަ އަހަރުގެ ޖޫން 20 ވަނަ ދުވަހު ޓްރޭޑް މިނިސްޓްރީ އަށް ސިޓީއެއް ފޮނުވާފައިވެ އެވެ. އެ ސިޓީގައި، ރިޒް އާ މަސައްކަތް ހަވާލުކުރި ކަމާއި ސީލް މޯލްޑިވްސް އިން ކުރިން ހޯދާފައިވާ 42 މީހުންގެ ކޯޓާ ވެސް ރިޒް އަށް ބަދަލުކޮށް، އިތުރު ކޯޓާ ރިޒް އަށް ދިނުމަށް އެދިފައިވެ އެވެ.\nމުސާރަ ނުލިބިގެން ބިދޭސީން ހަމަނުޖެހުން ހިންގައި ބަޔަކު ރަހީނުކޮށް މުދަލަށް ގެއްލުން ދިން މައްސަލަ ޖެހުމާ އެކު ރިޒްގެ ވަކީލުން ވެސް ވަނީ ބިދޭސީންނަކީ އެ ކުންފުނީގެ ކޯޓާގައި ގެނެސްފައިވާ މީހުން ނޫން ކަމަށާއި އެއީ ބޮޑުފިނޮޅު ހޮޓެލް އެންޑް ރިސޯޓް ކިޔާ ކުންފުންޏެއްގެ ކޯޓާގައި ގެނެސްފައިވާ ބައެއް ކަމަށް ބުނެފަ އެވެ.\n"ބޮޑުފިނޮޅު ހޮޓެލް އެންޑް ރިސޯޓް އެއީ ސީލް ކުންފުންޏާ ގުޅުމެއް ހުރި ކުންފުންޏެއް ނޫން. ރިޒް ބްލެކްލިސްޓްކޮށްފައި އޮތުމުން ބޮޑުފިނޮޅު ހޮޓެލް އެންޑް ރިސޯޓްގެ ކޯޓާގައި ބިދޭސީން ގެނައީ ކަމަށް ބެލެވޭތީ އެ ކުންފުނީގެ މައުލޫމާތު ހޯދަން ވެސް އަޅުގަނޑުމެން ވާނީ ޓްރޭޑް މިނިސްޓްރީގައި އެދިފައި. އެކަމަކު އެ މައުލޫމާތު އަދިވެސް ނުލިބޭ،" ސީލްގެ ވަކީލް ވިދާޅުވި އެވެ.\nމި މައުލޫމާތު ޓްރޭޑް މިނިސްޓްރީން ހޯދަން މިދިޔަ ހަފުތާގައި "މިހާރު" ން އެދުމުން ވެސް މިނިސްޓްރީން މިހާތަނަށް ވެސް އެކަމާ ބެހޭ އެއްވެސް މައުލޫމާތެއް ނުދެ އެވެ.\nBidheyseen bodu finolhah dhookollai Riz kunfunin faibaifi, bali meehun doctor ah dhekkeyne gotheh nethifai!\nބޮޑުފިނޮޅު ހޮޓެލް އެންޑް ރިސޯޓްގެ ނަމުގައި، މިދިޔަ އަހަރުގެ މެއި މަހު ކުންފުންޏެއް ރަޖިސްޓްރީކޮށްފައިވާކަން ޓްރޭޑް މިނިސްޓްރީގެ ބިޒްނަސް ޕޯޓަލް އިން އެނގެ އެވެ. އެ ކުންފުނީގެ ހިއްސާދާރުންގެ ގޮތުގައި ތިބީ އަހްމަދު ހައިޝަމް ކިޔާ މީހަކާއި މަހްފޫޒް އިބްރާހިމް ކިޔާ މީހެކެވެ. މި ކުންފުނީގެ ދަށުން ވިޔަފާރީގެ ނަމެއް، ވިޔަފާރީގެ ހުއްދައެއް އަދި ލައިސަންސެއް ވެސް ދޫކޮށްފައި އޮތް ކަމަކަށް ނުދައްކަ އެވެ.\nބިދޭސީން ހިންގި ހަމަނުޖެހުންތަކަށް ފަހު ވެސް ބިދޭސީން އަދިވެސް ތިބީ ބޮޑުފިނޮޅުގަ އެވެ. އެ މީހުންނާ ހަވާލުވާން ރިޒް އިން ވަނީ އިންކާރުކޮށްފަ އެވެ. އެހެންވެ ސީލް އިން މިހާރު ވަނީ ބޮޑުފިނޮޅުގައި ތިބި ބިދޭސީން އެ ރަށުން ބާލަަން ކޯޓު އަމުރަކަށް ވެސް އެދިފަ އެވެ.\nއިތުރު ލިޔުންތައް ބ. ބޮޑުފިނޮޅު ހިއުމަން ޓްރެފިކިން މެމްބަރު އަލީ ރިޒާ (މިލަންދޫ) ބިދޭސީން ގަވާއިދާ ހިލާފަށް އުޅޭ ބިދޭސީން


Luthufee Lanka Embassy gai: Aharuge Drama\nއަބްދުﷲ ލުތުފީގެ ކުރީގެ ފޮޓޯއެއް --\nނޮވެމްބަރު 3، 1988 ގެ ފަތިހުގެ ހިމޭންކަން ފޫއަޅުވައިލި ބަޑީގެ ގަދަ އަޑުފައްގަނޑު ދިވެހީންގެ ކަންފަތުން އަދިވެސް ނުފިލަ އެވެ. ޕީޕަލްސް ލިބަރޭޝަން އޯގަނައިޒޭޝަން އޮފް ޓެމިލް އީލާމް (ޕްލޯޓް) ޖަމާއަތުގެ ހަތިޔާރު އެޅި 80 އަށްވުރެ ގިނަ ތަމަޅަ ހަނގުރާމަވެރިން ގޮވައިގެން ދިވެހިންގެ ބަޔަކު ރާއްޖެ އަރާ 19 ދިވެހިން މަރައި ޝަހީދުކޮށްލި ދުވަހެވެ. އެ ބަޣާވާތް ރާވައި ހިންގުމުގެ ފަހަތުގައިވާ ނުރައްކާތެރި ސިކުނޑީގެ ވެރިޔަކީ، ހ. ހާޖަރާގޭ އަބްދުﷲ ލުތުފީ އެވެ.\nފަހުގެ ތާރީހެއްގައި ރާއްޖޭގެ މިނިވަންކަން ގެއްލުވާލަން މަސައްކަތް ކުރި ލުތުފީ މިހާރު ފިލައިގެން އުޅުނަސް އޭނާއަކީ ދިވެހިިންގެ ހަނދާންތަކުން ފިލައިގެން ދާނެ ނަމެއް ނޫނެވެ. އަނބުރާ އިއާދަ ނުކުރެވޭނެ ގެއްލުން ދައުލަތަށާއި އެތައް ރައްޔިތަކަށް ދީފައިވާ އިރު އެ މީހުންގެ ނަފްރަތާއި ރުޅިވެރިކަމުގެ ހުޅު ވަކި ކުޑައެއް ވެސް ނުވާނެ އެވެ.\nރައީސް މައުމޫންގެ ވެރިކަމާ ދެކޮޅަށް ލުތުފީ ހިންގި ބަޣާވާތުގެ މައްޗަށް ނަސްރު ހޯދައި، ލުތުފީ އާއި އޭނާގެ ބައިވެރިން ހިފާ ހައްޔަރުކޮށް އެ މީހުން މަރަން ހުކުމް ކުރީ އޮގަސްޓު 12، 1989 ގައެވެ. އޭގެ ފަހުން ހަމަ އެ ދުވަސްކޮޅުގައި ލުތުފީ ހުކުމް އުމުރު ދުވަހަށް ޖަލަށް ބަދަލު ކުރި އެވެ.\nރައީސް މައުމޫންގެ ވެރިކަން ނިމުމަކަށް ގެންނަން އެންމެ ގަދައަށް މަސައްކަތް ކުރީ އެމްޑީޕީ އެވެ. އެ މަސައްކަތް ގާނޫނީ އިމުގެ ތެރެއިން ކާމިޔާބު ކުރައްވާ ރައީސް މުހައްމަދު ނަޝީދު ސަރުކާރާ ހަވާލުވެވަޑައިގަތް ގޮތަށް ކުޑަ ދުވަސްކޮޅެއްގެ ތެރޭގައި އެޅުއްވި ފިޔަވަޅަކީ ލުތުފީ ޖަލުން ނެރެ ގެއަށް ބަދަލު ކުރުމުގެ ލުއި ދިނުމެވެ.\nފާޑު ކިޔުންތައް އޮތްތާ އޮއްވާ ޖެނުއަރީ 16، 2010 ގައި ބޭސްފަރުވާއަށް ކަމަށް ބުނެ، ލުތުފީ އެންމެ ފަރިތަ އަދި ބަޣާވާތް ރޭވި ގައުމަށް އަނބުރާ ފޮނުވައިލި އެވެ. އެއީ ދިވެހިން ދުށް އެންމެ ބިރުވެރި ދުވަހަށް 22 އަހަރު ވެސް ނުވަނީސް، އެ ދުވަހުގެ "ސަސްޕެކްޓް 1" މިނިވަން ވި ދުވަހެވެ. ލުތުފީ އަނބުރި ގެނެވޭނެ ކަމުގެ އުންމީދެއް ވެސް ނުވަތަ ފުރުވާލި މައްސަލާގައި ޒިންމާ ނަގާނެ ފަރާތެއް ވެސް ނުވި އެވެ.\nލުތުފީގެ މައްސަލަ އަލުން ހިނގައިގަތީ ރައީސް ނަޝީދުގެ ވެރިކަމަށް އައި ލޮޅުންތަކާއި އެކު އެމަނިކުފާނު އިސްތިއުފާ ދެއްވައި އެމްޑީޕީގެ ވެރިކަން ނިމުމަކަށް އައުމުންނެވެ. ފެބްރުއަރީ 7، 2012 ވަނަ ދުވަހު ނަޝީދު އިސްތިއުފާ ދެއްވުމުން މާޗު 26، 2012 ގައި ލުތުފީ ހޯދަން އޭރުގެ ޑިޕާޓްމަންޓް އޮފް ޕެނިޓެންޝަރީ އެންޑް ރީ ހެބިލިޓޭޝަން ސާވިސްގެ ފަރާތުން ފުލުސް އޮފީހުގައި އެދުނެވެ. އަދި ރައީސް ނަޝީދުގެ ވެރިކަމުގައި ލުތުފީގެ ހުކުމް މަޑުޖައްސާލައި ބޭރަށް ފޮނުވާލީ، ވަގު ލިޔުންތަކެއް ބޭނުން ކޮށްގެން ކަމަށް ތުހުމަތު ކުރެވި، އެ މައްސަލައުގެ ތަހުގީގެއް ކުރި ވެސް އެވެ.\nމިނިވަނެއް ގޮތުގައި9އަހަރު | ލުތުފީ އަތެއް ނުވި\nކުރީގެ ރައީސް ޑރ. މުހައްމަދު ވަހީދު ހަސަން މަނިކުގެ ސަރުކާރާއި ރައީސް އަބްދުﷲ ޔާމީންގެ ސަރުކާރުގައި އެކި ފަހަރުގެ މަތިން ލުތުފީ ގެނައުމުގެ ވާހަކަތައް ދެކެވިފައި ވެއެވެ. އެކަން އެންމެ ގަދައަށް ފެނިގެން ދިޔައީ ރައީސް ޔާމީންގެ ސަރުކާރުގައި އުމަރު ނަސީރު ހޯމް މިނިސްޓަރަކަށް ހުންނެވި ދުވަސްވަރެވެ. އެގޮތުން ލުތުފީ ހައްޔަރު ކުރަން ކްރިމިނަލް ކޯޓުން އަމުރެއް ނެރެ ސްރީލަންކާއާއެކު މަޝްވަރާތަކެއް ކުރި އެވެ. އޭނާއާ ހައްޔަރުކޮށްގެން ގެނެވޭނެ މައުލޫމާތެއް ހޯދި މީހަކަށް 10،000 ޑޮލަަރު (154،200 ދިވެހި ރުފިޔާ) ހުށަހެޅި އެވެ.\nކުރީގެ މިނިސްޓަރު އުމަރު ވިދާޅުވި ގޮތުގައި އޭނާ ހޯދަން އެކި ފަހަރުގެ މަތިންް ދިވެހި ފުލުހުންގެ ޓީމުތައް އޭރު ލަންކާގައި ހަރަކާތްތެރިވި އެވެ. އޭނާއާ ބެހޭ މައުލޫމާތު އެއްކޮށް ލޮކޭޓު ކުރަން އެތައް މަހެއް އެ ގައުމުގައި ހޭދަ ކުރި އެވެ. އެކަމުގައި ލަންކާ ސަލާމަތީ ބާރުތަކުގެ އެހީ ވެސް ލިބުނެވެ.\n"އަޅުގަނޑުމެންނަށް އެއް ފަހަރު ލުތުފީ ލޮކޭޓް ކުރެވުނު ލަންކާގެ ނިގެމްބޯ ސަރަހައްދުން. އެ މައުލޫމާތު ލިބުމުން އެ ގައުމުގެ ސަލާމަތީ ބާރުތަކާއެކު އެ ސަރަހައްދުގައި ދިވެހި ފުލުހުންގެ ޓީމްތަކުން ވެސް ހަރަކާތްތެރިވި، އޭރު ހަމަޖެހި އަަދި އަންގާފައި އޮތީ އޭނާ ހޯދި ލަންކާ ފުލުހަކަށް ވިޔަސް 10،000 ޑޮލަރު ދޭނެ ކަމަށް. އެއީ އެ ގައުމުގެ ފުލުހެއްގެ އަހަރު ދުވަހުގެ މުސާރަ. އެހެންވެ ވަރަށް ގަދައަށް ސާޗް އޮޕަރޭޝަންތައް ކުރިޔަށް ދިޔަ، އެކަމަކު އޭރު ވެސް އަތުވާ ގޮތެއް ނުވި،" އުމަރު ވިދާޅުވި އެވެ.\nއެކަމަކު ލުތުފީ ދިވެހިން އެންމެ ގިނައިން ދިރިއުޅޭ ކޮލޮމްބޯ ސަރަހައްދަށް ވެސް އަންނަ ކަން ވަނީ އެނގިފަ އެވެ. ދިވެހިން އާންމުކޮށް ގޮސް އުޅޭ ތަންތަނަށް ވެސް ދެ އެވެ. ސްރީލަންކާގައި ކުރިން ވެސް ގިނަ ދުވަހު ދިރިއުޅުނު ލުތުފީ މިހާރު އެތަނުގައި އުޅެމުން އަންނަނީ އެ ގައުމުގެ ރައްޔިތެއް ކަމަށް ހެދިގެނެވެ. ވާހަކަ ދައްކަނީ ސިންހަލަ ބަހުންނެވެ. އަމިއްލަ މީހާއަށް ކިޔައި އުޅެނީ "ޒާން" އެވެ.\nލުތުފީ ރާއްޖެ އަންނަ ވަގުތު ޖެހިއްޖެ!\nރައީސް ނަޝީދުގެ ވެރިކަމުގައި ލުތުފީ "ފިލުވައިދިން" ފަހުން ނުވަ އަހަރު ވެއްޖެ އެވެ. މިއަދު އަނެއްކާ ވެސް ވެރިކަަމާ ހަވާލުވެ އޮތީ އެމްޑީޕީ އެވެ. ކުރިއާ ހިލާފަށް ރައްޔިތުން މަޖިލީހުގެ ފުރިހަމަ ބާރު ވެސް އޮތީ އެ ޕާޓީ އަތުގަ އެވެ. އާ ސަރުކާރަށް އެެންމެ ހަތް މަސް ފުރުނު އިރު ކުއްލިއަކަށް ފެންމަތި މިވީ ލުތުފީ ދެ މަސް ވަންދެއް ދައުލަތުގެ ފުރިހަމަ ބާރު އޮތް ބިމެއްގައި ދިރިއުޅެމުންދާ ކަމެވެ. އޭނާ ސްރީލަންކާގައި ހުންނަ ދިވެހި އެމްބަސީއަށް "އަމިއްލައަށް ވަނީ" އެވެ.\nލުތުފީ ސްރީލަންކާގައި ހުންނަ ދިވެހި އެމްބަސީ ތެރޭގައި ދިރި އުޅެމުންދާކަން "ފަޅާ އަރުވާލީ" ކުރީގެ ހޯމް މިނިސްޓަރު އުމަރެވެ.\nއެކަމާ ބެހޭ ގޮތުން ބަހެއް ނުބުނެ 24 ގަޑިއިރު ތިބުމަށް ފަހު ފުލުހުން ރޭ ކުއްލި ގޮތަކަށް ނެރުނު ބަޔާނުގައި އެކަމަށް އެއްބަސްވި އެވެ. ސުވާލު އުފެދޭ އެތައް ކަމެއް އޮތް އެ ބަޔާނުގައިވާ ވާހަކަތަކަށް ބަލާއިރު، މިދިޔަ މެއި މަހު 1 ވަނަ ދުވަހު. ދިވެހިރާއްޖޭގެ "އެންމެ ބޮޑު ޣައްދާރު" ލުތުފީ އަމިއްލައަށް އެމްބަސީއަށް ވަދެއްޖެ އެވެ. އަދި އޭގައި ވާ ގޮތުންނަމަ އޭނަ ހުރީ ހައްޔަރަކު ނޫނެވެ. ފުލުހުންގެ "ބެލުމުގެ ދަށުގަ" އެވެ. އަދި އޭނާ އަނބުރާ ރާއްޖެ ގެނައުމުގެ މަސައްކަތް ކުރަނީ އެވެ.\nގައުމީ ސަލާމަތަށް ނުރައްކާތެރި މީހަކު ދައުލަތުގެ ބިމެއްގައި މިދިޔަ އެއް މަހާއި 24 ދުވަސް ދިރިއުޅެމުން ދިޔަ އިރު އެކަން ފޮރުވައިގެން އުޅުނީ ކީއްވެ ކަން ފުލުހުން ނުބުނެ އެވެ. ކޮންމެހެން ވެސް ބަންދު ކުރަން ޖެހޭ މީހަކު ދެ މަސްވީ އިރު ވެސް ފުރުވާ ނުލެވިގެން އުޅެނީ ކީއްވެ ކަމެއް ވެސް ނޭނގެ އެވެ.\nގާނޫނުތަކުގައި ވަނީ ކުށްވެރިއަކު ބަންދު ކުރެވޭނެ ވަކި ހާއްސަ ތަންތަނެއް ކަނޑައަޅައިފަ އެވެ. އެ ލިސްޓުގައި ހަމަގައިމު ވެސް ބޭރު ގައުމުތަކުގެ އެމްބަސީއެއް ނުހިމެނެ އެވެ. އެހެންވެއްޖެއާ އެމްބަސީއެއްގައި ކުށްވެރިއަކު ހައްޔަރުކޮށްފިއްޔާ އެއީ ކުރެވޭ ގާނޫނީ ކުށެކެވެ. އެ ނޫން ނަމަ ލުތުފީ ބަލަހައްޓައި ދެނީ ކިހިނެތް އަދި ކޮން ކަހަލަ މަޝްވަރާއެއްގެ ދަށުން ހެއްޔެވެ؟\n"ލުތުފީ ހުރީ ހައްޔަރުކޮށްފައެއް ނޫން. މިވަގުތު ލުތުފީ ބަލަހައްޓަމުން ދަނީ ފުލުހުން،" އެ އިދާރާގެ ތަރުޖާމާނު ވިދާޅުވި އެވެ.\nދެން ހުރީ ލަންކާ އެމްބަސީ އެވެ. ނޮވެމްބަރު3ގެ ބާޣީއަކު އެމްބަސީ ތެރޭގައި އުޅޭ އިރު ލަންކާގައި ހުންނަ ދިވެހި ސަފީރަކަށް މިހާރު ހަމަޖައްސާފައި ލަންކާއާ ގުޅުންތަކެއް އޮތް، އެ ގައުމަށް ފަރިތަ އަދި ނޮވެމްބަރު3ގެ ހާދިސާގައި އަރިއަރިއަށް ދުވާ ރޮނގުތަކާ ގުޅިގައިވާ އަދި ތުހުމަތުތަކެއް ކުރެވުނު މިހާރު ރައީސް އޮފީހުގެ މިނިސްޓަރު އަހުމަދު ނަސީމްގެ އާއިލީ ބޭފުޅެކެވެ. އެހެންކަމުން މީހަކަށް ނާނގާ ލުތުފީ "ރައްކާކޮށްގެން" ގެންގުޅުނު މި މައްސަލާގައި އޭނާ ސަފީރު ދާރީވާކަށް ނުޖެހޭ ހެއްޔެވެ؟ ފޮރިން މިނިސްޓްރީ އާއި ސަރުކާރު ކޮބައި ހެއްޔެވެ؟\nފުލުހުންގެ ބަޔާނާއި އެހެން ދިމަ ދިމާލުން ލިބިފައިވާ މައުލޫމާތުތަކުން އެނގެނީ ލުތުފީ އެމްބަސީއަށް ދިޔައީ އަމިއްލައަށެވެ. އޭގެ މާނައަކީ އޭނާ ކުއްލިއަކަށް އުމުރު ދުވަހުގެ ޖަލު ހުކުމް ތަންފީޒު ކުރަން ބޭނުންވީ ހެއްޔެވެ؟ ނުވަތަ އޭނާއަށް އެހެން ޔަގީން ކަމެއް އޮތީ ހެއްޔެވެ؟\nލުތުފީ އަމިއްލައަށް އެމްބަސީއަށް ހާޒިރުވި އިރު މިދިއަ އަށް އަހަރުތެރޭ ސްރީލަންކާގެ "ދަ އައިލެންޑް" ނޫހަށް ސިލްސިލާކޮށް ދެ އިންޓަވިއުއެއް ދީފައި ވެއެވެ. އޭގައި ބުނަނީ ރައީސް މުހައްމަދު ނަޝީދަކީ ވަރަށް ގާތް ރަހުމަތްތެރިއެއް ކަމަށާއި އަލުން އެ މަނިކުފާނުގެ ވެރި ކަމެއް އަތުވެއްޖެ ނަމަ ރާއްޖެ އައުމަށް އައުމަށް އުންމީދު ކުރަމޭ އެވެ.\nމިވަގުތު ރާއްޖޭގައި އޮތީ އެމްޑީޕީގެ ވެރިކަމެކެވެ. ރައީސް މުހައްމަދު ނަޝީދަކީ ރައްޔިތުންގެ މަޖިލީހުގެ ރައީސެވެ.\nމިހިރީ ހުސް ސުވާލުތަކެވެ. ނަމަވެސް މިވަގުތު ކޮންމެ ދިވެއްސަކު ވެސް އެނގެން ބޭނުމީ އެންމެ ސުވާލެއްގެ ޖަވާބެވެ. ލުތުފީ އެނބުރި އަތުވެއްޖެ ނަމަ ދެން ހަދާނީ ކިހިނެތް ހެއްޔެވެ؟\nއަބްދުﷲ ލުތުފީ މޯލްޑިވްސް ޕޮލިސް ސާވިސް\n10،000 ޑޮލަރު، އެއް އަހަރު، އެންމެ މީހެއް!


ޓެކްނީޝަން (ހއ.ކެލާ ބްރާންޗް)\nމިކުންފުނީގެ ހއ.ކެލާ ބްރާންޗަށް ތިރީގައި މިދަންނަވާ މަޤާމަށް މީހަކު ހޯދުމަށް ބޭނުންވެއެވެ.\n(ހ) މަޤާމުގެ މަސައްކަތްކުރުމުގެ ހުނަރު/ޤާބިލްކަން ސާބިތުކޮށްދިނުމާއިއެކު، ސާނަވީ އިމްތިހާން ފުރިހަމަ ކޮށްފައިވާވުން، ނުވަތަ\n(ށ) މަޤާމުގެ މަސައްކަތްކުރުމުގެ ހުނަރު/ޤާބިލްކަން ސާބިތުކޮށްދިނުމާއިއެކު، މަޤާމަށް ބޭނުންވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވަލް4ގެ ސަނަދެއް ހާސިލްކޮށްފައިވުން، ނުވަތަ\n(ނ) ވަކިވަކި، ދާއިރާތަކުގެ އޮނިގަނޑުތަކުގައި އެދާއިރާއަކުން ޖީ.އެސް 1 ގެ ރޭންކަށް ކަނޑައަޅާ ތަމްރީނެއް ހާސިލްކޮށްފައިވުން، ނުވަތަ\n(ރ) މަޤާމުގެ މަސައްކަތްކުރުމުގެ ހުނަރު/ޤާބިލްކަން ސާބިތުކޮށްދިނުމާއިއެކު، މަސައްކަތުގެ ފެންވަރު ބެލުމުގެ ނިޒާމުން ވަޒީފާގެ ކުރިއެރުން ހައްޤުވާ މާރކްސްއެއް ލިބެމުން ދިއުމާއިއެކު، އެސް.އެސް5ރޭންކުގެ ޝަރުތު ފުރިހަމަވެ، އެ ރޭންކުގައި މަޤާމެއްގައި މަސައްކަތާއި ގުޅޭ ދާއިރާއެއްގައި މަދުވެގެން3އަހަރު ދުވަހުގެ ތަޖުރިބާ ލިބިފައިވުން، ނުވަތަ\n(ބ) މަޤާމުގެ މަސައްކަތްކުރުމުގެ ހުނަރު/ޤާބިލްކަން ސާބިތުކޮށްދިނުމާއިއެކު، ޖީ.އެސް 1 ރޭންކް ނުވަތަ އެއަށްވުރެ މަތީ ރޭންކަކާ އެއް ފެންވަރުގެ ރޭންކެއްގައި، މަޤާމުގެ މަސައްކަތާއިގުޅޭ ދާއިރާއެއްގައި މަސައްކަތް ކުރަމުންދާ މީހެއް ކަމުގައިވުން.\nވަޒީފާއަށް އެދި ހުށަހަޅާ އެޕްލިކޭޝަން ފޯމް މި ކުންފުނީގެ ހެޑް އޮފީސް (ޕޯޓް ކޮމްޕްލެކްސް،7ވަނަ ފަންގިފިލާ) އަދި ހއ.ކެލާ ބްރާންޗްއިން ރަސްމީ ދުވަސްތަކުގެ 08:00 - 15:00 އަށް ލިބެންހުންނާނެއެވެ. ވަޒީފާއަށް އެދި ހުށަހަޅާ ފަރާތްތަކުގެ ތެރޭގައި ޝަރުތު ހަމަވާ ފަރާތެއް ނެތްނަމަ އިންޓަރވިއުއާއި، ތައުލީމީ ފެންވަރަށާއި މަސައްކަތު ތަޖުރިބާއަށް ބަލައި، އެންމެ އެކަށީގެންވާ ފަރާތަކަށް ވަޒީފާ ހަމަޖައްސާ ދެވޭނެއެވެ.\nވީމާ، ޝައުޤުވެރިވެލައްވާ ފަރާތްތަކުން 21 ޖަނަވަރީ 2020 ވާ އަންގާރަ ދުވަހުގެ 15:00 ގެ ކުރިން ތިރީގައި މިވާ އެޑްރެހަށް ނުވަތަ އީމެއިލް އަށް އެޕްލިކޭޝަން ފޯމާއިއެކު ސީ.ވީ، އައިޑެންޓިޓީ ކާޑުގެ ކޮޕީ، އެޓެސްޓް ކޮށްފައިވާ ތައުލީމީ ސެޓްފިކެޓްތަކުގެ ކޮޕީ އަދި3މަސް ނުވާ ޕޮލިސް ރިޕޯރޓް ހުށަހެޅުއްވުން އެދެމެވެ.\nސުންގަޑި: 21 ޖަނަވަރީ 2020 1500


Dhaftharu: MDP gai 52,952 PPM gai 37,144\nދަފްތަރު: އެމްޑީޕީގައި 52،952 ޕީޕީއެމްގައި 37،144\nބޮޑު ދެ ޕާޓީ އެމްޑީޕީ އާއި ޕީޕީއެމްގެ ސަޕޯޓަރުންތަކެއް --\nއިލެކްޝަންސް ކޮމިޝަންގެ ދަފްތަރުގައި ހިމެނޭ ސިޔާސީ ޕާޓީތަކުގައި މެންބަރުން ތިބި އަދަދުތައް އިލެކްޝަންސް ކޮމިޝަނުން ހާމަކޮށްފި އެވެ. ސިޔާސީ ޕާޓީތަކުގެ ދަފްތަރުގައި މިވަގުތު 10 ޕާޓީއެއް އެބަ އޮތެވެ.\nއެ ކޮމިޝަނުން މިރޭ އާންމުކުރި އެ މައުލޫމާތުތަކަށް ބަލާއިރު ސިޔާސީ ޕާޓީތަކުގެ ގާނޫނުގައި ބުނާ 3،000 މެންބަރުން ހަމަނުވާ ދެ ޕާޓީއެއް އެބައޮތެވެ. އަދި ދައުލަތުގެ ބަޖެޓުން ފައިސާ ލިބޭ މިންވަރަށް މެންބަރުން ތިބީ ތިން ޕާޓީއެއްގައި އެކަންޏެވެ. ގާނޫނު ބުނާ ގޮތުން ދައުލަތުގެ ބަޖެޓުން ކޮންމެ އަހަރު ސިޔާސީ ޕާޓީތަކަށް ދޫކުރާ ފައިސާ ލިބޭނީ 10،000 މެންބަރުން ހަމަވާ ޕާޓީތަކަށެވެ.\nމިވަގުތު 10،000 މެންބަރުން ހަމަވަނީ އެމްޑީޕީއާއި ޕީޕީއެމްގެ އިތުރުން ޖުމްހޫރީ ޕާޓީގަ އެވެ. އެމްޑީޕީގައި 52،952 މެންބަރުން އެބަތިއްބެވެ. އަދި ޕީޕީއެމްގައި 37،144 މެންބަރުން ތިބިއިރު ޖުމްހޫރީ ޕާޓީގައި ތިބީ 13،825 މެންބަރުންނެވެ.\nތިންހާސް މެންބަރުން ހަމަ ނުވަނީ ވިޔަފާރިވެރިޔާ އަދި ކާށިދޫ ދާއިރާގެ މެންބަރު އަބްދުﷲ ޖާބިރުގެ ޑީއާރްޕީ އާއި މޯލްޑިވްސް ލޭބާ އެންޑް ސޯޝަލް ޑިމޮކްރަޓިކް ޕާޓީއެވެ. ޑީއާރުޕީގައި ތިބީ 2902 މެންބަރުންނެވެ. އެމްއެލްއެސްޑީގައި ތިއްބީ 2881 މެންބަރުންނެވެ.\nސިޔާސީ ޕާޓީތަކުގައި މެންބަރުން ތިބި އަދަދު\nދިވެހި ރައްޔިތުންގެ ޕާޓީ 2،902\nދިވެހި ރައްޔިތުންގެ ޑިމޮކްރަޓިކް ޕާޓީ 52،952\nއަދާލަތު ޕާޓީ 6،640\nޖުމްހޫރީ ޕާޓީ 13،825\nމޯލްޑިވްސް ރިފޯމް މޫވްމަންޓް 3،023\nޕްރޮގްރެސިވް ޕާޓީ އޮފް މޯލްޑިވްސް 37،144\nމޯލްޑިވްސް ޑިވެލޮޕްމަންޓް އެލަޔަންސް 8،178\nމޯލްޑިވްސް ލޭބާ އެންޑް ސޯޝަލް ޑިމޮކްރަޓިކް ޕާޓީ 2،881\nމޯލްޑިވްސް ތާޑްވޭ ޑިމަކްރެޓްސް 3،171\nޕީޕަލްސް ނެޝަނަލް ކޮންގްރެސް 4،004\nއިލެކްޝަންސް ކޮމިޝަނުން ބުނީ މި އަދަދުތަކަކީ ޕާޓީތަކުން އެންމެ ފަހުން ހުށައެޅި ފޯމްތައް ޕްރޮސެސް ކުރުމަށްފަހު މިރޭގެ ނިޔަލަށް އަޕްޑޭޓް ކޮށްފައިވާ އަދަދުތައް ކަމަށެވެ.\nއެމްޑީޕީ ޕީޕީއެމް އަދާލަތު ޕާޓީ + އިލެކްޝަންސް ކޮމިޝަން އެމްޑީއޭ ޖުމްހޫރީ ޕާޓީ އެމްއާރުއެމް މޯލްޑިވްސް ތާޑްވޭ ޑިމޮކްރެޓްސް ޕާޓީ ޑީއާރްޕީ


In Pictures: Male' ah janburoal moosun\nމާލެއަށް ޖަނބުރޯލް މޫސުން\nމާލެ، 21 މާރިޗް 2020 -- ޖަނބުރޯލަކީ މާލޭގައި ވަރަށް ތަދު އެއްޗެއް ނޫނަސް ފަހަކަސް އައިސް މާލޭގައި އެއީ އެހާ ގިނަ އެއްޗެއްވެސް ނޫނެވެ. ނަމަވެސް މިދުވަސްކޮޅަކީ މާލޭގައި މިހާރު ހުރި ހުރިހާ ޖަނބުރޯލު ގަހަކަށް މަތިވަރު އައިސް ޖަނބުރޯލު އަޅައި ދޮންވެ ފައްކާވެފައިވާ ދުވަސްކޮޅެވެ. ގިނަ ގަސްގަހުން ޖަނބުރޯލްތައް ދޮންވެ، ފާވެ މަގުމައްޗަށް ފައިބަމުންދާއިރު ވެސް ކާނެ ބަޔަކު ނުވެ އެވެ. -- އަހުމަދު އަޝްހާދު އަބްދުﷲ (ޖެރީ) | އަވަސް\nމާލެ- 21 މާރިޗް، 2020 - ޖަބުރޯލަކީ މާލޭގައި ވަރަށް ތަދު އެއްޗެކެވެ. ނަމަވެސް މިދުވަސްކޮޅަކީ މާލޭގެ ހުރިހާ ގަހެއްހެން ޖަބުރޯލުއަޅާ ދޮންވެ ފައްކާވެފައިވާ ދުވަސްކޮޅެވެ. ހިތާމަޔަކީ މި ޖަބުރޯލުތައް ކާނެބަޔަކު ނެތި، ހަލާކުވެގެން ދާން ބަހައްޓާފަ ހުރުމެވެ. ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް


Addu cluster: 44 positive, 100 contect\nއައްޑޫ ކްލަސްޓާ: 44 ޕޮޒިޓިވް، 100 ކޮންޓެކްޓް\nސ. ހިތަދޫ ކްލަސްޓާ އަދި އެ އަތޮޅޫ ހުޅުމީދޫ ކްލަސްޓާއިން މިހާތަނަށް 44 މީހަކު ޕޮޒިޓިވްވެފައިވާ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nއައްޑޫގައި ކޮވިޑްގެ ދެ ކްލަސްޓާއެއް އުފެދިފައި ވެއެވެ. އެއީ ހުޅުމީދޫ ކްލަސްޓާއާ ހިތަދޫ ކްލަސްޓާ އެވެ.\nއައްޑޫ ސިޓީ މިވަގުތު އޮތީ އެޗްޕީއޭގެ މޮނިޓަރިންގަ އެވެ. އެ ރަށުން ފުރަތަމަ ބަޔަކު ޕޮޒިޓިވްވީ ހުޅުމީދޫންނެވެ. ހުޅުމީދޫގައި ޕޮޒިޓިވްވީ އެމްޓީސީސީ ސައިޓްގައި ތިބި ބިދޭސީންގެ ބައެކެވެ. އެ ތަނުން މިހާތަނަށް 25 މީހަކު ޕޮޒިޓިވްވެފއި ވެއެވެ.\nއައްޑޫ މޮނިޓަރިންއަށް ގެންދިޔައީ އެ ސިޓީގެ ވެރިރަށް ކަަމަށްވާ ހިތަދޫން ދެ މީހަކު ޕޮޒިޓިވް ވެގެނެވެ. އަދި އެ ކްލަސްޓާ ބޮޑުވެ ހަތަރު ރަށެއްގައި އެ ކްލަސްޓާއާ ގުޅުންހުރި މީހުން މިހާރު އެބަތިއްބެވެ. އެ ކްލަސްޓާއާ ގުޅުންހުރި 19 މީހަކު މިހާރު ވަނީ ބައްޔަށް ޕޮޒިޓިވް ވެފައެވެ.\nއެޗްއީއޯސީން ބުނީ ހިތަދޫން ޕޮޒިޓިވްވި ދެ މީހުންނާއި ގުޅުންހުރި ކޮންޓެކްޓެއް ތިނަދޫގައި ހުރި ކަމަށާ އޭނާގެ ސާމްޕަލް ނަގާ ޓެސްޓްކުރި ޕޮޒިޓިވްވެފައިވާ ކަމަށެވެ. އެ ކޭސްއާ ގުޅިގެން ތިނަދޫވެސް ވަނީ މޮނިޓަރިންއަށް ލާފަ އެވެ.\nހިތަދޫ ކްލަސްޓާއާ ގުޅުންހުރި 100 ކޮންޓެކްޓުން އެބަތިއްބެވެ.\nއައްޑޫ ސިޓީ ކައުންސިލް އައްޑޫ ސިޓީ އެޗްޕީއޭ + މިނިސްޓްރީ އޮފް ހެލްތު ކޮރޯނާ ވައިރަސް ކޮވިޑް-19\nއައްޑޫއިން ރެންޑަމް ސާމްޕަލް ނަގަނީ


Hepatitis bali naththaalan gaumee action plan eh HPA in nerefi | Mihaaru\nހެޕަޓައިޓިސް ދުވަސް ފާހަގަކުރަން އެޗްޕީއޭ އިން ރޭ ބޭއްވި ހަރަކާތުގައި ބައިވެރިވި ބައެއް އިސްވެރިން -- ފޮޓޯ: އެޗްޕީއޭ\nހެޕަޓައިޓިސް ބަލި ނައްތާލަން ގައުމީ އެކްޝަން ޕްލޭނެއް އެޗްޕީއޭ އިން ނެރެފި\n22 އޮކްޓޯބަރ 2019 - 15:245comments\nހެޕަޓައިޓިސް ދުވަސް ފާހަގަކުރަން ޕެރަޑައިސް އައިލެންޑް ރިސޯޓުގައި ބޭއްވި ރަސްމިއްޔާތުގައި "ނެޝަނަލް ސްޓްރެޓީޖިކް އެކްޝަން ޕްލޭން އޮން ވައިރަލް ހެޕަޓައިޓިސް" ނެރުނެވެ. އަދި ހެޕަޓައިޓިސް ބީ އާއި ސީ ދެނެގަންނާށާއި އެ ބަލި ކޮންޓްރޯލްކުރާނެ ގޮތެއް އެކުލަވާލާ ދެ ގައިޑްލައިން އެއް ވެސް އެޗްޕީއޭ އިން ރޭ ނެރުނެވެ.\nހެޕަޓައިޓިސް ދުވަސް އެޗްޕީއޭ އިން ރޭ ފާހަގަކުރި ނަމަވެސް، ދުނިޔޭގެ ހެޕަޓައިޓިސް ދުވަހަކީ ޖުލައި 28 ގަ އެވެ.\n#NeyngiHuttaa Happening Now https://t.co/6Hr3Owq2F2\n— HPA Maldives (@HPA_MV) October 21, 2019\nއެޗްޕީއޭ އިން ރޭ ކުރި ޓްވީޓް އެއް\nމި ރަސްމިއްޔާތަށް ވަޑައިގަތް ހެލްތު މިނިސްޓަރު އަބްދުﷲ އަމީން ވިދާޅުވީ މި ބަލި ރާއްޖެއިން ނައްތާލަން މަސައްކަތް ކުރާނީ އެ ޕްލޭންތަކާ އެއްގޮތަށް ކަމަށެވެ.\nހެޕަޓައިޓިސް އަކީ ފުރަމޭ އަށް ޖެހޭ ބައްޔެކެވެ. މި ބަލީގެ މައިގަނޑު ފަސް ބާވަތެއް ހުރި ނަމަވެސް، އެންމެ އާންމުކޮށް ފެންނަނީ ހެޕަޓައިޓިސް ބީ އާއި ސީ އެވެ. މިއީ މައިމީހާ ގާތުން ތުއްތު ކުއްޖާ އަށް ޖެހޭ ބައްޔެކެވެ. ބަލި ޖެހިފައި ހުރި މީހަކު ބޭނުންކޮށްފައި ހުރި ސިރިންޖު ފަދަ ތަކެތި ބޭނުންކުރުމުންނާއި ހުރަސް ބޭނުންނުކޮށް ބަލި ޖެހިފައި ހުންނަ މީހުންނާ އެކު ޖިންސީ ގުޅުން ހިންގުމުން ވެސް މި ބަލި ފެތުރެ އެވެ.\nމި ރަސްމިއްޔާތުގައި މިނިސްޓަރު އަމީން ވިދާޅުވީ ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން މަސައްކަތްކުރަނީ 2030 ގެ ކުރިން ދުނިޔެއިން ހެޕަޓަޓައިޓިސް ބީ ނައްތާލަން ކަމަށެވެ. ނަމަވެސް 2025 އަންނަން ވާ އިރަށް މި ބަލި ރާއްޖެއިން ނައްތާލަން މަސައްކަތްކުރާ ކަމަށް އޭނާ ވިދާޅުވި އެވެ.\nމި ބަލި ރާއްޖެއިން ނައްތާލަން ދިމާވާ އެންމެ ބޮޑު ގޮންޖެހުމަކީ ބައްޔަށް ސްކްރީން ކުރާނެ ވަސީލަތްތައް އެކަށީގެންވާ ވަރަށް ނެތުން ކަމަށް މިނިސްޓަރު ވިދާޅުވި އެވެ. އަދި ބަލިން ރައްކާތެރިވާން ޖަހާ ވެކްސިން ޖެހުމާ މީހުން ދުރުވަމުން އަންނަ ކަން ވެސް މިނިސްޓަރު ވިދާޅުވި އެވެ.\nޕެނަލް ޑިސްކަޝަނުގައި ބައިވެރިވި އޭޑީކޭގެ އެމްޑީ އަފްއާލް (ވ) އާއި އައިޖީއެމްއެޗްގެ ޑޮކްޓަރު އަހުމަދު ޝަހީދު އާއި ޑަބްލިއުއެޗްއޯ އިން ރާއްޖެއަށް ކަނޑައަޅާފައިވާ ރިޕްރެސެންޓޭޓިވް ޑޮކްޓަރު އަރްވިންދް މާތިރް -- ފޮޓޯ: ޑަބްލިއުއެޗްއޯ\nމި ބައްޔާ ގުޅޭ ގޮތުން ހޭލުންތެރިކަން އިތުރުކުރަން "ނޭނގި ހުއްޓާ" ކިޔާ ކުރު ފިލްމެއް ވެސް ރޭ ނެރުނެވެ. މި ފިލްމް ޑައިރެކްޓްކުރި އަޝްވާ ފަހީން ވިދާޅުވީ ބައިނަލްއަގްވާމީ ފެންވަރެއްގައި މި ބައްޔާ ގުޅޭ ހޭލުންތެރިކުރުމުގެ ޕްރޮގްރާމް އެކަށީގެންވާ ވަރަށް ހިންގާފައި ނުވާ ކަމަށާއި އެހެންކަމުން މިފަދަ މަޝްރޫއެއްގައި ބައިވެރިވުމުގެ ފުރުސަތު ލިބުމުން ވަރަށް އުފާވި ކަމަށެވެ.\nމި ބަލި ނައްތާލަން ރާއްޖެއިން ގިނަ މަސައްކަތެއް ކުރި ނަމަވެސް މިހާރަށް ވުރެ ރަނގަޅަށް ކުރެވޭނެ އެތައް ކަމެއް އެބަހުއްޓެވެ. 1993 ވަނަ އަހަރަށް ފަހު ރާއްޖެ އަށް އުފަންވާ ކޮންމެ ކުއްޖަކަށް ހެޕަޓައިޓިސް ބީ ވެކްސިން ޖަހަ އެވެ. އެހެން ނަމަވެސް ދުވަސްވީ މީހުންނަށް ވެކްސިން ޖަހާފައި ހުރި މިންވަރެއް ނުބެލެ އެވެ. ބޭރުން ރާއްޖެ އަށް ގެންނަ ބިދޭސީ މަސައްކަތްތެރިން، މި ބައްޔަށް ވެކްސިން ޖަހާފައިވާ ކަން ދެނެގަނެވޭނެ ނިޒާމެއް ވެސް ނެތެވެ.\nއިތުރު ލިޔުންތައް ޕެރެޑައިސް އައިލެންޑް ރިސޯޓް އައިޖީއެމްއެޗު އޭޑީކޭ ހޮސްޕިޓަލް ޑަބްލިއުއެޗްއޯ އޭޑީކޭ އަހުމަދު އަފްއާލް ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ އަބްދުﷲ އަމީން، ހެލްތު މިނިސްޓަރު